
ESITTELY. 

Tässä kirjassa tulemme tuntemaan joukon taiteilijoita 
sekä erinäisiä muita henkilöitä yhteiskunnan kaikista kerroksista. 

He astuvat esille vapaassa, tapausten ja tilanteiden satuttamassa 
järjestyksessä, olematta tuollaisia niin sanottuun 
»punaiseen lankaan pujoteltuja sätky-ukkoja, joitten täytyisi 
tehdä juuri niin tai ehdottomasti näin — kirjailijan 
laatiman ennakko jäsentely n mukaan — että kaikki päättyisi 
hyvin ja määrätyllä tavalla. 

Jos henkilöiden ja tapausten kuvaus on paikotellen liian 
.subjektiivista, niin se johtuu siitä auttamattomasta syystä, 
ettei kirjoittaja ole kiistämättömästi puolueeton, vaan joskus 
julkisestikin luettu kuuluvaksi siihen nuorten tunnustamattomien 
nerojen toverikuntaan, jonka asioita hän nyt 
on ottanut ajaakseen. 

Hänen hyvin mahdolliset — kuitenkin vastoin parasta 
tahtoa tehdyt — erehdyksensä lienee siis helppo ymmärtää 
ja anteeksi antaa. Älköön kukaan viitsikö pahastua. Älköönkä 
kukaan salliko puhtaan tuntonsa tulla levottomaksi, 
vaikka olisikin tuntevinaan itsensä jossakin vastenmielisessä
naamiossa: kysymyksessähän on vain leikki, vain unhosta 
tullut, unhoon painuva, narrin lyhdyllä väritetty muistojen 
karnevaali. 

Tuskin olisi kirjoittaja tullut tämäntapaista teosta ajatelleeksikaan, 
ellei seuraavaa kohtausta Brondan perhekahvilassa 
olisi sattunut. 

Viluisena syyskuun aamuna, noin neljä vuotta sitten, 
ilmestyi kahvilaan Eero Sahlbom eli Pummi. Hän istahti 
kirjoittajan pöytään, heitti siihen suuren paketin ja 
sanoi, että »siin' on sulle pino paperia, monenlaista paperia; 
ne on vielä rootmanni-vainaan peruja; ne saat sillä 
ehdolla, että kirjoitat koko sakista kirjan. 

Ihminen on heikko; ja köyhä kirjailija, joka saa ilmaiseksi 
miltei kokonaisen riisin puhdasta paperia, lupaa 
melkein mitä tahansa. Pummille annettu lupaus on siis 
velvoittanut kuvaamaan joukkoa, jota sanottiin Suruttomain 
seurakunnaksi, vaikka heidän elämänsä onkin ollut 
ja tulee kai aina olemaan huolta ja murhetta ja pettymystä, 
eli niinkuin virsirunoilija Joh. Rosenthal sanoo : Tuska, 
vaiva äkeä, Työ ja meno levoton, Silloinkin, kun parhain 
on. 

Että kuvaus muodostuisi täydellisemmäksi ja rootmannivainajan 
paperit tulisivat viimeistä arkkia myöten niille 
aiottuun tehtävään käytetyiksi, on kirjoittaja suunnitellut 
toisenkin osan, näihin kuvauksiin liittyvän, mutta näistä 
riippumattoman, ja se ilmestyy kenties jo kevääksi, jos eletään 
ja terveinä ollaan. 

JOHDATUKSEKSI. 

Kun Piirustuskoulun Johtokunta ennen kevätlukukauden 
loppua oli kokoontunut »Restaurant Karl Königin» 
Taiteilijahuoneeseen (»Konstnärsrummet») ja kokouksen 
puheenjohtajaksi, Johtokunnan puheenjohtajan 
poissaolon takia, oli valittu heprean, kreikan ja sanskriitin 
kielten lehtori, filosofian tohtori Frdr. Juho Blindbröms, 
pyysi Piirustuskoulun Johtokunnan vanhin, Johtokunnan 
entinen puheenjohtaja, Pawel Schituroff puheenvuoron 
ja — luotuaan yleissilmäyksen koulun vaikeisiin 
mutta loistokkaihin alkuaikoihin — pyyhki silmälasinsa, 
sekä — johdatettuaan mieliin nimet, joitten 
eurooppalaiselle maineelle tämä koulu oli perustuksen 
laskenut — alkoi, yhä punaisemmaksi ja punaisemmaksi 
lämmeten, puhua niistä epäkohdista, jotka, jollei niitä 
kiireesti korjata, vievät koko koulun, vieläpä koko taiteilijain 
ammattikunnan, häpeään ja perikatoon. 

»Ajatelkaa», hän sanoi, »ainoastaan kaksi akateemisen 
sivistyksen saanutta oppilasta! Toiset mikä mitäkin, räätäleitä, 
räätälin poikia, suutarin poikia, mäkitupalaisten 
tahi kivityömiesten ja kadunlakaisijain lapsia. Herra
paratkoon sellaista sakkia! Ne demoraliseeraavat hyvän 
kasvatuksen saaneet, parempain ihmisten lapset. 

»Kummallista muuten, että noitten moukkien antavat 
vaikuttaa itseensä, omaksuvat heidän tapojaan, puhuvat 
leveästi, liioittelevin sananparsin ja vertauksin, pukeutuvat 
huolimattomasti, käyvät noitten toisten mukana 
kuppiloissa ja ajurikahviloissa ja polttavat Mustaa 
Ankkuria ikäänkuin ei olisikaan mitään parempaa tupakkaa. 
Piirustussali haisee toisinaan kuin renkitupa; 
eikähän niitä voi millään estää tupakoimasta ainakaan 
niinä päivinä, jolloin opettajat, omain, tärkeämpäin yksityisasioittensa 
vuoksi, eivät jouda koululla edes pistäytymään. 

»Sellaisista tavoista, jotka nyt ovat vallalla koulun 
oppilaiden keskuudessa, ei olisi voinut epäilläkään niitä 
oppilaita, jotka olivat koulussamme kymmenen, kaksikymmentä 
vuotta sitten. Mutta silloin olivatkin mitättömänä 
vähemmistönä, niin, suorastaan harvinaisuuksina 
nuo lyseoista, yhteis- ja tyttökouluista karanneet, 
erotetut tai kesken eronneet, joitten yleissivistys on luonnollisesti 
arvostelun alapuolella. 

»Olen kuullut, että poikaoppilaat juopottelevat ja pelaavat 
koulun huoneustossa korttia, jotakin tukkijätkäin 1 
peliä, rahapeliä, ja että tyttöoppilaat viheltelevät ja rallattavat 
ja eräät hanuria soittavat, remputtavat. Eivätkö 
ole nämä tapoja sangen talonpoikaisia, peräti paheksuttavia 
ja sopimattomia koulussa, jonka pitäisi olla 
hienojen tapojen, ylevien aatteiden ja yleensä korkeimman 
henkisen viljelyksen tyyssija! Sellaisten maalaistalkoiden 
ja nurkkatanssiaisten, sellaisen markkinamenon 
täytyy loppua!» 

Kauppaneuvos Pawel Schituroff kuivasi hikeä tulipunaiselta 
otsaltaan, naamaltaan ja kaljulta päälaeltaan, 
näyttäen, miettivän, vieläkö jotakin sanoisi ja mitä sanoisi. 
Yhtäkkiä hänen harva ja harmahtava tatarilaispartansa 
alkoi täristä: 

»Ja sitte niistä tulee sellaisia hampuuseja, jotka eivät 
osaa riisua päällystakkejaan ja hattujaan eteiseen eivätkä 
pyyhkiä jalkineitaan ... tai käyttäisivät sitten kalosseja 
... eivät osaa tervehtiä ihmisiksi eivätkä astua lattiamatoille ... 
minä sain niitä neuvoa joka kerta, kun tulivat 
konttoriini siihen aikaan kun minulla oli kunnia olla 
Taiteilijaseuran rahastonhoitajana.» 

Tällä välillä oli eräs Johtokunnan jäsenistä, vapaaherra 
af Gyllengafvel, tyhjentänyt punssineljänneksen ja 
pyysi nyt puheenvuoroa. 

»Yhdyn edelliseen täydellisesti. Eikä minulla ole muuta 
lisättävää kuin eräs lystikäs mieleenjohtuma.» 

Vapaaherra af Gyllengafvel sipaisi valkein sormin 
poskipartoihin yhtyneitä, reheviä viiksiään, kohotti raskaita, 
punertavia, paksujen kulmakarvain reunustamia 
silmäluomiaan, veti suunsa ironiseen hymyyn ja jatkoi: 

»Muistan eräitä nimiä taiteen loistoajoilta, kaukaiseen 
muinaisuuteen painuneilta henkisen elämän suuruuden 
ajoilta. Ajattelen italialaisia mestareita, nimiä sellaisia 
kuin Leonardo da Vinci, Andrea del Castagno, Jacopo
della Quercia, Luca della Robbia, Antonio da Sangallo, 
Polidoro da Caravaggio, Sebastiano del Piombo ja monia 
muita. Hyvät herrat! Millaisia nimiä olette viime vuosina 
nähneet koulumme oppilasluetteloissa: Sonninen ja 
Tanninen, Andersson ja Pettersson!» 

Ja vapaaherra af Gyllengafvel — kun toiset eivät älynneet 
nauraa — nauroi itse, hillitysti ja arvokkaasti, nerokkaalle 
vertailulleen. 

Seuraavan puheenvuoron sai erään lyseon piirustuksen 
opettaja, hintelä, tuhkanharmaja herra, Fjalar Tuohelainen, 
joka oli hiljaisessa mielessään edellisen puhujan 
äänensävystä hiukan loukkaantunut, niin että jonkunlainen 
pieni, vaikeasti voitettava närästys pyrki tekemään 
hänen alkusanansa katkonaisemmiksi ja kirpeämmiksi 
kuin olisi ollut soveliasta niin valistuneelle 
henkilölle. 

Parin kuivan yskähdyksen jälkeen hän alkoi: 
»Tässä maassa on tosin vaikea saada sellaisia nimiä ... 
Meillä ei ole yhtä jalokaikuisia nimiä kuin kaikenmaailman 
aatelissuvuilla ja ... Sitäpaitsi tähän seikkaan 
ei järkeväin ihmisten kannata kiinnittää ainakaan 
«rikoista huomiota. Sillä etevämmyyden johtuminen 
vanhasta ja kuuluisasta nimestä on satunnaisempaa kuin 
Juuliaankaan. Enkä usko vapaaherra af Gyllengafvelinkaan 
puhuneen tästä vakavassa mielessä, vaan ainoastaan 
jotakin sanoakseen .. hänellä ei ollut muuta sanomista. 
Mutta meillähän ei ole aikaa turhiin puheisiin. 

Meillä on vakaviakin asioita, paljon huolestuttavampia 
puheenaiheita. 

»Eräs seikka, johon olisi kiinnitettävä mitä vakavin 
huomio, on se, että taideoppilaissamme ei ole havaittavissa 
sitä aatteellisuutta, mikä on taiteen ja koko taide-elämän 
kohottaja ja suuruuteen viejä. Symbolismi on 
vetänyt viimeiset hengenvetonsa, historialliset maalaukset 
eivät innosta ketään nuoremmista, ja varsinainen 
aatemaalaus on meillä jo tuntematon käsite. Sensijaan 
on vieraista, ylikulttiveerautuneista maista tuotu kaikenlaisia 
hullutussuuntia, rappiolla olevain ihmisten viimeisiä 
keksintöjä, absinttihöyryisten aivojen houreita, joitten 
järjetön eriskummaisuus on villinnyt nuoret taiteilijamme 
futuristeiksi ja kubisteiksi ...» 

Joku keskeytti: 

»Eihän meillä sentään futuristeja ole.» 
»Eikä kubisteja. Eikä tule kai koskaan olemaankaan», 
lisäsi toinen. 

Herra Tuohelainen häkeltyi hieman. Hän tapaili sanoja: 

»Niin no .. jos nyt ei ... mutta se nyt on sama mitä 
ne ovat nimeltään ... sellaiset suunnat ... vaikka heillä 
ei olisi mitään nimeä ... Tarkoitin vain, että taiteemme 
on ohjattava jälleen terveelle pohjalle, kansallisiin aiheisiin 
ja symbolismiin ... Oppilaat on saatava tajuamaan, 
että meillä on omat soreat solkikoivumme, valkoiset 
hankemme, sininen taivaamme ...» 

Siihen joku nauramaan: 

»Eikö tuo liene sininen taivas muuallakin.» 

Herra Tuohelaisen puheita ei juuri pidetty kuulemisen 
arvoisina, sillä ennemmin tai myöhemmin hän kadotti 
konseptinsa ja keitti sopan, jossa ei ollut lientä eikä suurusta. 
Nyt huomasivat toiset sen hetken tulleen ja alkoivat 
naureskellen keskustella minkä mistäkin. 

Herra Tuohelainen punastui kuin koulupoika, huomasi 
jatkamisen hyödyttömäksi ja istuutui limonaatipullonsa 
ääreen. 

Seurasi lyhyitä puheenvuoroja. Keskusteltiin syistä, 
joiden seurauksena kaameat rappeutumisilmiöt uhkasivat 
yhtä kulttuurielämän tärkeimmistä aloista, sekä ehdotettiin 
ja hyväksyttiin useita parannuskeinoja. 

Vihdoin koottiin keskustelujen tulokset kokouksen 
puheenjohtajan laatimaan ja kauppaneuvos Schituroftin 
parilla lisäyksellä parantamaan ponteen, jonka tärkein 
kohta oli näin kuuluva: 

3.

Koulun entisten oppilaiden ei ole sallittava oleskella 
eikä käydä koulun huoneustossa, pylvästössä tahi 
käytävissä ja rappukäytävissä; samoin on opettajakunnan, 
etupäässä johtajan, valvottava, etteivät koulun oppilaat 
saa järjestää entisten oppilaiden kanssa yhteisiä 
juhlia tai illanviettoja, eivätkä muutenkaan näitten kanssa 
erikoisesti seurustella, jotteivät oppilaat tulisi vieroitetuiksi 
niistä harrastuksista ja tavoista, joita heihin, 

koulun varsinaiseen työohjelmaan kuuluvan opetuksen 
ohella — ei ainoastaan koulun maineen ja menestyksen 
vuoksi, vaan myöskin heidän oman henkisen kehityksensä 
oikeaan ja hyödylliseen suuntaan ohjaamiseksi — 
edellisissä kohdissa tarkemmin selostettuja periaatteita 
silmälläpitäen juurrutetaan. 

1.

IX 

Kevätkosteat pääkaupungin kadut säihkyivät silmiä 
huikaisten kirkkaassa keskipäivän paisteessa. 
Vesikourut ja rännit pitivät sen vietävää kiirettä helisten, 
laulaen, välkkyviä helmiä suihkutellen. 

Tuuli kirmaili vallattomana, hypähti esille milloin mistäkin 
päin, pitäen pilkkanaan nuorten, punaposkisten 
tyttöjen ihailtavaa kainoutta ja sallien kuluneille, julkeille, 
maalatuille naisille tilaisuuden yhä peittelemättömämpään 
julkeuteen. Se hypitteli olkihattuja, liian aikaisin 
käytäntöön otettuja, se juoksutteli vanhoja sekä 
nuoria, tekemättä poikkeusta edes itse Carl Jae. Klingsteniin, 
kunnianarvoisaan antikvaariin nähden, joka ruskean 
knallinsa jälestä pinkaisten oli leveine housuineen 
ja väljine takkeineen kuin mikäkin ilmetty kiukkusäkki. 

Nikolainkirkon kello oli siirtänyt vanhat viisarinsa yli 
kahdentoista. 

Sitä eivät kylläkään nähneet Johanneksen kirkon 
luona asuvat taiteilijanuorukaiset Iikka ja Ville, mutta 
heillä oli oma, yhteinen kellonsa, herätyskello, joka käydä 
ranksutti vanhan kaapin reunalla ja oli jo monta tuntia 
yrittänyt suurella melulla saada isäntänsä jalkeille.

Ilkka, pitkä, mustatukkainen venkale, oli silloin kironnut,  
vetänyt kuluneen ulsterinsa korvilleen ja alkalini 
kuorsata heti pärinän lakattua. Ville, kalpea, laiha 
ja äkkipikainen, haukotteli, käänsi kylkeä ja toista, 
mutta kun unta ei enää tullut, alkoi hän etsiä paperossin 
pätkiä, saadakseen edes aamusauhut. Vaan mistäpäs 
niitä natsoja olisi löytynyt. Johan he olivat illalla 
yksin uunin porotkin kaivelleet. 

Niin oli Villen täytynyt tyytyä kuvittelemaan, että 
kierrettyään pariin kertaan Aleksin ja Espiksen voi sattua 
tapaamaan jonkun pojista; ehkä saa muutaman 
markan rahaakin, pari paperossia kaikessa tapauksessa. 
Mutta niinpäs oli nyt säädetty, ettei hän ketään tavannut. 
Ja tuntiessaan, miten hänen nälkäinen mahansa 
painautui selkärangan turviin, oli hän alkanut luulotella, 
että kaikki vastaantulijat arvasivat hänen köyhyytensä 
ja hänen vatsansa tyhjyyden, eikä hän vihdoin tiennyt 
muuta keinoa kuin palata ilman sauhuja, ilman aamukahvia ... 
Brondallekaan ei ollut asiaa: heillä oli siellä 
parin kolmen viikon maksamattomat synnit Iinekselle 
ja Reginalle, Almalle ja Hannalle .. luultavasti kaikille 
tarjoilijattarille. 

Hän oli jo ollut oikaisemassa Sentraalipasaasin läpi 
kotiin päin, kun oli kuitenkin pistänyt päähän kurkistaa 
pasaasissa olevaan kahvilaan, jota sanotiin Hattupääksi, 
koska siellä istuttiin hatut päissä, tai Vekselikahvilaksi 
siitä syystä, että siellä näki aina miehiä vekselintekohommissa. 
Ja eikös ollutkin tämä päähänpisto 
kuin Herran sormen viittaus: siellähän istui Jurikka, kirjailija 
Jukka Lehtinen, jonka Ville oli tullut tuntemaan 
pari viikkoa sitten, yksinään istui, poltteli jotakin holkkitupakkaa 
ja katseli Helsingin Sanomia. No, mitäs, Jurikka 
lienee arvannut toisen aivoitukset, koskapa hetken 
perästä kysyi, kun Ville ei mitään tilannut, että 
»otaks kahvia?» — »Kiitoksia vain! Meneehän se kahvi.» 
Tupakankin Ville sai, mutta rahasta ei ilennyt virkkaa 
mitään. Hyvä näinkin. Paljon pirteämpänä ja yritteliäämpänä 
oli hän tullut kotiin, missä Iikka yhä nukkui. 

Ville oli sitten yrittänyt maalata keskeneräistä asetelmakuvaa, 
mutta se ei oikein ottanut onnistuakseen, 
kun ei ollut enää malleja, omenoita, jotka he olivat syöneet, 
ja kahvilasta tilattuja astioita, jotka oli käyty 
hakemassa pois, vaikka he olivat pyytäneet, että ne saisivat 
olla muutamia päiviä. Olisi pitänyt heittäytyä väleihin 
sen tytön kanssa, ajatteli Ville. Iikkakin, sellainen 
pitkä, komea poika, ei älyä senvertaa. Nousisi nyt 
edes miettimään, miten sitä tänään syömistä saadaan. 

— Nouse nyt hitossa siitä! Kohta on ilta käsissä. 

— Olkoon! minä jaksa makaan tässä
vaikka tuomiopäivään. Eihän se nousten parane. Maatessa 
ei edes niin pahasti nälkä närvi. 

— Haista nyt ...! Täytyyhän meidän jostakin saada 
ruokarahat. Eihän tästä hittoja muuten tule ... töistä 
.eikä muista ... 

— Mistä ne nyt otat, ruokarahat? 

— Onhan meillä tuo kello. Kanitetaan se. 

— Voi voi kun olet ... Minne se nyt kelpaisi. 

— Kyllä se kelpaa. Liha-Taavetille. 

— Vie veikkonen, murahti Iikka, minä en viitsi edes 
ajatella mitään mahdollisuuksia. 

Villeä pyrki vähän harmittamaan. Hän oli kaikessa 
hiljaisuudessa toivonut, että Iikka menisi Liha-Taavetille, 
sillä Taavetti kohteli paremmin outoja lainaajia. 

— Sinä kun et olisi niin helvetin laiska, niin tunnin 
perästä, poika, höyryäisi turpea pihvi kärsäsi alla. 

— Miksei yhtä hyvin, jos sinä käyt siellä Taavetillasi? 

— Jaa-ap'poika! Sepä se onkin että ei. Minä saan 
kellosta — ollaan nyt toivorikkaita — • neljä markkaa, 
mutta sinä, jota Taavetti ei tunne, saisit siitä kympin. 

Ja Ville innostui kuvailemaan, mitä kaikkea sitä sitten 
tehtäisiinkään: 

— Viinatuikanterit alle ja sitten porsaanjalkaa, saakeli, 
sellaisia impyellisiä porsaansorkkia etikan ja punajuuren 
kanssa, ja pihvit, paksut ja hyvästi höystetyt ... 
ja ... Nukutko sinä saatanan lehmä! 

Iikka lienee kuullut viimeiset sanat unensa läpi, sillä 
hiukan raotti hän raskaita silmälautasiaan; mutta kohta 
ne lupsahtivat jälleen kiinni. 

Ville syöksyi suuttuneena, kello kainalossa, ovesta 
ulos, paukahti heti ensimäisessä kadunkulmassa yhteen 
jonkun knallipäisen jätkän kanssa ja kirosi. Jätkä tarttui 
tyynesti hänen kiiluviin takinlahveihinsa, asetti hänet 
melkein nostamalla vasemmalle puolelleen, piti hetken 
siinä ja sanoi: 

— Siks' paljon minä olen sentään maailmalla liikkunu'
että voin neuvoa sinua, nuori mies: tältä puolelta 
aina, kun tulet ihmistä vastaan. 

— Oleks' sinäkin ihminen, tiuskahti pahansisuinen 
Ville, katsoa naristellen jätkän violettia nenää ja apinannaamaa. 

Jätkä rypisti kulmiaan ja löysättyään oikean kätensä 
kohotti millimetrin verran knalliaan, kuiskaten hampaittensa 
raosta: 

— En minä mitään pahaa tarkota, mut häjy minä 
olen. 

Työnsi vakuudeksi kaksi kertaa leukaansa eteenpäin 
ja laski Villen jatkamaan matkaansa. 

Liha-Taavetti ei ollut saanut nimeään ammattinsa takia, 
vaan luultavasti siksi, että oli niin lihava, tai oikeastaan 
siksi, että hänen lihavuutensa oli niin muodotonta. 
Hänen verisenpunainen naamansakin muistutti 
pikemmin oivallista, paistiksi tarkoitettua häränreisipalaista 
kuin ihmisen kasvoja. 

Tämä, räkäisen liivinsä rinnuksilla, ison mahansa 
päällä, kaikenlaisia ketjuja ja pumpuloita rakastava 
möhkäle harjoitti oikeastaan sekalaisten tavarain kauppaa 
pienessä kellarikomerossa, mutta samalla oli tämä 
rihkamapuoti jonkunlainen panttilainakonttori niitä varten, 
joilla ei ollut oikeihin panttikonttoreihin kelvollista
tavaraa. Liha-Taavetille kelpasi mikä tahansa. Vaikka 
olisit, kuule, napit nutustasi tai puolipohjat kengistäsi 
hänen tiskillensä karistanut, niin hän olisi aivan asiallisesti 
käännellyt niitä pehmein, tummanpunaisin sormin, 
tarkastellut ainoalla, verestävällä ja rasvaisella silmällään, 
ja hänen laaja rintansa olisi alkanut röhistä ja vetelä 
suunsa lupsutella ja päästellä viisauden sanoja, kuten 
nytkin, kun Ville herätyskelloineen seisoi Taavetin 
kuluneen pöydän ääressä: 

— Jaa jaa ... Olisit vähän aikaisemmin tullut ... 
Kerkesin juuri lainata. Olisit paria tuntia aikaisemmin 
tullut. Paljonkos tästä pitäisi saada? 

— Kymppi! 

— Jaa jaa ... Saattaisitpa tarvita kympin, ja olisin 
kait tuon voinut antaakin, jos vähän ennemmin tulit ... 
Hm ... Et mahtane tulla parilla markalla autetuks'? 

— En tule, mutta anna sekin. 

Ville tiesi hyvin, ettei tutun miehen maksanut menettää 
aikaa tinkimiseen. Hän sai pari markkaa ja palasi 
kotiin. Iikka makasi yhä. 

Nyt veti Ville ulsterin Iikan korvilta, eikä ollut Iikalla 
enää muuta neuvoa, kuin nouse pois. Hän oikoi pitkiä 
jäseniään ja kokoili ympärilleen harmahtavanpuhtaita 
alusvaatteitaan hakaneulojen ja lankanaulojen avulla. 

Ville paiskasi kaksi markkaa pöydälle. 

— Siinä se nyt on, pihvi! Otetaan nyt tuo sinun 
stillebenisi ja kiikutetaan Konttisen ukolle. Kai se siitä
pari markkaa viskaa. Saadaan edes jossakin murjussa 
joku paistettu makkaran pala ja kahvikupit. 

Mutta Konttisen ukko, joka oli kehyskauppiaana saanut 
mielestään enemmän kuin tarpeeksi sellaisia maalauksia, 
töherryksiä, ei näyttänyt kovinkaan halukkaita. 
Kun pojat olivat tehneet panttaustarjouksensa, ei Konttinen 
vaivautunut edes katsomaan maalausta, järjesteli 
vain happamen näköisenä pieniä öljypainotaulujaan ja 
puheksi pölyä äitelänvärisiltä postikorteiltaan. Vasta 
nähtyään, että nuo junkkarit aikoivat seisoa siinä ties 
miten kauan, avasi jo suutaan kiusaantuneen näköisenä; 
ei kuitenkaan mitään sanonut vielä, ottipahan vain 
maalauksen, käänteli sitä ja katseli yhtä paljon maalaamatonta 
kuin maalattuakin puolta, ähki ja puhki. Vihdoin 
sanoi: 

— Mitä minä näillä tällaisilla ... Jäävät vain vetelehtimään 
tuonne nurkkiin ... tiellä vain ovat ... Paljonko 
tästä nyt sitten pitäisi saada? 

Pojat vilkaisivat toisiinsa. 

— Kaks' markkaa, sanoi Ville. 

Konttinen kaiveli laiskasti liivinsä taskua, katsoen 
samalla maalausta nähtävästi äärettömällä inholla. 

Pojista tuntui se taskun kaivaminen kestävän hirveän 
kauan, eikä kumpikaan ollut varma, tulisivatko nuo 
jäykät näpit taskusta tyhjinä vai vetäisivätkö esille 
kaksi markkaa. 

Vihdoin heitti ukko tiskille markan rahan. 

— Tuoss' on, sanoi, viskasi maalauksen johonkin nurkkaan 
ja kääntyi askareilleen. 

Hetkisen katselivat pojat toisiinsa. Yrittivätpä suut 
omituiseen hymyynkin vetäytyä, mutta parasta oli kuitenkin 
kiiruhtaa, sillä ei ollut ukko Konttinen niitä miehiä, 
joille köyhät taiteilijan retkut saavat virnistellä. 

Punavuorenkadulla tiesivät pojat halvan kolmannen 
luokan kahvilan, joka oli verrattain siisti ja jossa tarjoiltiin 
myöskin ruokaa. Ikkunaan oli asetettu postipaperiarkin 
puoliskolle kirjoitettu ruokalista: Lihapalleroita, 
nakkimakkaraa, kaurapuuroa. Ja lopuksi: Huom! 
Uusia perunoita! Niitä ei poikain kannattanut ajatellakaan. 
He tahtoivat saada vähän myöhemmin kahvia ja 
tupakkaa, ja niin oli heidän tyydyttävä ottamaan ainoastaan 
yksi annos lihapullia ja kaksi annosta puuroa. 

Pari sälliä naureskeli viereisessä pöydässä heidän niukkaa 
ateriaansa, sillä heidän puolipuhtaat kätensä ja jonkunlaiset 
kaulusvehkeensä riittivät kyllä proletaareille 
todistamaan, että nämä nuoret miehet olivat herroja, 
kapitalisteja, sortajia, joilla ei tietysti ollut ruokahalua, 
joutilailla. 

Pojat eivät siitä kovinkaan paljon välittäneet. Tärkeintä 
oli, ettei kukaan aavistanut heidän syövän viimeisillä, 
jokseenkin nöyryyttävin tavoin hankituilla penneillään. 
Ja vaikka vatsat jäivätkin enempää odottamaan, 
niin heidän ryhtiänsä paransi tieto, että tässä
ympäristössä heitä pidettiin ihmisinä, jotka elivät yltäkylläisyydessä, 
surren vain kadonnutta ruokahaluaan. 

He tulivat naureskellen kadulle, ostivat lähimmästä 
kaupasta halpoja savukkeita ja päättivät kävellä tervehtimässä 
Fredikan sakkia. 

2.

Fredikan sakkiin — Fredriksbergissä asustelevaan — 
kuului varsinaisesti neljä miestä, kaikki maalareita: 
Antti Forss, pitkä, vaaleatukkainen poika, leveäotsainen 
Santeri Andersson, joka oli Forssin kanssa ollut 
merimiehenä ja lyhentänyt nimensä Anssoniksi, pieni, 
mutta pippurinen Kosti Järveläinen, jonka pää oli loistanut 
kaljuna, hienoisten kiharain reunustamana niin 
kauan kuin muistettiin, sekä lihavahko ja hiukan laiskahko, 
filosofiaa harrastava, aina hyväntahtoisesti naurahteleva 
Ambrosius Tanninen. 

Nämä olivat isäntinä siinä suuressa, vaaleanpunaisessa 
puutalossa, joka ei vanhuutensa ja hataruutensa takia 
muille kelvannut. Leskimatami Sutela oli sen, poikain 
kuuleman mukaan, luovuttanut heille ihan sulasta säälistä 
ja kristillisestä rakkaudesta. Keskikaupungillakaan 
ei tosin siihen aikaan maksettu suhteellisesti sen suurempia 
vuokria kalustamattomista huoneista, mutta mistäpäs 
matami Sutela sen olisi tietänyt; eikähän siellä 
olisi ollutkaan sellaista luhistumaisillaan olevaa puutaloa, 
joka olisi tuollaisille joutanut. 

Talossa oli eteinen ja kolme suurta huonetta sekä 
keittiö, jossa isäntäväki talvisin asusti. 

Nyt olivat kaikki huoneet käytännössä, sillä kevätaurinko 
jaksoi jo paahtaa ne lämpöisiksi. — Sellainen 
aikainen kevät kun olikin ja lämmin. — 

Ambrosius yksin oli jäänyt keittiöön, mihin oli kerran, 
eläväinkuvain reklaamiplakaattien teosta sievoisen 
summan ansaittuaan, ostanut vanhan, hyvin suuren ja 
mukavan sohvan, leveän ja lämpöisen, jonka turviin hänen 
pyöreähköt muotonsa painautuivat mitä herttaisimpaan 
lepoon. 

Tätä metsäisen mäen reunassa röhöttävää taloa kohti 
astelivat nyt pitkänhuiskea Iikka Vokkolainen ja keskimittaa 
ehkä hieman lyhyempi Ville Salo, astuivat ja 
lauloivat laulua, jota oli heidän aikanaan Piirustuskoulussa 
kymmenen, viidentoista miehen voimalla oikein 
neliäänisesti laulettu: 

»Tuli poltti Turun linnan, 
Pursi söi sen puuron hinnan ...» 

Pursi oli erään senaikuisen oppilaan nimi. — Kengät, 
jotka pitkin keväisiä teitä rämpiessä olivat imeneet itseensä 
vettä sekä reiällisistä että reiättömistä kohdista, 
turskivat ja tyrskivät heidän askeltensa tahdissa. 

Väliin pysähtyivät he ihailemaan metsää, jonka kautta 
oikotie kulki, ja kallioita, joitten laet lämpöisen näköisinä 
kutsuivat tuoksuvien, mataloiksi räähistyneitten petäjiensä 
juurelle. Mikä sitä kiusausta olisikaan voinut
vastustaa! Kilvaten pojat lähimmälle kalliolle juoksemaan! 
— Silloin se sattui se kohtalokas tapaus, joka 
kannusti Iikan kauniina keväisenä päivänä kopioimaan 
postikortista eräälle opettajakokelaalle, juuri seminaarista 
päässeelle, aatteita ja ihanteita saarnailevalle nuorukaiselle, 
Böcklinin inhottavan Meri-idyllin. 

Se oli nimittäin niin, että juuri heidän päästyään kallion 
laelle kohotti Iikka oikean koipensa hyvin korkealle 
ja sanoi: 

— Hyvästi iäksi, kenkä-parka! 

Se oli siinä kiireessä töksähtänyt terävään kiven särmään 
ja muistutti nyt tosiaankin enemmän liossa ollutta 
lipeäkalan puolikasta kuin kenkää. Pohja oli kokonaan 
irtautunut ja riippui vetelänä, muodottomana lämpsänä 
kaikenlaisten välipohja-aineiden ja pahvitäytteiden pursuessa 
vapaasti esille. Iikan täytyi riisua molemmat kengät 
ja lipsiä loppumatka paljain jaloin. Eikä siinä mikä 
ollut lipsiessäkään. Luntahan ei enää tiellä ollutkaan, 
oli vain kuraa ja siellä täällä likaisenkeltaista hyyhmää. 

Harakanpesä — sen nimen olivat pojat talollensa antaneet 
— näytti verrattain hauskalta siinä kadun tai 
oikeammin maantien varrella nyt, kun kevätaurinko välkähteli 
sen ikkunoissa ja pienen pienet lehdenalut suuressa, 
etelään viettävässä puutarhassa tirkistelivät rohkeina 
silmuistaan. 

Antti Forss tuli eteisen ovelle vastaan, hymyilevänä, 
paidanhiat käärittyinä, pari pensseliä kourassa. Hän selitti, 
että oikea työhulluus raivosi nyt Harakanpesässä: 
Ansson on kadottanut ruokahalunsakin maalatessaan 
liian ahkerasti; Järveläinen ottaa ylös maisemaa ikkunasta, 
ollen samalla mallina, .. Ambrosius keittää puuroa, 
tutkii Schopenhaueria ja puristelee näppylöitä naamastaan. 

Totta se oli. Täydessä touhussa olivat pojat. Järveläinen 
oli saanut kankaalleen luonnoksen keväisestä, vasten 
aurinkoa nähdystä kalliomaisemasta, kiireeltään yhtä 
kaljusta kuin hänen päälakensa; pari vaivaista petäjää 
siellä vain louhien lomassa kyyhötti yksinäisinä, surullisen 
näköisinä vänttyröinä. Anssonin kankaalle taas oli 
ilmestynyt ikkunan valoisuutta vastaan tummana figurina 
seisova maalari telineittensä ääressä. Molemmat 
taiteilijat koskettelivat siveltimillä puolivalmiita taulujaan 
niin hartaasti, etteivät edes vastanneet tulijain 
tervehdykseen. Saattoi heti huomata, että he olivat 
saaneet oikean otteen, josta ei mielellään luopuisi etenkään 
niin jokapäiväisten vieraitten takia. 

Forss naurahti ymmärtäväisesti heidän innolleen, ja 
enempää häiritsemättä menivät he kolmisin viereiseen 
kamariin. 

Siellä saivat Iikka ja Ville selityksen: Taiteilijaseura 
oli ostanut heiltä kolmelta. Ukko Schituroff oli kylläkin 
kovasti vastustanut sellaisten taulujen lunastamista, ihan 
oli kiukun hiki kiilunut hänen punaisella naamallaan. 
<Ukko oli selittänyt, että saahan niitä esim. Saksasta 
.tauluja, oikeita tauluja, oikeitten taiteilijain tekemiä
kahdellakymmenelläviidellä, viidelläkymmenellä markalla. 
Mitä järkeä siis olisi ostaa näiltä tällaisilta nuorukaisilta, 
jotka eivät ole mitään taiteilijoita ja joista ei
koskaan tulekaan taiteilijoita. Eihän voi tulla
tuollaisista . < . köyhistä sälleistä, jotka eivät edes osaa 
pukeutua, eivät esiintyä. Pitäisi toki ensin osata esiintyä, 
jos mielii taiteilijaksi. 

He olivat siten päässeet täydentämään värivarastonsa, 
saaneet sapuskoita ja työintoa, joka talven pitkään, 
mätiä perunoita ja sitkeätä jätkänmakkaraa pureskellessa, 
oli hiukan lankautunut. Väritkin olivat jo olleet 
vähissä, muutamat tärkeät lajit niin vähissä, että vain 
se, jolla todistettavasti oli tiedossaan joku pieni tilaus, 
sai pusertaa juuri ja juuri tarvitsemansa määrän. 

— Ambrosius on ollut vähän totisempi näinä päivinä. 
Eivät ostaneet ... Syksyllä muka ostettiin neljälläsadalla, 
— selitti Forss. — Mutta oma syynsä, — jatkoi 
hän nauraen, mikä pakko on syödä niin paljon puuroa, 
ettei enää huhtikuussa ole ennen joulua saadusta neljästäsadasta 
killinkiäkään jäljellä. 

Keittiöstä kuului silloin herttainen naurunhörähdys. 
Ambrosius oli kuullut raollaan olevasta ovesta Forssin 
sanat. 

Ja kun pojat työnsivät välioven auki, niin he näkivät 
näyn, jonka nimenä voisi olla: »Filosofisen tyyneyden 
symbooli.» 

Ensinnäkin itse Ambrosius kuuluisassa sohvassaan, 
köyhyydestä ja vastoinkäymisistä huolimatta hyvinvoipa 
ja hymyilevä, käsissään joku Schopenhauerin teos,, 
jonka viisautta hän nähtävästi vertaili Nietzschen yli-ihmisfilosofiaan, 
sillä tuo siihen aikaan muotiin tullut 
teos »Näin puhui Zarathustra» oli avonaisena sohvan vieressä 
olevalla pöydällä, sikäli kuin Blomin punaiseksimaalatusta 
ruoka- ja sekatavarakaupasta tuotua tyhjää laatikkoa 
voitiin pöydäksi sanoa. Pöydällä oli sitäpaitsi puuterirasia 
ja peilinsirpale. Niitä Ambrosius tarvitsi likistellessään 
pyöreistä poskilihoistaan noita iankaikkisia näppylöitä. 
— Niin, siinäpä se köllötteli, Ambrosius, hämmennellen 
tuolloin tällöin puuropataa, joka suhisten ja puksahdellen 
höyrysi lattialla, hänen kätensä ulottuvilla, käryävän 
priimuskeittiön liekillä. 

Ansson tuli keittiöön, pyyhkien värin tahraamia sormiaan 
Järveläisen entisten, Piirustuskoulun aikoina kukallisten 
ja ansaittua huomiota herättäneitten kesäliivien 
jätteisiin. 

— Nyt minullekin alkaisi suurus maistua, sanoi hän, 
mutta sillä ei ole ollut, Ambrosiuksella, taaskaan aikaa 
hoitaa priimusta ... Piruko sen lienee riivannut tuohon 
filosofiaan ... ikäänkuin sillä nälkä haihtuisi. 

— Jospa hyvinkin ... sielun nälkä, arveli Iikka. 

— Niin, myönteli siihen Forss, saattaapa se olla sielulle 
samanlaista veitikkaa kuin puuro vatsalle. 

Ambrosius innostui: 

— Filosofia, niin, on se .. sehän on tieteiden tiede,, 
sielu, kaikki .. 

Ansson keskeytti puoleksi totisena: 

— Keitä sinä vain puuroa ja katso, ettei se pala pohjaan. 
Tiedemies! 

Ambrosius nauraa hörähti: 

— Mitä on yhden puuron pohjaan palaminen maailman 
käsittämättömässä kaikkeudessa. 

— Ole hänessä ... kaikkeuksinesi! Etkö muista mitä 
Sokrates sanoi: Tunne itsesi! Ethän sinä mikä filosofi
taiteilija ... puurokuningas. 

— Joo. Sokrates oli sielutieteen edeltäjä. Platon taas 
aatteiden mies ... 

— Sinä nyt olet ennen muita Epikuroksen oppilas, 
tai ole mitä helvettiä haluat, nyt haisee pohjaanpalamalle! 

Ja Ansson tempasi puuron tulelta välittämättä Ambrosiuksen 
väitteestä, ettei se ollut vielä kypsä. 

Senjälkeen kiiruhdettiin etsimään lautasia, joista yksi 
oli halkinainen, toisen reunasta palanen pois, kolmas 
vanhuuttaan keltainen, mutta ehyt, ja neljäs ... niin, 
se ei oikeastaan ollutkaan mikään lautanen, se oli kerran 
maailmassa palvellut kastikekulhona, ja siitä söi Ambrosius 
itse, sillä se oli iso ja syvä. 

Iikka ja Ville, ottamatta vastaan ystävällistä puurotarjousta, 
selittivät tulleensa suoraan lihapatain äärestä 
ja siirtyivät jälleen viereiseen kamariin, jota pidettiin 
vierashuoneena ja kirjastona. Se oli kyllä siistimpi kuin 
n. s. atelieri, mutta täälläkin oli lattialla makkaran ja 
juuston kuoria, maaliriepuja, kelvottomia pensseleitä, 
tyhjiksi puristettuja väripötkyjä sekä muutamia jalkaan
kuontumattomia kengänrisoja. Kumoon käännetyllä 
laatikolla kirjoja taiteen mestareista: Rembrandt, El 
Greco, Cezanne, von Gogh, Gauguin, Velasquez, Michelangelo, 
Tizian ... Olipa muutamia romaaneitakin ja 
runoteoksia sekä kaiken kaunistuksena itse Pyhä Raamattu, 
puukansineen, monimutkaisine nimilehtiteksteineen 
ja kahdella sivulla kertautuvine kömpelöin kirjaimin 
piirrettyine, virheellisine omistuskirjoituksineen. 
Ensi sivulla: 

Paul Pessi on Tantan Kirian 
oikija o-Mistaia Ja Kuka 
Tämän Kirian Warasta 
Sitä Satana Seura. 
Paulp essi 
Tämän Kirian oikijan omistaia on Paul 
Pessi Paul Pettärson Pessi 
Tämän Kirian OikijaO 
r Mistaia Pawo Pettärin = Poika Pessi 
on on osdettu v on 1858 on Annettu 

Kaksi Rubla Ja Kaksi Kymmentä 
Kobeka Hopias 
Ja viimeisellä sivulla, joka oli jälkeenpäin liimattu 
kanteen: 

Tämän Kirian
oikiia omistaja 
on Paul Pietärin 
Poika Pessi Ja Jos tämän 

Kirjan kuka varastaa 

Sitä rupe Perkele Seuraaman 
Sen Sielu dule Suu 
Ren waiwaan Ja Piinan
on asteltu i Wa 1858 
Ja on annettu 2 ruplaa 

Ja 20 Kopekkaa Ho
Pijassa.» 

Ville ja Iikka katsahtivat toisiinsa. 

— Eiköhän tämä ole Johannes Pessin isäukon raamattu. 
— Totta kai. Minkäs muun Pessin raamattu 
tänne olisi joutunut. 

Järveläinen sitten selittikin, että hän oli lainannut sen 
Johannekselta, katsellakseen sieltä sopivan kohdan alttaritaulua 
varten. 

— Se kuuluu olevan ainoa isoisän jättämä perintö. 

— Vaan kyllä on Paul Pettärson Pessi laatinut ankarat 
uhkauksetkin, niin ettei se ole ihmekään, tuon säilyminen 
muun maallisen tavaran jälkeen. 

— Onkos Johannes mennyt jo sinne kotimökilleen? 
Sitähän ei ole näkynyt Brondallakaan moneen viikkoon. 

— Kyllä se sinne on painunut ... runoilemaan ... 
Äläpäs huoli! Minähän sain siltä kirjeenkin joku päivä 
sitten. 

Rakas Kosti! 

Täällä minä taas olen, louhoisen mäen syrjässä- 
(Backstugusittare!) En ole vielä ennättänyt alkaa 
mitään. On mennyt aika lepäillessä ja ihmetellessä 
tätä hiljaisuutta ja katsellessa äitimuoria ja
isäukkoa, jotka mielipahakseni vuosi vuodelta vanhenevat. 
Siellä ne parastaikaa pihalla köpöttelevät 
Helunaa juottelemassa. Monta kertaa ne ovat 
sinua muistelleet, että mukava herra se oli se taiteilija. 
Sitä ukko erityisesti ihailee, että kykenit 
vetelemään nurkantakaista piipussasi ja hoksaamaan, 
kuinka saakelin hyvää tupakkaa se oli. 

Mut voi veli kulta, tätä hiljaisuuden suuruutta 
ja ihanuutta! Arvaathan sen, kun on ihan tyyni, 
aikainen aamu, ja suuri, punertava aurinko kun 
kömpii tuolta notkosta niin loistavana, uljaana ja 
muhoilevana, että koivut ja lepät neitseellisine silmuineen 
punastuvat ja tulevat levottomiksi; ja 
jokaisella oksalla, jokaisen ruohon päässä päilyy
kastepisaroita kuin säihkyviä jalokiviä. Tai
ajattele sydänpäivän harrasta äänettömyyttä. Ei 
linnun laulua, ei lehden liikahdusta. Ei muuta 
kuin hiljaisuutta, hiljaisuutta vain . Taivas niin 
haikean korkealla ja niin selkeän sinisenä, ettei 
pienintä pilvenhattaraa ... 

Ja sitten: Aurinko paistaa. Korkea sydänpäivän 
aurinko. Hiljaisuus ... hiiskumaton hiljaisuus ... 
Silloin helähtää kaukana metsässä, helähtää 
kuin kultatiuku pienen linnun laulu ... 
toisen ... kolmannen .. koko metsä on jo säveliä 
täynnä; — siihen minä haaveistani herään; 
siihen herää kanakin, joka on torkahtanut tuolla 
mäkitupalaisnavetan luhdin rapuilla; se yrittää
nyt käydä kukosta, kurkottelee kaulaansa, niskojansa 
vääntää nujertaa, tehden epätoivoisen, onnistumattoman 
veisausyrityksen, sufragetti, emansipeerattu. 
Silloin tulen levottomaksi ja ajattelen: 
Pirun pitkiä nämä päivät ja ikäviä täällä metsässä, 
yksinäisyydessä. Ja silloin, sellaisena hetkenä 
minä tavallisesti »otan pännän käteeni ja mustepullon 
eteeni ja lähestyn sinua» tai jotakin toista 
kaveria, en siksi, että erikoisesti sinua tai ketään 
ikävöisin, en siksi, että toivoisin teidän kirjoittavan 
tietoja sieltä Baabelista, vaan siksi, että saan 
nekin hetket kuin huomaamatta kulumaan sekä 
siksi, että tunnen kummallisen halun tosiaankin 
»lähestyä» toista ihmistä. — Tällä kertaa se halu 
on taas täytetty, se on kotvaksi ohitse, ja minä 
maleksin paljon rauhallisempana täällä metsissä ja 
kiipeilen alushousuisillani tai aivan alasti tuonne 
korkeille, vaaleanharmaan karpeen peittämille kallioille, 
minne ei kukaan eksy, missä ainoina elonmerkkeinä 
ovat metsälintujen ruoputtelemat kuoppurat 
mustissa mättäissä, muutama jäniksen jättämä 
papana ja teeren paska. 

Hyvästi ja voi hyvin! Johannes. 
Niin. Johannes Pessi, nuori runoilija, oli siis kadonnut 
kesälaitumilleen. Ja toverit pääkaupungin melussa, 
kiusoissa ja puutteissa ajattelivat: Onnen myyrä! 

He tiesivät myöskin, että Johannes Pessi, mäkitupalaisen 
poika, osasi aina elää maassa maan tavalla. Kaupungissa 
ollessaan aina siististi puettuna, melkeinpä liian 
huolellisesti ajeltuna, pestynä ja kammattuna. Häntä 
olisi voinut luulla pikemmin konttoristiksi kuin runoilijaksi, 
niin tarkoin hän varoi puheenparreksi tullutta taiteellisen 
huolimatonta ulkoasua. Hän saattoi olla päivän 
syömättä, silityttääkseen sillä rahalla pukunsa, mutta 
kukaan ei saanut sanoa: näkeehän sen, että se on joku 
taiteilijanuorukainen, säveltäjä tai runoilija. Aivan epäluuloisella 
tarkkuudella hän varoi syrjäisten kiusallista 
huomiota. 

Nyt hän oli siis jälleen kotonaan. Nyt hän ei ollut 
herra eikä runoilija; mäkitupalainen vain, ei mitään 
muuta. 

Mutta Fredikan sakki, johon Ville ja Iikkakin vieraina 
kuuluivat, alkoi keskustella vapun vietosta. Luultavasti 
tulisi mennyksi Piirustuskoulun vappunaamiaisiin. 
Ja jos sinne kerran mennään, niin silloin on hankittava 
niille ohjelman apua, päättelivät he. — Jallu 
pannaan keksimään jotakin helkkarin lystiä. Ja Pummit 
Päätetty asia. Täytyy vain ottaa kyttyräselkä sakkiin. 
Se on mukava poika ja se saa yhä kotoaan rahoja; saa 
kustantaa konjakit. 

— Entäs, tiedättekö, pojat! Piirustuskoulun johtokunta 
on kompuroinut takajaloilleen ja ... 

— Kyllä se jo tiedetään, mutta eihän sellaiset päätökset 
mitään merkitse. Niitä päätöksiä on tehty ennenkin. 
Ne jäävät päätöksiksi. Ukko Schituroff ei tule vappunaamiaisiin. 
Eikä sinne tule muita opettajiakaan kuin 

Norsu, jolla on hyväntahtoisuutta sellaisissa juhlissa, 
naisväen lähettyvillä, yhtä paljon kuin mahaakin. 

— Vannomatta paras. Vaikkei sinne juuri ukko 
Schituroff tulisikaan, ja vaikkei meillä mitään pelkoa hänestäkään 
ole, niin oppilaille siitä voi tulla ikävyyksiä, 
huomautti nyt Ambrosius keittiöstä. 

— Mitä ikävyyksiä! Mehän voimme sitäpaitsi selittää, 
että tunkeuduimme väkisin. Ainoa ikävyys, minkä 
ukot voisivat odottamattomalla läsnäolollaan aiheuttaa, 
on se, että ilonpito ei sujuisi yhtä välittömästi, sekä se, 
että meidät voitaisiin käskeä ulos. Ja se olisi ennenkaikkea 
oppilaille korvaamaton vahinko, sillä mistä he 
saisivat sellaisia kuvaelmia kuin me aiomme heidän iloksensa 
järjestää. Esim. Melperin sotaanlähtö! Ajatelkaa 
pojat Pummia Melperinä .. 

— Miksei Kullervona! 

Se tuntui tosiaankin vielä hullunkurisemmalta. 

— Niin! Kullervon sotaanlähtö! Siinäpä piilee jalo 
aatos! 

— Sellainen kuvaelma meidän täytyy järjestää. 

— Ja se ainakin katsotaan vaikka väkisin. 

3.

Ville Salo määrättiin neuvottelemaan ullanlinnalaisten, 
Annerfeltin ja Sonnisen kanssa. 
Harmaa, vanhaa herraskartanoa muistuttava Ullanlinna 
siellä Kaivopuistossa, meren rannalla, oli kovin 
virkeänä tänään. Melkein kaikki ikkunat auki. Kuului 
naurua, kuului vihellystä ja viulunsoittoa, laulua ja kinastelua 
— ei, selvää riitaa . Sonnisen ääni: Saatanan 
Jeremias mokoman lutkan takia potemaan ylös 
siitä on noustava! Tuoss' on pahimpaan tuskaan 
tyhjä maha! — kenellä meistä täysi lienee 

Sisään tullessaan näki Ville Annerfeltin natisevassa 
kiikkutuolissa ja Sonnisen ryyppyineen sohvan vieressä. 
Siinä makasi selällään ihminen, mies, jolla oli säännölliset 
piirteet, suuret synkät silmät syvällä tummissa kuopissaan. 
Taidemaalari, syystä tai toisesta vähän epäonnistunut, 
tällä hetkellä köyhä ja kipeä Kalle Sinervä se 
siinä loikoili elämäänsä kyllästyneenä, laihana, kelmeänä, 
synkkänä. 

Sinervän tiedettiin äskettäin kuolettavasti rakastuneen 
erääseen pastorin leskeen, köyhään, mutta pyylevään ja 
iloluontoiseen ihmiseen. Nyt oli hän pyrkimässä kiinalaiseksi, 
ja Sonninen selitteli parastaikaa, että kyllä heille 
aina yksi mies mahtui kiinaamaan, mutta sen pitikin olla 
mies, joka ei vapissut. 

— Haikeus helvettiin tässä talossa! 

Mutta Sinervälle ei kelvannut ryyppy. Hän vain lojui 
surkean näköisenä ja väitti, että hänen sisuksensa eivät 
nyt ottaneet vastaan. 

Vihdoin Sonninen kyllästyi kiusaamiseen, sanoi: 

— Ota sinä, Salo, tuo ryyppy. Eihän tälle kelpaa mikään . 
hullu, saakeli . 

Hetken perästä tuli Jukka Lehtinen, joka asui alakerrassa. 

— Läksin kutsumaan meille. Sinne on keräytynyt 
aineksia. Piruko niitä yksinään nieleksii. 

Mutta Sinervä täytyi kantaa ovelle asti, ennenkuin 
suostui tulemaan. 

— Minä en jaksa mihinkään, hän sanoi, — panna nyt 
tyhjä säkki kävelemään. 

Kaikki ymmärsivät kuitenkin, että vain suru sorti 
miehen sellaiseksi. Tiedettiinhän, että hän sai syödä 
äitipuolensa luona. Ja kun mikään ilo ei häneen pystynyt, 
sanoi Sonninen: 

— Meneppäs, Annerfelt, ja soita se pastorska tänne. 
Minä syön mittani vaikka mitä, jollei tämä Sinervä ala 
punertua . Kiesus Kreis — onpas hyvää koljaattia 
vielä Sano että minä olen täällä ja sinä ja hän . 
me, te, he — koko pisnes! 

Vähän aikaa siinä oltiin; jo tuli pastorska, kuhahti. 
Mistä lie saanut rahat silkissä suhista, köyhä akka. Ja 
niin oli nauru suussa ja somana', joutava; oikein oli nätti, 
ei siinä mitä. Ihmekös se, vaikka olikin Sinervä pihkaantunut. 
Alkoipas nyt teerenpeli! Näki kaikesta, 
että ihan sulaa kiusaa se vain teki Kalle-raukalle, joka 
ei tiennyt miten olla. 

Vihdoin poika humaltui hiukan ja tuli rohkeammaksi, 
siirtyi lesken viereen, joka otti kainaloonsa hänen surkealta 
näyttävän päänsä, nauroi ja silitteli laihoja poskia 
pehmein sormin, vanutteli tummia, puutteen ja surun 
ohentamia kiharoita ja sanoi, että se on sellainen surun 
ressu tämä Kalle, sellainen orpo raukka ... 

— Niinhän se on, naurettiin, — murheen kryyni . 
Sonninen ehdotti, että herrasväki nousisi sinne ylös
vähän haaveilemaan. Se tekisi varmasti hyvää; tälle 
Kallelle ainakin ... Ei vielä ... kom'an! — Kalle! Pane 
se kalomelipulveri siitä tuolilta piiloon, sanoi hän kuiskaamalla. 

— Mitä se on? 

— Se on pirunmoista myrkkyä. 

Ilta, keväinen ja lämmin, oli tyyntynyt ja hämärtynyt. 

Leski käveli hyräillen ympäri huoneen, pysähtyi hetkeksi 
ikkunan luo, josta näki suoraan puistokäytävälle 
... ihmisiä iltakävelyllä^ ... koirineen, miehineen ... 

Kalle oli laskenut kätensä hänen tiukalle vyötäiselleen. 
Niin seisoivat he hetkisen äänettöminä, kunnes leski 
nauroi helähytti, pyörähti ympäri ja alkoi tanssia yksinään. 

— Eikö sinulla ole pientä ryyppyä? 

— En tiedä ... oli täällä ... mutta .. Minä käyn 
alhaalta ... 

— Älä huoli vaivautua. Menemme alas molemmat. 
Mitäs me täällä. Ikävä ... niinkuin mitkä katumuksen 
tekijät. 

Kalle yritti lyödä leikiksi: 

— Mitäs meillä on ... katumista? 

— Eipä olekaan, naurahti leski melkein halveksivasti, 
alkaen rallatella jotakin kevyttä operettisäveltä ja pyörähdellä. 

Kalle oli ymmällä. Nyt olisi ollut tilaisuus sanoa mitä 
tahansa, mutta se oli aivan mahdotonta. Hän olisi tahtonut 
että toinen olisi vakavana odottanut jotakin ... 
keskustelua, leikitöntä ja totista ... Vaan ei se rauhoittunut, 
ei istuutunut edes, vaikka Kalle monasti oli pyytänyt. 
Viimein istahti hän itse. Nyt vasta hän muisti 
kalomelipulverin. Siinä se tosiaankin oli tuolilla. Hän 
pisti rasian taskuunsa, heittäytyi sohvan selustaa vasten 
ja pyysi: 

Tulisit tänne istumaan. 

— Ei, en minä. Minä menen alas .. , lystiä poikia 
nuo .. 

Ja sitä tietä se menikin. 

Siinä istui nyt taidemaalari Kalle Sinervä. Yksin. 
Surullisena. Hyljättynä . Nälkäisenä . Totisesti 
hän oli nälkäinen ja toivoton. Kahteen päivään ei äitipuoli 
ollut antanut ruokaa. Haukkunut oli, että riski 
mies, nuori, parhaassa iässä, viitsitkin . 

Alhaalta kuului naurun rähinää, kun leski avasi oven 
meni sinne poikien kanssa iloittelemaan . Menköön! . 
Pirunmoista myrkkyä . Hyvä on. Sillähän 
tästä piinasta pääsee . Hänen kätensä olivat niin raukeat, 
ettei hän ollut saada rasiaa taskustaan , .. Polvet 
siinä istuessakin vapisivat. Ja yhtäkkiä valtasi hänet 
sellainen haikeus, että kyyneleet pusertuivat esille ja virtasivat 
pitkin laihoja poskia . Hän ei jaksanut enää 
uskoa mihinkään, ei toivoa mitään . Miksi elää? Ei 
hän osannut maalata, ei tehdä muutakaan työtä 
Kaksi päivää syömättä, kahvitta . 

Ulkoa ja alhaalta kuuluvat äänet tuntuivat vierailta, 
kummallisilta . Kaikki olivat oikeastaan aina olleet 
hänelle ventovieraita toverit, kaikki . Nauraneet 
olivat hänen töilleen . nyt nauravat hänen rakkaudelleen. 
Naurakoot . Sitä eivät ainakaan saa tietää eivätkä 
nauraa, ettei äitipuoli ole antanut ruokaa Eivätkä 
ne naura, kun löytävät ruumiina . 

Hän haki juomalasillisen vettä, kaatoi puolet pulverista 
paperille ja täytti rasian hienolla ohrajauholla, jota 
oli nurkassa, paperipussissa, sekoitteli huolellisesti, ettei 
Sonninen huomaisi, nielaisi varaamansa kalomeli-annoksen 
veden kanssa ja paneutui vanhalle sohvalle selälleen 
odottelemaan kuolemaa. 

Hän loikoi siinä liikahtamatta, muistellen kaikkia kuulemiansa 
myrkytysjuttuja ja itsemurhia, alkoi vihdoin 
tajuta, että tämä myrkky oli siis hitaasti vaikuttavaa ja 
kuvitteli joutessaan, mitä pastorin leski sanoisi ... Ehkä 
se pyörtyy ehkä heittäytyy tähän, suutelee, itkee, 
katuu Äsken tuossa tanssi ja nauroi . 

Muistui mieleen joitakin tanssiaiskuvia . naamiaisia . 
avorintaisia naisia . ruusuja .. musiikkia, iloa 
ja hälinää .. säveleitä, keinuttavia, huumaavia, läheneviä 
ja loittonevia . 

Mutta kaikki kauniit kuvat särkyivät; aina joku ilkeä 
epäsointu keskeytti säveleet, ja aina palasivat ajatukset 
äitipuolen köyhään asuntoon siellä Hermannissa, viimeisten 
mökkien joukossa .. sinne, missä oli likaista ja 
ahdasta, arkipäiväistä, vihamielistä, köyhää . Itsepintaisina 
palautuivat mieleen laihat ateriat: silakat, 
perunat tai sillit ja vetinen hapanmaito Niistä kuvista 
johtui kuitenkin toiset, hauskemmat: Hän loikoilee 
niukan aterian syötyään jossakin siellä metsässä, kalliolla, 
polttelee savukettaan, kuuntelee lintujen laulua, helkytystä, 
ja katselee vihreitä latvoja ... sinistä taivasta 
korkealla liitäviä pilviä Eikä ajattele oikeastaan 
mitään. Tuntee vain, että hyvä on olla juuri sillä hetkellä. 
Mikä lienee tosin määrittelemätön pelko siinä lähellä 
ihan, ja jonkunlainen alakuloisuus odottamassa, 
mutta kun yhä vain on ajattelematta mitään, tuntee seilaisen 
aran ilon, jota melkein hengittämättä koettaa säilyttää 
mahdollisimman kauan ... 

Äkkiä hän tunsi pahoinvointia, mutta koetti pidättää 
myrkkyä tulemasta ulos, maaten yhä vain liikahtamatta, 
vaikka se vaatikin aivan ylivoimaista ponnistelua. Vihdoin 
oli hänen kuitenkin pakko nousta, ja hetken perästä 
tiesi hän, ettei hänen vatsansa ollut koskaan ollut tyhjempänä. 
Nyt siellä ei ollut myrkkyä eikä yhtään mitään. 
Hänet valtasi välinpitämätön raukeus. Hänen 
ajatuksensa lepäsivät yhtä elottomina kuin hänen laihat 
jäsenensäkin. Jotakin käsittämätöntä huminaa oli kuuluvinaan 
ja joitakin ääniä kuin maan alta ja niinkuin 
unen läpi. Ei hän tuntenut iloa eikä surua, ei nälkää, ei 
kerrassaan mitään muuta kuin raukeuden, joka hyväili 
hänen jäseniään ja sumensi hänen viimeisenkin tajuntansa, 
kunnes hän nukahti luisevat sormet hyvin hiljalleen 
kohoilevan rinnan päällä ristissä. 

Alhaalla, Jukka Lehtisen pienessä kamarissa, jatkui 
vapun vastaanottojuhla, eikä kukaan edes sattumalta 
muistanut Kalle Sinervää. Pastorin leski oli kutsunut 
hyvän ystävättärensä, kauniin, vaaleaverisen, huikentelevaisen 
Enni Sompalan, rakennusmestarin rouvan, 
jonka mies oli matkoilla, jonkun maalaiskirkon rakentamista 
valvomassa. Tämän kaunottaren mukana seurasi 
hänen miehensä hyvä ystävä, rakennusmestari Junttila, 
hyvin totinen ja tärkeä herra, joka naurahteli vain 
omille joutaville tai puolirivoille sukkeluuksilleen. Hän
oli ihastunut paitsi itseensä myöskin rouva Sompalaan, 
joka antoi tämän varakkaan moukan tarjota hänelle hienoja 
päivällisiä ja illallisia sekä juominkeja. 

Pullea pastorin leski istui mielellään Sonnisen ja Lehtisen 
välissä ilmeisesti nauttien näitten suorasukaisten 
miesten keskusteluista sekä pienistä viattomista taputteluista, 
joita hän sai puolelta ja toiselta ilman erikoista 
tarkoitusta, ilman äitelää tunteellisuutta, peittelemättömästi 
ja rehellisesti. Leski näytti erikoisesti iloitsevan 
siitä, että kaikki näkivät, miten hänestä pidettiin. Mutta 
herra Junttila punotti ja hikoili ja oli äkäinen siitä, ettei 
hänen yksinään annettu puhua, kehua itseään ja omaisuuksiaan. 
Hän tarkkasi kiusaantuneena ja kateellisena 
Annerfeltin ja Salon välitöntä leikinlaskua rouva Sompalan 
kanssa, joka näytti ihan unohtaneen mahtavan 
rakennusmestarin. Ja kun tämä siinä, sananvuoroa saamatta, 
käänteli munanmuotoista päätänsä nytkäyksittäin 
vuoroin kuhunkin äänessä olevaan päin, näytti hän 
jäykkine silmineen ja karvattomine, rypistettyine kulmineen 
vihaiselta mullikalta, jonka tekisi mieli puskea. 

Jokikinen kerta, kun rouva Sompalan savuke sammui, 
alkoi herra Junttila kiireesti kaivella tulitikkuja paksuilla, 
punaisilla sormillaan, mutta aina kerkesi joko 
Annerfelt tai Salo tarjota ennemmin tulen. 

Vihdoin paiskasi rakennusmestari laatikkonsa pöytään 
niin että astiat helisivät, ja hänen päämurikkansa nytkähteli 
puoleen ja toiseen uskomattoman nopeasti, sieraimet 
paisuivat, ja humala kihosi aivan sananmukaisesti 
ohueen, punertavaan tukkaan asti. Hän ähki ja 
ojenteli lyhyttä kaulaansa kuin olisi ollut tukehtumaisillaan, 
kunnes lopuksi laukesi huutamaan rouva Sompalalle: 

— Eikö minun tuleni kelpaakaan tänä iltana? 
Toiset vaikenivat ja hymyilivät. 

Lehtinen tyrskähti nauramaan. 

— Tämäpäs on ... sankari ... 

Rouva Sompala taputti Junttilaa poskelle, joka paistoi 
kirkkaan punaisena ja kiilui hikisenä. 

— Ethän sinä ole tarjonnut tulta. Minä jo arvelin, 
että olet kokonaan unohtanut minut. 

Sellainen leikki oli vain tuulta tuleen. Herra Junttila 
kimposi seisomaan, tempasi tikkulaatikkonsa, pusersi 
sen suuressa kourassaan tuhannen nuuskaksi, paiskasi 
lattialle, iski elefantinjalkansa päälle, karjuen: 

— Mitäs sinä oikein ketkuilet? Tiedäthän sinä, että 
minä olen rikas, minulla on miljoonia, mutta mikä sinä 
olet .. köyhä raukka .. ei sinun kannata yhtään ketkuilla ... 
minulle ... 

Nyt olisi voinut syntyä aika rytäkkä, sillä tämä oli 
kaikista liian törkeätä. Lehtinen kimmastui. 

— Mene helvettiin rähisemästä! Moukka ... Mokoma 
taikina, joka pursuu ihmisten silmille . 

Mutta rouva Sompala tunsi sankarinsa parhaiten. 
Hän ei ollenkaan loukkaantunut. Hän vain nauroi ja 
näytti nauttivan siitä, että oli vihdoinkin saanut tuon 
puhvelin ärsytetyksi. 

— Tiedetäänhän se, että sinä olet rikas, — hän selitteli, 
— rikas ja väkevä, mutta älä nyt viitsi näyttää 
mahtiasi ja voimiasi ... uskotaan se muutenkin .. 
minä pyydän sinulta anteeksi ... 

— Ei minulta huoli mitään anteeksi pyytää minä 
en anna mitään anteeksi ... minä en ole yhden tuollaisen 
varassa . 

— Ei, ethän sinä ole, mutta minä pidän sinusta niin 
hirveästi, nauroi rouva Sompala. 

Nyt alkoivat toisetkin ymmärtää, ettei tässä ollut 
kysymys muusta kuin ylettömästä typeryydestä, äärettömästä 
moukkamaisuudesta, joka oli selvää, suurenmoista 
huumoria vain. 

Rouva sai kun saikin miehen tyyntymään. Vähitellen 
alkoi vihainen hahmo sulaa hymyileväksi. 

— Minä vain näytän, ettei minua akkaväki vetele 
nenästä ... eikä komentele. Minä se olen joka komennan. 
Jos tahdon, niin polvillaan ovat. Tuossa paikassa, 
tuossa ovat polvillaan, hehe, jos minä vain tahdon. 

Saadakseen rakennusmestarin jankutuksen loppumaan, 
ehdotti Sonninen, että mentäisiin koko joukko Emanuel 
Penttilän häihin. 

— Voimmeko me kutsumatta? — Missä ne ovat? 
Näin myöhään? — kyseltiin. 

Sonninen sanoi: 

— Kiesus Kreisi Eihän ne ole mitkään tavalliset 
häät, nehän ovat Manun häät, ponimaajes! Mennään
vaikka aamulla , .. Ne ovat siellä kahvilassa, kenraalskan 
kahvilassa. Manu nai kahvilan, koko pisneksen! 

— Rahaa kanss'? 

— Ehkä sitäkin, mutta suuren ihmisen, ison, sellaisen ... 
se on vielä verrattain pulska muori ... ja sit' 
on paljon! 

Rakennusmestari käänteli hermostuneena päätänsä,, 
nytkäytteli. 

— Eikä mennä .. , 

— Kyllä mennään! Pappa saa tulla tai olla tulematta. 
Ja Sonninen nousi, kohautti housujaan, tiukensi remmiään 
ja viittasi kämmenellään. 

— Ketä lähtee? 

Kaikki muut nousivat paitsi rakennusmestari. Hän 
istua törötti, ei edes sanonut mitään. 

Jollakin käsittämättömällä tavalla sai rouva Sompala 
hänet kuitenkin lähtemään. Mutta niin hutikassa kuin 
olikin, hoksasi hän heti kahvilaan tultua, että ei tämä 
ollut oikea paikka eikä ollut tämä kelvollista menoa 
eikä edes siivoa elämää. Ja hänen pikkutärkeä persoonansa 
vainusi, että tässä saattoi mennä kunnia ja maine. 
Eikä hän aivan aiheettomasti pelännytkään. Sillä melkein 
jokaisessa pöydässä istui selvästi tunnettavia ilotyttöjä, 
jotka humalapäissään rallattelivat ja riitelivät. 
Jälkeenpäin kuultiin, että niitä oli ollut sataviisikymmentä 
kappaletta. Manu oli tuntenut jonkun niistä ja 
käskenyt sen kutsumaan vaikka koko ammattikunnan. 
Pitäähän niittenkin joskus päästä häihin, oli Manu
n, Hionut. Sulhasmiestä ei näkynyt, ei morsianta, mutta 
palvelusväki tunsi Sonnisen ja pyysi heitä viereiseen 
huoneeseen, pianohuoneeseen, jonka avonaisesta ovesta 
kuului juuri viulun viritystä. 

Siellähän se oli Manukin morsiamineen, ympärillään 
musiikkiopiston poikia, pari neitosta sekä Jallu. 

Tulijoita tervehdittiin isolla äänellä; Manu pyyteli 
Iskunaan. 

— Entisten syliin, jos ei muuanne mahdu ... Mutta 
tuo herra... tuo saatanan rapamaha ... mikä se on? 
Eihän se piru mahdu mihinkään enää. 

— Pannaan se pikkukamariin, ehdotti Jallu, siellähän 
on vapaa istumapaikka. 

Herra Junttila, olisi nyt mielellään tehnyt jotakin, 
mutta hän oli niin lopullisesti suuttunut, ettei hänen 
humalainen päänsä keksinyt, mitä olisi tehtävä. Hän 
oli tosiaankin hitaudessaan jäänyt viimeiseksi, jäänyt 
paikatta ja toljotti siinä keskellä, nytkäytellen päätänsä 
ja tavoitellen sanoja. Eikä hän mitenkään jaksanut 
käsittää, että häntä, miljonääriä, uskallettiin kohdella 
sillä tavalla. 

— Roskaväkeä ... helvettiin ... renttuja ... pas — ... 
Jallu meni tarjoomaan hänelle ryyppyä. Junttila
yritti lyödä sen maahan, mutta Jallu oli sukkela poika. 
Hän tempasi kätensä kauemma, kääntyi seurueen puoleen 
ja ilmoitti hyvin totisena: 

— Äksy on. Eikä sille kelpaa Jumalan viljakaan. 
Sellaiseen puhtaaseen muotoon puserrettu leipä .. , Jospa
tämä herrassöötinki on ummella. Manu! Lähetäppäs 
vahtimestari hakemaan eläinlääkäri . tai kätilö. 

Nyt sai jo Junttila selvän: tietysti tuollaista rakkia 
oli lyötävä ... tai potkaistava ... 

Hän yritti potkaista ensin; oli lentää selälleen — eihän 
sellaiset koivet, pökkelöt, niin paljon kohoa — yritti 
lyödä; ei onnistunut. ) 

Jallu peräytyi pöydän luo. 

— Katsos tuota perkelettä! Seisoo liikahtamatta kuin 
latina-H, ja eikös yhtäkkiä ala tapella! As joutava, 
millaiset kujeet tällä on. 

— Tule pois! komensi rakennusmestari rouva Sompalaa, 
joka nauroi toisten mukana; ja odottelematta edes 
vastausta, työntäytyi rakennusmestari ovelle ja suureen 
kahvilasaliin. Siellä ottivat eräät humaltuneet naikkoset 
hänet naurunsa aiheeksi. Muutamat pyrkivät mukaan, 
toiset kutsuivat pöytäänsä ja lupasivat tarjota 
mitä vain hantelsmanni haluaa — he luulivat tätä ihrakääröä 
kauppiaaksi — ja taputella lupasivat ja pussata . 

Herra Junttila mulkoili ympärilleen. Hänen humalaiset 
aivonsa muodostelivat kaiketi hyvin sekavia kuvia, 
sillä hän ritisti väliin silmänsä kiinni, väliin katseli 
ympärilleen ja murisi jotakin, kunnes hänen mielikuvansa 
ja niiden yhteydessä sekavat, katkonaiset mietelmät 
alkoivat äkkiä purkautua räjähdyksittäin. 

— Hiljaa! Hiljaa! Se on uskottava! 

Lattia paukkui hänen paksun jalkansa iskuista. 

Kun minä sanon: hiljaa! niin sitä on toteltava; 
sellainen herra minä olen ... — jaa! 

Ja tosiaankin hänen hirmuinen karjuntansa sai aikaan 
kohtalaisen hiljaisuuden, jonka vallitessa hän jatkoi: 

Minua on loukattu; minua! Mi-nu-a! Kapitaalia 
imi loukattu minun persoonassani. Koko maailman yliherraa, 
kaikkien herrojen herraa, rahaa, omaisuutta, on 
loukattu. — Ei passaa . ei passaa! Kuuletteko? Hä! 

Hän ärjyi ihan sinertävänä, ja hänen paksut, punaiset 
kätensä tärisivät, hänen ulkonevat silmänsä kiertyivät 
kuin hamaralla lyödyn härän, ja rillit hänen hikeä 
pisaroivan nenänsä selässä vapisivat ja välähtelivät. 

— Mitä? — Kuka sanoi jotakin? Koko joukko 

— sontaa! Minun rinnallani olette kaikki paljasta — 

Ketä on? — Ketä te huoria, varkaita, lapsentappajia 
— sikoja ihmisen rinnalla Minä ostan 
teidät nahkoinenne, karvoinenne — tietäkää! 
Yhteiskunta ... Tule pois! Enni! Pois tästä sakista — 
tästä pesästä Enni! 

Hän tuijotti lasittuneilla silmillään erääseen pöytään, 
jossa istui kolme tyttöä. Yhdellä niistä oli plyymi, 
valkea, sellainen kuin Ennilläkin. Junttila sen oli kerran 
Ennille ostanut — ja paljon muuta hän oli ostanut ... 
hänellä oli siis lupa komentaa, käskeä pois, 
tehdä mitä tahansa. Niin! Ihan mitä tahansa! 

Yhtäkkiä harppasi hän pöytää kohti, horjahti, kaatoi 
viereiseltä pöydältä jotakin — vishylasin — kahvikupin 
— ja sai ensin silmilleen jotakin märkää, sitten 
aika näpsäkän korvatillikan, jota säesti Orpo-Pekaksi 
nimitetyn, pienen, vuosia sitten vanhentuneen, harmaan 
ja ärtyisen lutkan käheä sadattelutulva: 

— Perkeleen kölhä! Kaikkia helvetin elehvantteja 
! Saisit mölytä ja kompurehtia tuolla Korkeasaaren 
häkissä ... saatanan pyrokraatti! 

Rakennusmestari huomasi samalla, että eihän se ollutkaan 
Enni ... mikä lie ollut — siellä pöydässä, kauempana ... 
hän havahtui hiukan — sitten hän kadotti 
muistinsa. Ei tiennyt, mistä oli siihen joutunut, mitä 
tehnyt ... 

Vahtimestari oli kuullut hänen kiljumisensa ja juoksi 
nyt ajamaan häntä ulos. Mutta hän oli saanut itsepintaisen 
halun jäädä ihmettelemään; hän siis pani lujasti 
vastaan, tajuttomana melkein, huidellen raivona ympärilleen, 
saaden potkuja, iskuja — rillit tipahtivat — 
hänen käsivarsiansa väännettiin peräti mahdottomaan 
suuntaan, lihavalle takapuolelle muksahteli ilkeitä, polvella 
annettuja tärskyjä, samalla kun vedettiin takaapäin 
kauluksesta niin että hän oli tukehtua. Hän tunsi 
olevansa tekemisissä monen miehen kanssa, rimpuili, 
heittäytyi roskaiselle lattialle, kohotettiin sieltä siivottoman 
näköisenä könttänä, ja parin tuolin kaatuessa, 
jonkun pöydän rysähtäessä syrjään paiskattiin hänet 
ovea kohti, ovesta kadulle, mahalleen ohikulkijain jalkoihin. 
Siinä joku tarttui kaulukseen, nykäisi ja sanoi 
kuivasti, virallisesti, kiinteästi: 

— No! Kiipee koivilles vaan! 

Mutta koska herra Junttila sillä hetkellä ei kyennyt 
nousemaan — ehkei halunnutkaan — kuului äkäinen 
vihellys, joka oli korvat halkaista. Ajoi siihen ajuri, 
auttoi pyynnöstä poliisia, nousi taas pukillensa ja sai 
määräyksen ajaa pääpoliisiasemalle. 

Samana yönä pani järjestysvalta toimeen suursiivouksen »
Edenin Tarhassa», Emanuel Penttilän morsiamen 
omistamassa kahvilassa, joka sittemmin erinäisistä 
syistä suljettiin korkea-arvoisan maistraatin harkitsemaksi 
ajaksi. 

*

Kun Sonninen ja Annerfelt palasivat kotiin, oli jo 
aamupuoli. 

Ikkunoista kajasti kevätyön hämyinen valo, joka kykeni 
heikosti valaisemaan vain ikkunan edessä olevan 
pöydän. Muualla oli vain varjoja, vaaleampia ja tummempia, 
joitten keskellä vähät huonekalut kyyhöttivät 
ikäänkuin peljäten yön hiljaisuutta ja pimeyttä. 

Sonninen tunsi itsensä kovin väsyneeksi — miten lienee 
parina edellisenäkin yönä unettomuus kiusannut — 
hän heittäytyi siis sohvalle, suoraan Sinervän tyhjälle 
mahalle. Sinervä säikähti hereille, parkaisten kaamealla, 
luonnottomalla äänellä. Sonninen hypähti pois kiroten 
muistamattomuuttaan ja alkaen etsiskellä tulitikkuja. 
Saatuaan tulen lamppuun otti hän kalomelirasian ja 
käytti pulverista suurimman osan siinä vakavassa uskossa, 
että se on aamulla tehnyt tehtävänsä. 

Mutta aamulla hän heräsi kovasti ihmetellen pulverin 
tehottomuutta: hyönteiset hänen villoissaan olivat entistään 
levottomampia. Hän kiroili kaikki kironsa. No 
mitä ihmettä: olihan se nyt jo liikaa, että moitteettoman 
siisti mies, saatuaan jostakin — kenties poliisiputkan 
pahnoista — kiusallisen pikkukarjan, ei pääse 
siitä eroon lääkärien suosittelemalla myrkyllä. Sinervän 
ja Annerfeltinkin täytyi herätä siihen meteliin. Ja 
lopuksi eivät Sinervän nälässä ja murheessa ja kurjuudessa 
lopen herkentyneet hermot kestäneet. Hän purskahti 
itkemään; ja niin itki poloinen, että koko ruumis 
värisi. Toiset kummastelemaan. Johan tämä oli käsittämätöntä: 
aikamies itkee, pullistaa, koettaa jotakin 
änkyttää, mutta otapas selvä! 

— A-a ... Anna — a-anteeksi! 

— Mitä helvettiä? Älä uikuta. 

— Minä otin niitä pulvereita ... varastin .. „ 

— Askihan oli täysi yöllä? 

— Sekotin ohrajauhoja ... illalla ... 

— Joko sinä olet järkesi kadottanut? ... Olisithan 
voinut sanoa, että tarvitset — ja mitä tässä sitten on 
suremista! Saahan tätä lisäksi ... Katsos poikaa, kun 
kainostelee vielä; onhan tässä kohtalotoveri sinulle ... 

— Ei, en minä — otin — ja nielin ... 

Nyt kelpasi nauru toisille. Syödä kalomelipulveria, 
päästäkseen hyönteisistä! 

— Olisit katsonut reseptiä. Ulkonaisestihan ne on 
määrätty käytettäväksi. 

Vihdoinkin sai Kalle selittäneeksi, että hän oli yritin 
nyt itsemurhaa. Hän tunnusti nyt kaikki surunsa, 
vastoinkäymisensä, nälkänsä, koko hirveän kurjuutensa. 
I Iän ei jaksaisi enää nousta. Hän oli niin voimaton, 
että liikuttipa kättä tai jalkaa, tai päätänsä käänsi, heti 
alkoi koko ruumis hiljallensa vavista. Hän hoki puoleksi 
kuiskaten: 

— Kunpa olisin kuollut — — pois tästä kirotusta 
elämästä enpäs kuollut enpäs kuollut 

Toiset antoivat hänelle aika läksytyksen. Miksei ollut 
ennemmin sanonut, kertonut kaikkea. He alkoivat kiireesti 
etsiä jotakin syötävää, saivat kokoon pari palaista 
kuivaa leipää, vähän voita, eilistä puuroa, lasillisen 
maitoa. 

— Ei minulla enää ole nälkä, väitti Kalle. 

— Nyt sinun on syötävä. Ei sillä kalomeliannoksella 
viikkokausin eletä. Ala vain opetella vanhaan ruokajärjestykseen. 

Kalle nousi vaivaloisesti istumaan ja katseli viereensä 
laitettua ateriaa haluttomana. Äkkiä hän sai taas hysteerisen 
itkukohtauksen, eikä syönnistä tahtonut tulla 
mitään. Hän häpesi nälkäänsä, saamattomuuttansa, 
herkkyyttänsä. Häntä kiusasi toisten ystävällisyys niin, 
että olisi tehnyt mieli heittää koko varustukset lattialle, 
mutta samalla tunsi hän, että se olisi väärin toisia kohtaan, 
se loukkaisi heitä, sillä tiesihän hän, että toiset 
tekivät kaiken vilpittömällä sydämellä. Ja niin alkoi
hän vihdoin syödä; hitaasti, eteensä tuijotellen; hänen 
kätensä vavahtelivat eivätkä toisinaan löytäneet suuta. 
Tosiaankin: hän oli ollut niin kauan syömättä, ettei 
enää löytänyt suutansa! 

4.

Kyttyräselkäinen kuvanveistäjä Markus Herttua, 
tukkukauppiaan poika, oli herkkä, vaikutuksille 
altis; kiusausten tullessa heikko, jälkeenpäin katuvainen. 
Hän ei kuitenkaan — monien ruumiillisista vammoista ja 
epämuodostumista kärsiväin tavoin — ollut epäluuloinen 
tai kavala, ei koskaan halpamainen eikä pitkävillainen. 
Oikeastaan hän oli liiankin hyväntahtoinen, joutuen 
toisinaan sen takia suorastaan petkutuksen uhriksi, 
kuten nytkin, kun hänen tehtäväkseen oli jäänyt pari 
päivää ennen vappu^ hankkia koko sakille viinat ja 
konjakit sekä vähän yhtä ja toista suolaista. 

Hän oli ilomielin suostunut poikain ehdotukseen, pitäen 
aivan liian suurena korvauksena sitä, että kukin 
pojista antoi hänelle maalauksen tai pienen veistoksen. 
Niitten kanssa hän saisi menetellä mielensä mukaan, 
lahjoittajain sanoja käyttäen: myydä tai pantata, tahi 
pitää omina vastuksinaan. 
Markus oli ihan itkeä ilosta. 

— Vai myydä tai pantata! Rakkaat veljet! Ei tulisi 
kysymykseenkään! Vaikka ukolta tavallisina aikoina 
ei saa sovinnolla pennin pyöreätä, niin kyllä se aina
muistaa vappurahat antaa pyytämättä. Kyllä minä 
nytkin saan sen verran, että se riittäisi meille, vaatimattomasti 
tietysti, hyvin vaatimattomasti, mutta nyt 
minä näytän mammalle nämä taulut — se on vähän 
lempeämpi — ja sanon: Mamma kulta! Pojilla ei ole 
vappurahoja. Minä olen ostanut nämä taulut, mammat 
— Ja silloin tulee toinen mokoma lisäksi, huomaatteko! 

Ja pojat jäivät hyvin toivorikkaina odottelemaan 
vappujuhlaa, joka piti alettaman Markuksen atelierissa 
ja päätettämän Piirustuskoulun suurissa saleissa. 

Mutta Markuksen ostoksien ja valmistelujen kanssa 
kävi näin ikään: 

Ostettuaan viinakset ja reikäleivät, juustot ja sardiinit, 
savustetut lihat y. m., aikoi hän ottaa ensimäisen 
ajurin ja ajaa atelierilleen. Mutta ajureitapa ei ollut 
juuri sillä hetkellä saatavana. Ja kun hän siinä taivasteli 
puoleen ja toiseen, vihelteli ja odotteli, niin eikös 
takertunut hänen joukkoonsa pari sälliä, joista hän ei 
tiennyt, mitä ne olivat. Toinen oli vain joskus ollut hänen 
mallinaan ja sen tuttavuuden perusteella tuli siihen 
kadun kulmaan ja sanoi: 

— Päivää! Taitaa olla herralla meininki ruveta vapun 
viettoon. 

Markusta huvitti sällin häikäilemättömyys. Hän naurahti 
ystävällisesti ja sanoi, että niinpä kyllä, sellaisethan 
ne olisivat aikomukset. 

Sälli, joka tunsi Markuksen heikkouden, sanoi: 

— Minä tietäisin pari hauskaa tyttöä tuolla Sörkän 
puolella. Me olimme niitten luo menossa. Tulkaa mukaan. 
Ne ovat siistiä tyttöjä. 

Markus, ikäänkuin rauhoittaakseen omaatuntoaan, 
koetti vielä katsella ajuria, mutta kun niitä ei näkynyt, 
arveli hän, että voisihan siellä käydä, tyttöjen luona. 

Eihän sällit oikeastaan tyttöjen takia. Niillä oli omat 
metkunsa mielessä. 

Toinen sanoi: 

— Ei ne ole vielä vapaana. Ne pääsevät kahvilasta 
kuudelta vasta. Vaan mennään siihen kahville, odotellaan 
tämä tunti tai mikä tässä on, puolitoista. 

No lähdettiin sinne kahvilaan. Markus kahden sällin 
keskellä, kantaen voileipätarpeita, taskut täynnä viinaa 
ja konjakkia. 

Toinen sälleistä kävi heti kahvilaan tultua sohkaisemassa 
tytöille jotakin, ja sitte he saivat siirtyä keittiön 
vieressä olevaan pieneen kamariin, missä oli kaksi sänkyä, 
pöytä ja pari tuolia; haalistuneitten tapettien repeytymän 
oli pistelty postikortteja; pöydällä, tyhjän 
olutpullon suussa, koreita paperikukkasia ja sinisenkirjavalla 
lautasella ryssän matruusien, sakilaisten ja sakilaistyttöjen 
valokuvia. 

Kyttyräselkäinen Markus katseli niitä, ihaili kauan aikaa 
erään tytön kuvaa ja kysyi: 

— Tunnetteko tämän tytön? 

— Kyllä ne kaikki tuttuja ovat ... Reiluja jenttoja 
kaikki ... 

— Tämän kun saisi mallikseen ... 

— No mikäs, ettei sitä saisi. Saahan sen ... Joskus 
pistää vain pienet ryypyt ... Kyllä ne, kun ne vain 
näkevät, että on reilu mies ... 

Toinen tytöistä tuli nyt kahvitarjottimen kanssa, hymyili 
Markukselle kuin vanhalle tuttavalle ja pantuaan 
tarjottimen pöydälle, ehdotti että siirretään pöytä toisen 
sängyn viereen, kun ei ole muuten riittävästi istuimia. 

Markus sai istua sänkyyn, ja sitten ehdotti sälli, että 
Sannikin istuisi ja tehtäisiin pienet plöröt. Sanni istuutui 
Markuksen viereen, sällit kahden puolen pöytää; ja 
Markus, tarkoittaen ottaa viinapulloista pienemmän, vetikin 
taskustaan — konjakkipullon. Siitäkös ilo! Toiset 
luulivat, että herra on kovin mukavalla tuulella, kun sellaisen 
pullon konjakkia aikoo tarjota. Sanni siirrähti lähemmäs 
Markusta ja sanoi, että johan nyt! — ja nythän 
tästä juhla nousee! Otti sitten aika siemauksen, tapautti 
taiteilijaa kevyesti poskelle ja lähti hiljalleen rallatellen, 
sanoi menevänsä hetkiseksi, että Iitakin pääsee vähän 
maistamaan. 

Iita oli oikeastaan kauniimpi, mutta paljon kainompi, 
hiljaisempi. Hän vain hymyili eikä olisi mielellään istuutunut 
Sannin entiselle paikalle, kyttyräselkäisen herran 
viereen. Ja kun herrakaan ei muuta kuin hymyili vain 
ja odotteli, niin Sanni otti Iitan käsistä ja työnsi ihan 
Markuksen syliin. Tämä, pari konjakkikupposta ryypättyään, 
tunsi, että sepä onkin mukavaa, istua sellainen 
pehmeä tytön letukka sylissä, eikä ihan sovinnolla
tahtonut enää Iitaa päästääkään. Lopulta se kuitenkin 
nuljahti siihen viereen, mutta Markus piti kuitenkin itsepintaisesti 
vasemman kätensä tytön vyötäröllä, oikealla 
nosti kuppinsa ja sanoi: 

— Iloitse morsian! 

Oli se soma näky: Markus siellä sängyssä, tuskin 
leuka pöydän tasalla, koettaen halailla tyttöä, joka naureskelee 
ja pyristelee vastaan. Sällit hymyilevät ja ryypiskelevät 
ja jotakin sopottelevat, tai juttelevat sängyssä 
oleville, että siinäpä olisi sopiva pari; ottakaapas vähän 
parempi asento, herra taiteilija; no mitäs se Iita 
nyt ... 

Sanni tulee, ja laitellessaan gramofoonia kuntoon juttelee, 
että lähtisivät nuokin pari sälliä tuolta kahvilasta 
... siinä istuvat kaljapullon ääressä koko illan ... kello 
kohta kahdeksan ... 

Silloin Markus heräsi. 

— Onko kello todellakin kahdeksan? 

— Onhan se. 

— Sittenhän minun täytyy lähteä. 

Markus muisti luvanneensa olla kahdeksalta atelierissaan, 
että pojat saisivat kuulla, miten juhlavalmistelut 
edistyivät. 

— Eihän toki, — sanoi Sanni, ja saatuaan gramofoonin 
soimaan, tuli Markuksen toiselle puolelle, — nythän 
tässä vasta ruvetaan joutamaan, kun kahdeksalta suljetaan 
kahvila. Nyt vasta ruvetaan lystiä pitämään. 

Ja Sanni otti Markusta kaulasta. 

Markus-parka, tietäähän sen, huumaantui aivan. Ajatelkaas 
nyt, sellaisella miehellä, joka on niin lyhyt, että 
juuri leuka pöydälle ulottuu, miehellä, jolla on niin ruma 
naama, niin suuret ja ulkonevat korvat, toinen silmä 
huomattavasti toista alempana ja tämän kaiken lisäksi 
sellainen kyttyrä, että keuhkot niskassa ihan, sellaisella 
miehellä, ajatelkaas, ei sillä ole joka päivä mokomaa onnea. 
Kaksi sellaista sievää tyttöä! Niin että eihän sitä 
voi ihmetellä, vaikk'ei hän tullutkaan menneeksi kahdeksalta, 
vaan avasi toisenkin konjakkipullon, jäi istumaan 
pehmeään sänkyyn, kahden lämpöisen tyttölapsen väliin, 
humaltui, nukahti, herätettiin ja heitettiin kadulle 
kaikkine pienine paketteineen ja taaperteli vasta puolen 
yön seuduissa kotiin päin, yhäkin hyvässä hiprakassa, 
roikuttaen pitkissä käsissään nuoraan pujoteltuja reikäleipiä 
ja repaleisia paketteja, joitten kulmista pilkisteli 
makkaroita ja sillinpäitä. 

Markus pysähtyi vähän väliä ja töllisteli pää kekassa 
melkein pilvettömän, tyynen ja lauhkean kevätöisen taivaan 
sineen. Hänen pakettinsa hipoivat silloin tällöin 
maata, niin pitkät olivat hänen kätensä; ja viis veisasi 
hän yöllisistä vastaantulijoista! Hän vihelteli, laulelikin 
hiljalleen ja oli iloinen, tietämättä niiksi. 

Vaikka hän nyt muistikin seikkailunsa päättyneen huonosti, 
niin hänestä tuntui kuitenkin sangen kauniilta ja 
merkilliseltä kaikki, mitä oli kokenut. Hän muisteli 
ilosta sykähtäen tyttöjen naurua ja silmien loistetta, pehmeän
-kimmoisia käsivarsia, rintoja ... paperiruusuja, 

tumman olutpullon suuhun pistetyitä ... sinisenkirjavia 
tapetteja, postikorttien suutelevia pareja ... pienen kamarin 
sauhuista hämäryyttä, jonka keskellä loistelivat 
keltaiset konjakkilasit . 

Niin. Nuo syrjäkaupungin salaperäisten kamarien 
ilot, ne kaikki olivat olleet hänelle uutta, aivan tuntematonta. 
Hän oli kuullut vain puhuttavan niistä. Ja 
nyt oli hän itse kokenut kaiken tuon, hän, kyttyräselkäinen, 
ruma piru! Hhe'! Hän oli halannut tyttöjä, Iitaa 
ja ... Hän oli ... 

Äkkiä keksi hän Eero Sahlbomin, jota kyyditsi ajuri 
numero 3 ... vai oliko se 5? 

— Hei! Annapas seista! Pummi! Eks' tunne? 

Pummi, joka myöskin oli vähän tuiterissa eikä tiennyt, 
että kyttyrä oli sakin valtuutettu, viittasi ajurin 
eteenpäin ja huusi niin että katu raikui: 

— Piru minä tommosta kapsäkkiä tunne! 

— Saatana! No. Mene vain! 

Markus ei kironnut kovasti eikä hän ollut suutuksissa. 
Se tuli vain siksi, että hän oli juuri äsken ehtinyt kuvitella, 
miten hän saa nousta Pummin viereen, lepuuttaa 
sekä käsiänsä että jalkojansa ja kertoilla, millaisilla matkoilla 
oli ollut. Olipa hän ajatellut sitäkin, että he menisivät 
yhdessä vähäisen jatkamaan. Sillä hänessä eli yhä 
jonkunlainen vaistomainen tieto, että hänellähän on 
viinaa ja ... 

Silloin hän myöskin muisti laskea pakettinsa kadulle 
ja ruveta tarkastelemaan taskujaan. Ja hyvin perinpohjaisesti 
hän tarkastelikin, ennenkuin uskoi, ettei hänellä 
ollut viinaa ... eikä rahaakaan enemmän kuin se 
satalappunen, jonka oli pistänyt liivinsä taskuun. 
Syvissä aatoksissa hän nyt asteli, hokien puoliääneen: 

— Sällit, saatanat ... sällit, saatanat .. 

*

Kova onni oli nyt ottanut vainotakseen hyväsydämistä 
miestä. 

Kun hän seuraavana päivänä ilmestyi Brondalle surullisena 
ja sairaana, ei siellä ollut ketään, kelle kertoa 
tämä onnettomuuksien onnettomuus. Eikä hän voinut 
olla yksinään tänä murheen ja ahdistuksen päivänä. Ja 
kun hän vihdoin tapasi hyvän ystävänsä, kirjailija Gösta 
Hanssonin, kadulla, ihan sattumalta, niin hänelle oli 
ennättänyt käydä uusi vahinko. Hän tunnusti Hanssonille, 
ettei hänellä ollut yhtään rahaa, mutta sen sijaan 
suuri halu saada jutella pienen ryypyn ääressä. Tietysti 
he menivät silloin Hultiin — sehän oli Hanssonin käyntipaikka 
— ja vähitellen, saatuaan hyvät ruokaryypyt ja 
konjakkia kahvin kanssa, aloitti Markus surullisen tarinansa. 

Hän kertoi sitä liikutettuna, kertoi vedet silmissä, miten 
häntä oli petetty, miten aina pettävät häntä. 

Tämän tarinan viimeinen osa oli sellainen, että hän 
oli — etsiskellessään poikia — tavannut tuossa Brondan 
ulko-ovella tuntemattoman, mutta tutunnäköisen miehen, 
ihan rehellisen näköisen miehen, joka sanoi: kuules 
kyssä, etkö osta konjakkia. — Ostan, vastasi Markus, 

kyllä minä ostan; ja antoi rahat, ainoat rahansa. Mies 
kun oli saanut rahat, niin nauroi toiselle päin naamaa ja 
sanoi, että joskus toiste saat konjakin. Ei ole nyt, sanoi; 
ja meni tiehensä. 

— Saakeli! Mutta perkele! 

Markus löi nyrkkinsä pöytään niin että lasit tanssivat, 

— Minä lähdenkin nyt ja näytän! Nyt justiin! Sika! 
Mutta Hansson alkoi rauhoitella: 

— Niitä on monta, jos ne enää mistään tapaatkaan. 
Saat selkääsi vain. Hylkää. Viekööt, raukat. 

Ja he keskustelivat maailman pahuudesta, ja Markus 
suli lopulta aivan hentomieliseksi. Hän ihan ui kyynelissä 
ja haaveili mahdottomia. 

— Saisipa nukahtaa sellaiseen uneen, josta herätessään 
olisi aivan toinen mies. Ei surua olisi eikä vaivaa ... 
liika kyttyrää eikä mitään ... muuta kuin elelisi vain ja 
iloitsisi ... ja päivä laskisi, toinen nousisi, olleet unohtuneet . 
- . kaikki ... Aina hyvä olo ja hyviä ajatuksia 
sydän täynnä ja hyvä sana jokaista varten ja joka hetkeä 
varten ... viimeistäkin hetkeä varten, jolloin vilpittömästi 
huokaisisi: ota haltuusi, rakas taivaallinen isä. — 
— Vaan eipäs. Aamulla heräät, häpeät eilisiä ajatuksiasi, 
sanojasi, töitäsi, kyttyrääsi, kaikkea. Ja ala taas 
pitää varaasi, etteivät hyvät ihmiset, Jumalan kuvat, 

tallaa jalkoihinsa. Kun omistaisi pienen maatilkun, 

sitä tonkisi eikä välittäisi mistään mitään ... Mitäs, 
niinkuin pellossa! Tuoss' on järvi, pohjaa et löydä; viskaat 
häneen verkon, tuoresta muikkua vaikka miten paljon. 
Tuossa metsä. Lintua jotta kohajaa vain! Ja pelto ... 
työntäisi leipää, ruista nurin niskoin. Hehe! Se 
se olisi elämätä vasta. 

Niin näytti tosiaankin toivottomalta vapunvietto, että 
Markus aikoi jäädä pois koko juhlista. 

— En ilkeä näyttää silmiäni pojille, hän sanoi. — 
No mitäs, minä tällä tavalla menetellyt. Jos oli joku 
pojista mukana, ei minkäänlaista vahinkoa tapahtunut, 
mutta minun kun piti, poloisen, yllättää heidät suurenmoisilla 
varustuksilla. Nyt on kaikki hukassa. Kunnia 
ja mainekin mennyttä kalua. 

Ei ollut kuitenkaan apu kaukana. Hansson tarjoutui 
pelastamaan Markus-raukan. Hän lainasi tarvittavat 
rahat ehdolla, että saisi ne takaisin syksyllä. He lähtivät 
nyt yhdessä ostoksille, ja niin tuli kuitenkin tosi 
juhlasta, jota niin suurella jännityksellä odotettiin. 

Iikka ei siis päässyt ulos. Ei ollut kenkiä. Hän istui 
uskollisesti kotona ja maalasi akvarelliluonnoksesta 
öljyvärimaisemaa. Ja vihelteli. Kaikenmaailman lirutukset 
tulivat hänen mieleensä, senkin seitsemät kohdat konserteissa 
kuulemistaan sinfonioista, lauluista ja sonaateista, 
kunnes hän kyllästyi viheltämiseen sekä maalaamiseen, 
otti taskunsa pohjalta viimeisen litistyneen ja 
vääntyneen savukkeen ja heittäytyi makuulavalle lepäämään. 

Villeä vain ei kuulunut. 

Hän oli pari kolme tuntia sitten lähtenyt Iikan asialle, 
sopimaan herra Kaihorinnan kanssa kopiosta, josta tämä 
oli muutamaa päivää aikaisemmin jutellut Iikalle, sekä 
pyytämään pientä etumaksua. 

Aatos Kaihorinta, juuri valmistunut kansakoulunopettaja, 
hankittuaan itselleen paikan, asunnon ja morsiamen, 
oli nyt tullut pääkaupunkiin ostamaan huonekaluja 
sekä, kuten hän itse sanoi, auttamaan nuoria taiteilijoita 
teettämällä muutamia kopioita. Alkuperäisiä 
maalauksia hän ei ostanut siksi, että vanhojen taiteilijain 
maalaukset olivat hänen laiselleen miehelle liian kalliita 
ja nuorten maalauksilla ei ollut mitään arvoa. Niitä 
hän ei olisi tahtonut ilmaiseksikaan. Hänen periaatteisiinsa 
kuului antaa nuorten maalarien vain jäljentää 
mestariteoksia, että oppisivat itsekin joskus tekemään 
kopioitavaksi kelpaavia maalauksia. 

Nyt oli Ville lähtenyt tämän mesenaatin puheille ja 
viipynyt siellä Iikan mielestä käsittämättömän kauan. 
Kun Ville siis vihdoin tuli, oli lauhkea Iikka vastoin tapojaan 
aivan tuskaantunut, alkaen hörpöttää viipymisestä. 

— Missä hitossa sinä olet näin kauan maleksinut? 
Sinua on kai syötetty ja juotettu, mutta minun vatsani 
laulaa päivällistä kuin kukkopilli. Saitko rahaa? 

— Viipyyhän sitä, kun joutuu tuollaisten kanssa taiteesta 
keskustelemaan, riitelemään. Enkä ole yhtään 
kylläisempi kuin sinäkään. 

— No yhäkö sinä olet niin lapsellinen, että viitsit 
ruohkata hampaissasi sellaisia asioita, joista kaksi riitelijää 
ei tule koskaan yksimielisiksi. Lörppö! 

— Kyllä minä olen kuullut sinunkin riitelevän ... 

— Et ihan äsken ... 

— Ihan viime aikoina sinulta on tosiaankin mennyt 
sisu niin kaulalle, ettet saa suutasi auki muulloin kuin 
syödessäsi. 

— Minä olen vain viisastunut, ei se mitään muuta ole, 
minun välinpitämättömyyteni. 

— Kyllä siinä olisi viisautesi joutunut koetukselle, 
kun tämä kuohilas ihan vihaisena väittämään, ettei meidän 
nuoremmista maalareistamme — eikä kuvanveistäjistä 
eikä säveltäjistä eikä kirjailijoista eikä koko sukupolvesta 
— lähde koskaan mitään hyvää. — Tietysti saatoin 
panna asiallisesti kampoihin vain maalaustaidetta 
koskevassa ... 

— Saitkos sinä rahaa? 

— Ole nyt vaiti! Tämä kuuluu kaikki siihen . 
Niin, minä lopulta kysyin, että miten pitäisi maalata. 
Ei sanonut. Sanoi vain mitä on maalattava: aatteita, 
asioita ... Siitä tuli pitkä juttu, kunnes sain kiristetyksi 
määritelmän: taulusta pitää nähdä, mitä se on. — 
Ja hän hämmästyi kovasti, kun myönsin, että tietysti, 
pitää nähdä. Hän sanoi sitten, että eihän näiden tauluista 
näe onko puu esimerkiksi koivu vai leppä tahi haapa. 
Minä kysyin, että nekö ovat sitten niitä parhaita 
maalareita, jotka maalaavat aivan luonnollisen puun. 
— Tietysti, se sanoi. — Ja sekös se olisi suurin mestari 
joka osaisi tehdä ihan oikean puun, vaikkapa koivun, 
joka todellakin olisi koivu, ihan oikea koivu, josta voisi 
vaikka halkoja tehdä? 

— Niin, niin olisi, sanoi, mutta taide se on 
meidän pitää saada muistoksi joku ... sanotaan nyt
koivu, mutta koska sitä on hankala, mahdotonkin kuljettaa 
mukanaan, niin pitää olla taide ... — Vai niin, 
minä sanoin, hyvästi sitte ... — ja jäin tietysti ilman 
rahaa. 

— Voi voi sinua! Sinä et siis myöskään saanut kopiotilausta? 

— Sainhan minä kopion; postikortin; Böcklinin Meri-idylli. 
Se sinun on iltaan asti valmistettava. Minun 
täytyy nyt lähteä patronessan puheille. Se kutsui kerran 
näyttämään jotakin maisemaa. — Herra Salo, se 
sanoi, oleks te maalannu maisema? Käykää joskus näyttämässä 
minulle yks sellainen maisema, mut ei sitä 
sellaista uudenaikaista, vaan oikein ihan tavallinen kun 
on kaunis. Minä pelkään paljon sellaiset, kun nyt on 
muoti. — Olen nyt maalannut sellaisen, jonka näkemisestä 
ei pitäisi ainakaan kuoliaaksi säikähtää. 

— Turha vaiva. Eihän se osta mitään. Sillähän 
kuuluu olevan seinillään vain joululehtien liitekuvia ja 
sellaisia opetusvälineiksi valmistettuja eläin- ja kasvikunnasta ... 
tiedäthän, sellaisia ... 

— Se on sitten vale. Ne ovat sotkeneet. Minusta 
patronessa on sangen kunnioitettava rouva. Katsos, 
eihän sille mitään voi, ettei ymmärrä taidetta, eikä sillekään, 
että kuitenkin luulee ymmärtävänsä. Voit muuten 
painaa mieleesi, että patronessan miesvainajan sanotaan 
nuorempana olleen ulkomailla monet vuodet ja 
asiantuntijain opastamana hankkineen kolmisenkymmentä 
vanhaa, todella hyvää maalausta. Minä olen 
iloinen saadessani nähdä ne, vaikkei omista kaupoistani 
tulisikaan mitään ja vaikka saisinkin olla syömättä vielä 
huomiseen asti. 

— Patrona Pettersson oli tukkipomo nuorempana 
ollessaan. Sitten vasta muutettiin nimi ja käytiin ulkomailla 
ja ostettiin jotakin roskaa ... 

— Kylläpäs sinä olet viisas ... Mutta minä nyt kuitenkin 
menen. 

— No mene, mene Herran nimeen! Mutta varovaisuuden 
vuoksi kyökin kautta. 

Iikka ryhtyi nyt tulisella kiireellä jäljentämään, sillä 
kopiosta oli saatava jo tänä iltana rahat. Täytyihän 
saada kerran päivässä syödäkin; sitäpaitsi huomenna vapunpäivä, 
eikä miehellä kenkiä jalkoihinsa. Hän etsi 
nopeasti kaapista pari iänikuista leipäpalaa, kokoili 
jok'ikisen murun ja sammutti pahimman nälkänsä. Sitten 
katseli hän ikäänkuin jäähyväisiksi valkoista kangasta 
sääliväinen ilme kasvoillaan: sellainen hyvä kangas 
pilattava mokomaan ... Otti siveltimet ja alkoi suoraan 
maalata, ajatellen: — Tämä nyt olkoon niin rikulleen 
tahi älköön, se on yhtä iljettävä kuitenkin, eikä herra 
Kaihorinta ole näkevä siinä yhtään virhettä. 

Kahdesti sai Ville soittaa patronessan ovelle ennenkuin 
piikatyttö ilmestyi pelokkaana avaamaan, selittäen, 
ettei rouva luultavasti voi ottaa vastaan. 

Sisältä kuului tosiaankin patronessan sydäntäsärkevät 
valittelut: 

— Voi hyvä Jumala! Voi Don-parkaa! 

Samassa hän kuitenkin ilmestyi ovelle ja huomasi 
Villen, joka heti käsitti, että ainoa temppu, joka nyt auttaisi, 
oli ottaa osaa patronessan suruun. 

— Sehän on julmaa! Onko koira-parka yhä sairaana? 
Miksi hän sanoikin: koira-parka. Tietysti Don ei ollut
mikään koira kuuluessaan patronessan perheeseen. 

Rouva, joka oli jo kutsunut hänet vastaanottohuoneeseensa, 
käänsi nyt selkänsä, mutta nähtävästi ajateltuaan, 
että tämä taiteilija oli sillä hetkellä ainoa ihminen, 
jolle saattoi alentua juttelemaan sydänsurustaan, 
alkoi jälleen: 

— Minun täytyy telefoneerata professori tänne. Ajatelkaa, 
ystävä-raukkani on jo kolme viikkoa sairastanut. 
Eikä kukaan ymmärrä, mikä sitä vaivaa. Professorikin 
on ihan toivoton. Rohdot eivät auta. Eikä sille kelpaa 
mikään ruoka. Sille on tarjottu kaikenlaisia herkkuja, 
viimeksi linnunlihajauhosta keitettyä velliä. Ei auta. 
Se ei tahdo mitään ... pari suullista eikä se siitä 
yhtään virkistynyt ... 

Patronessan kalvaat kasvot olivat parissa viikossa 
ikäänkuin homehtuneet. Hän kuivaili kyyneleitä silkkisellä 
pitsinenäliinallaan. 

— Nyt on professori sanonut, että jos se ei tämän viikon 
aikana parane, niin olisi viisainta antaa sen nukkua
morfiiniunessa pois tästä kauheasta maailmasta. 

Vaan kyllä minä koetan vielä viimeistä keinoa. Tilaan 
Tukholmasta erikoisen taitavan professorin ... Se tulee 
kalliiksi ... En tiedä, voinko pitkään aikaan ostaa 
maalauksia ... Siihen saan uhrata kymmenen tuhatta; 
vähintään kymmenen tuhatta. Mutta Miina! Miina! 
— Miina laittaa taiteilijalle ruokaa kyökin pöydälle. 

Ville karahti punaiseksi. Oliko hän kuullut oikein? 
Totta kai. Ja kun nälkäinen nuorukainen suuttuu, 
niin siitä tulee oikea teatterikohtaus. Pidettiinkö häntä 
kerjäläisenä! 

Hän kimposi pystyyn, hänen silmänsä ihan tulta iskivät, 
korvansa suhisivat kiukusta ja nälästä, ja hampaittensa 
raosta hän sähisi: 

— Paljon kiitoksia! Minä olen tullut kutsusta näyttämään 
maalausta enkä nuoleksimaan kyökissä koiran 
tähteitä. 

Kuin tuulispää hän harppasi eteiseen patronessan 
ilmeitten muuttuessa uteliaasta hämmästyksestä ylhäiseen 
ja kylmään ylenkatseeseen; hän oli kompastua paksuun 
mattoon, pudotti lakkiansa ottaessaan pari kolme 
patronessan hienoa hattua ja seisoi yht'äkkiä kauppaneuvos 
Schituroffin edessä, joka oli juuri päästetty eteisen 
ovesta. Ville ei tervehtinyt, vaan aikoi yhtä kyytiä 
edelleen. 

— Nostakaa hatut paikoilleen! komensi herra Schituroff. 

Mutta Ville huusi hänelle: 

— Nostakaa itse! 

Ja paiskasi oven kiinni niin että pielet tärisivät. 

Kun hän tuli kotiin, oli Iikka puolivalmiin kopion kimpussa, 
katseli sitä juuri pitkät koivet harallaan, paletti 
ja pensselit kourassa, ja lauloi kauniilla äänellään erästä
laulua, joka oli tullut hänen mieleensä varmaankin siitä 
syystä, että hän maalasi kenkärahoja itselleen. 

»Kun ei ollut mulla ulsteria yllä, 
niinkuin vanhemmilla sälleillä, 
vaan mä kuljin poika pikkutakkisilla, 
risatohvelit jalvoissa ...» 

— Älä hänessä ulvo tuota iänikuista ruikellosta! 
Ville vapisi vieläkin kiukusta ja katsoi Iikkaa kulmiensa 
alta mulkoillen. 

Iikka nauramaan. 

— Kaveri on tehnyt hyvät kaupat, näemmä. 

Ville vain katsoa mulautti. Ja Iikka ryhtyi jälleen 
työhön viheltäen nyt samaa laulua, jota toinen oli kieltänyt 
laulamasta. 

Kun jäljennös vihdoin oli valmis, soitettiin herra Kaihorinta 
hakemaan sitä. Hän tuli, katseli maalausta läheltä 
ja kaukaa, katseli molemmilla silmillä, katseli vain 
toisella nyrkkinsä lävitse, hymähteli ja kallisteli miettiväisenä 
päätänsä puoleen ja toiseen, sipaisi välistä pieniä 
viiksenalkuja, sipaisi nenänsä selkää ja taapäin pakenevaa 
leukaa, muutti jalkaa ja toista, piti hetken kädet 
puuskassa, hetken ristissä rinnan päällä, kunnes katkaisi 
pitkän äänettömyyden sanoen: 

— Tjaa ... 

Sitten hän alkoi uudelleen katsella, ja uudelleen vallitsi 
hiljaisuus, sillä molemmat isännät olivat kovin raukeita 
ja haluttomia juttelemaan. He kuvittelivat mieluummin 
ateriaa. 

— Tjaa ... Siinä se on taiteilija, tämä Pök — ... 
Böckliini. 

Toiset eivät virkkaneet mitään. Alkoi harmittaa, 
kun siinä suotta tepasteli, aikaa menetti. Kohta suljetaan 
kaupat; jää vielä Iikka vapuksi paljain jaloin. Sehän 
se puuttuisikin! 

Kaihorinta näytti ihmettelevän toisten vaiteliaisuutta. 
Hän oli nukkunut hyvin, syönyt hyvin, juonut kahvinsa 
määrättyinä aikoina ja halusi nyt keskustella taiteesta, 
joka sekin kuului ihmisen henkisiin tarpeisiin. Vihdoin 
viimein, haukuskeltuaan nykyiset taiteet ja kehuttuaan 
puolin ja toisin korkeammalla henkisellä tasolla olevat 
vanhat taiteilijat, keksi Kaihorinta Villen vapaaherratarta 
varten maalaaman maiseman, humpuukin. 

— Kas, sehän on aika hyvä maisema tuo ... Siinä 
tuo luonnontuntu, kuinka sanoisinkaan ... väreilee niin 
herttaisena ja kodikkaana ... Se on oikein! Sillä tavalla 
vain eteenpäin; se vie tuloksiin; se viepi voittoon ... 

— Ja maineeseen ... täydensi Ville. 

— Ja maineeseen ... niin ... Se on hyvä alku tuo 
Painakaa päälle vain ... Nyt olette löytänyt oikean 
pohjan . 

— Kyllä minä koetan vielä räpiköidä pinnallekin 
sieltä pohjasta. 

— Kuinka tarkoitatte? 

Ville kiusaantui. Hän tiuskasi: 

— Ostakaa se mestariteos! 

— Tjaa ... Minä en oikeastaan periaatteellisista 
syistä ... Mutta kun tässä on poikkeustapaus ... 

Hän näytti kehittelevän jotakin hyvin valtavaa ajatusta, 
leuka käteen nojattuna. 

— poikkeustapaus ... juu ... kuinka paljon te 
pidätte sen hintana? 

— Viisikymmentä markkaa. 

— Niin ... Kyllähän se ... minä nyt kuitenkin mietin 
huomiseen. 

— Silloin se maksaa sataviisikymmentä. 
Kaihorinta yritti muodostaa väkinäistä hymyilyä, 

mutta Ville näytti kovin totiselta. 

— Minä ostan sen. 

— Ja sitten mennään syömään; ei niinkuin siat, vaan 
ihmisiksi oikein, viinan kanssa. 

— Mitä me nyt enää näin myöhään minnekään 
syömään; meidäthän on kutsuttu Markuksen luo tänä 
iltana, muistutti Iikka. Herra Kaihorinta tulee kai 
mukaan? 

Kaihorinta vastusteli arvokkain elein: 

— Minä tosin käytän hyvin harvoin alkoholipitoisia 
aineita ... 

— Entäs naisia? 

Opettaja punastui, kiiruhtaen ovelle, mutta häntä 
pyydettiin odottamaan, kunnes Ville ehtisi juosta ostamassa 
Iikalle kengät. 

— Numero neljäkymmentä? 

— Neljäkymmentäkaksi! 

Ville palasi pian. Hänellä oli kengät ja kaksi nuorta 
neitosta, Piirustuskoulussa olleita, nykyään jossakin 
valokuvaamossa työskenteleviä. Tytöt olivat sangen sieviä, 
mutta liian vilkkaita miellyttääkseen opettajaa, 
joka punastui tämän tästä ja näytti hyvin levottomalta 
päättäen siitä, että hänen täytyi tuon tuostakin korjata 
kaulustaan tai ojentaa halpahintaista kravattiaan, joka
ei ollut läheskään yhtä vanha kuin pölyinen. 

Markus otti heidät vastaan leveästi hymyillen ja näytti 
olevan erinomaisella tuulella, joka vain parani, kun hän 
älysi, että pojilla oli pari somaa tyttöä mukanaan. 

— Ei, hyväinen aika. Enpäs ollut tunteakaan! Aune 
ja Emilia! Tervetuloa! Sepä oli hauskaa, että teidätkin 
saatiin kerran mukaan. 

Eikä Markuksen leveä suu tahtonut ollenkaan lakata 
hymyilemästä; ja hänen terveet hampaansa, joilla hän 
oli toisten ihmeeksi jauhanut monta porsliinikuppia, 
välkkyivät himmeässä, paperilyhdyillä verhottujen sähkölamppujen 
valossa. 

Kun vieraat alkoivat nyt katsella ympärilleen, näkivät 
he, että Markus oli koristellut atelierinsa hyvin aistikkaasti. 
Erikoisesti kiintyi heidän huomionsa pöytään, 
jonka' valkoiselle liinalle oli olutpulloista ja sinivuokkokimpuista 
muodostettu komeita ryhmiä. Mutta keskellä 
pöytää, erikoisella korokkeella, seisoi tyhjä, melkein 
musta olutpullo, jonka suussa loisti viisi tulipunaista 
paperiruusua. Niitä ihailivat toiset originellina
päähänpistona, mutta Markukselle ne merkitsivät enemmän, 
ne toivat hänen mieleensä muutamia ihanoita hetkiä, 
jolloin kaunis, hiljainen Iita oli painautunut hänen 
puoleensa kuiskatakseen, että hän niin kovasti tykkäsi 
Markuksesta. Eipä Markus tuota tunnustusta totena 
pitänyt — kuka nyt tällaisesta kynttyrästä, hän ajatteli 
— mutta se lämmitti kuitenkin hänen mieltänsä, ja 
hänen sydämensä omituisesti sykähti sitä muistellessa, 
kun hän siinä availi paketteja ja autteli tyttöjä kahvinkeittohommissa. 

Jopa alkoi tulla toisiakin vieraita. Pienenläntä, harmaahipiäinen 
Jalmari Vuorikoski eli Jallu, jonka leukapielissä 
versoi kummallisia pahkuroita, kiiluvia parturin 
ajelemina ja peseminä, saapu kokoisekseen kauhealla menolla, 
automobiililla ajaen, mukanaan punatukkainen Onni 
Punkari, sekä komea vahvarakenteinen Jalmari Soikka. 

Nämä kolme asuivat yhteisessä atelierissa, kukin 
omine erikoisharrastuksineen ja tapoineen. Jallu aina 
huolimattomasti puettuna, aina valmiina kaikenlaisiin 
koirankujeisiin, aina automobiilissä, jos vain varat kannattivat; 
Punkari hermostuneena ja hiukan sievistelevänä, 
erittäin vaativaisena pukunsa malliin nähden, 
teettäen jokaisen vaatekappaleen erikoisten, itse laatimiensa 
piirustusten mukaan; Soikka tavallisena, miellyttävänä 
herrasmiehenä, joka kävi kaupungin hienoston 
kutsuissa ja harrasti hyviä sikaareita. Hän oli tämän 
kolmimiehisen sakin varakkain, vaikkei rikas hänkään.

Ihmeteltiin, 
missä Fredikan sakki viipyi ja mihin oli 
eksynyt Gösta Hansson, joka oli luvannut tulla ensimäisenä. 
Vaan olkoot, ajateltiin, tottapa tulevat kun 
joutavat, ja juhla aloitettiin veisaamalla seuraavat, vanhan 
brandenburgilaisen virsikirjan säkeet: 

»Mä korpin raato raihnainen 
ja paha synnin pahka, 
niin imen synnin itseeni 
kuin rasvan imee nahka; 
mä haukun, koira nälkäsuu, 
o heitä, Luoja, armoluu, 
purista piskin niskaa 
ja taivaan iloon viskaa.» 

Opettaja Aatos Kaihorinta ei kuitenkaan yhtynyt virteen, 
vaan istui totisena, omissa mietteissään. Hän ei 
ollut ensinkään iloinen, häntä suretti taiteen kohtalo, 
joka pakostakin oli joutuva näitten käsiin. 

Mutta hänen ei annettu mököttää. Hänet tahdottiin 
mukaan. Kippis! — Ruokaryyppy oli mainiota. Ja 
kun Kaihorinta oli pari kolme kertaa kallistanut, tunsi 
hän olevansa puhevireessä. Hän oli päässyt kankeudestaan. 
Hän uskalsi sanoa jotakin, niin, hän piti suorastaan 
velvollisuutenaan sanoa. 

— Hyvät herrat! Kunnioitettavat naiset! 

Pojat tekeytyivät tarkkaavaisiksi, tytöt nykäisivät 
toisiaan ja suipistivat punaisia suitaan. 

— Te olette puutarhureita siinä ryytimaassa, missä 
versoo kaunis taiteen kukkanen. Se on harvinainen 
lahja, kallis virka, joka vain harvoille ja valituille uskotaan. 
Monet ovat kutsutut ja harvat vaaitaan. Kenties 
minutkin on kutsuttu, mutta ei valittu. Ja siihen 
katsoen olisi kunkin hellävaroin hoidettava hänelle uskotutta 
taimia, että kerran tulevaiset sukupolvet havaitsisivat 
heidän työnsä kestäväksi ja esimerkiksi kelvolliseksi. 
Mutta että kutsumuksenne kelvolliseksi tulisi, 
on otettava huomioon, että missä maassa ja millaisessa 
maaperässä menestyy tämä jalo kukkanen, missä vain 
rikkaruoho. Eli sanoaksemme erään ajattelijan sanoilla: 
»Tulee muistaa arvokkaasti maapallon liikuntalakia, siis 
kahta ehdotonta eri voimaa eli tekijää, maapallo itsenäisenä 
ainehistoineen, samoin ilmakehä eri tekijöineen, 
jonka sisällä ja ainoastaan juuri ilmakehän sisällä, on 
pallolla toimintamahdollisuutensa. Siis vastuu ja vaatimus 
ovat tekijät, joita ilman orjantappurakruunu ei 
ole mahdollinen ruusuista tehdyksi muuttumaan.» 
— Hyvät herrat ja naiset. 

Te kyllä ymmärrätte edellä lausumani viisaan vertauksen. 
Täten on minulla tilaisuus kiittää vieraanvaraisuudestanne 
ja tilaisuudesta saada lausua teille muutamia, 
toivottavasti mieleenpainettavaksi huomattavia sanoja, 
jotka, jolleivät lankea tien oheen elikkä kalliolle, 
kantavat kyllä hedelmän aikanansa ja vievät kauttanne 
taiteemme siihen suuntaan, joka on ainoa oikea, nim. 
aatteellisen ja ihanteellisen maailmankatsomuksen rajoihin, 
joitten rajojen sisällä, ja ainoastaan niiden sisällä, 
voi esille putkahtaa vesa, joka tunnetaan oikeasta kannosta 
lähteneeksi ja jonka tunnusmerkki on todellinen, 
puhdas, jalopiirteinen, syvämietteinen kauneus. 

Kuului hyvä-huutoja. Jallu sanoi: 

— Enempi sellaista, koulumestari! Enempi sellaista! 
Se oli iljettävän fiini puhe. Kiitoksia paljon! 

Opettaja oli niin puheensa huumaama, ettei älynnyt 
tätä muuksi kuin täydeksi todeksi ja hymyili ja nyökäytteli 
Jallulle ikäänkuin sanoakseen, että mitäs turhia, 
eihän se nyt mitään. Tyttöjen tirskunta ei hermostuttanut 
häntä. Tuskinpa hän sitä kuulikaan. 

Syömistä jatkettiin. Tuli vihdoin Fredikan sakki, jota 
kehoitettiin olemaan kuin kotonaan sekä vähän kiiruhtamaan, 
että ehtisivät samaan messuun. 

Avatessaan uutta sillilaatikkoa, sanoi Markus, joka muuten 
istui Aunen vieressä ja oli päässyt tytön suosioon: 

— Nyt tulee paisti! 
Sitten hän nousi. 

— Herrasväki! 

Älkää luulko, että teistä mitään tulee. Älkääkä ensinkään 
luulko, että viitsisin vaivautua puhumaan taiteesta 
mokomalle joukolle. Ei! Minä tahdon kohottaa 
pikarini ja pitää lyhyen puheeni lyhyelle elämälle ja katoovaisten 
hetkien kalleudelle. Taide on jotakin ikuista. 
Luommeko me mitään ikuista, sen Herra tietää, mutta 
me tiedämme elävämme ja meidän on osattava elää 
niin, että tunnemme olevamme edes kosketuksissa jonkin 
ikuisen kanssa. Kauneus, joka muotoina, rytmeinä, 
sanoina ja sävelinä, tuhansin värein, miljoonin vivahduksin 
vaiheillamme karkeloipi, kauneus, jonka valta 
ulottuu yli maan piirin, kauneus, tyranni, jonka kahleita 
ihminen kaipaa, on määrittelemätön ja ikuinen. 
Sen orjana on ihminen vasta onnellinen. Meidän on 
mentävä vastaan aina, kussa se kulkeneekin, ja sydämemme 
olkoot sen tiellä, sen askelten alla, sillä sen jättämistä 
jäljistä tiukkuu taivaan hunaja ja autuuden 
mesi, ja se meidät vasta ihmisiksi, Jumalan kuviksi tekee. 
Olkoonpa tiemme lavea tai kaita, me opimme sitä 
rakastamaan, jos kuljemme ikuisesti elävän kauneuden 
palvelijoina määräämme kohti. 

Minä kohotan maljani kauneudelle, jota ilman ei oikeata 
iloa ole, tyhjennän pikarini elämän ihanuudelle ja 
katoavain hetkien kalleudelle! 

Ne, joitten veri on jäähtynyt ja sydän näivettynyt, 
ne tutkikoot kirjoista, mikä on oikein ja mikä on synti. 
Minä tuhlaan tänään kaikki, että käteni olisivat vapaat 
syleilläkseni huomista päivää. 

Kaikki hypähtivät pystyyn, kaikki huusivat: — Hyvä! 
hyvä! — Markus olisi oikeastaan runoilija! — Markuksessa 
kytee sen riivattu kipinä ... 

Siihen iloon työntäytyi äkkiä Pummi. Hän oli parhaimmalla 
päällä, heilutti hattuaan ja toimitti, että 
joo, sen minä olen aina sanonut, että siinä pojassa sitä 
on tuota inkivääriä ... ja siinä sitä on tuotakin ulosantia ... 
tuotakin ilmineerauskykyä ... Arvatkaas, josko 
on Pummi nyt kapteeni, josko on kapteeni ... 

Samalla hän oli riisuutunut paitahihasilleen, ja huomaamatta 
vieläkään tyttöjä, hän alkoi varustaa itselleen 
paikkaa pöydässä. 

— Ai, täällähän on likkalapsiakin' Vörloot, nyt 
Pummi icke sitta tämä paikka, Pummi viii sitta mellan 
flickorna eikä prata strunt tämän enempi; icke mera. 

Ja siirtyessään tyttöjen väliin: 

— Hur stär det ... Kuinka seisoo se tykö? Vili 
tyttäret höra yks nätti finska folkvisa? 

»Pappia pojasta meinattiin, 
oli herrasvaatteet yllä. 
Tuli tuosta likkain timpermanni 
ja siin' oli virkaa kyllä.» 

Puolen yön tienoissa vieraat kiittivät ja lähtivät. 
Muutamat olivat saaneet juhlista tarpeensa, mutta Markus 
oli niitten joukossa, jotka pitivät itsensä moitteettomasti 
aisoissa. Hän tahtoi ehdottomasti saattaa Aunea, 
joka kaikkien kummastukseksi ottikin hyvin mielellään 
vastaan isännän kohteliaan tarjouksen. Soikka 
otti Emilian suojelukseensa, ja niin lähdettiin pitkin 
kevät-öisiä katuja, ensin yhtenä joukkona, mutta vähitellen 
eri suuntiin jakautuen, kunnes Aune ja Markus 
huomasivat jääneensä toisista ja keskustelevansa asioista, 
joita ei kumpikaan olisi aikaisemmin luullut toisilleen 
uskovansa. — Kumpaakaan ei nukuttanut; yö oli 
ihmeellisen Hiljainen ja lempeä. Kaukaa kuului vielä 
jonkun pojan laulamana Pummin esittämä 
»Pappia pojasta meinattiin ...» 

Ihmeitä on monenlaisia, niinkuin sekin, että Aune Kivelä 
sinä iltana ihastui kyttyräselkäiseen Markukseen. 

Aune ei tosin koskaan ollut kuulunut niihin tavallisiin 
tyttöihin, jotka ihastuivat ulkomuotoon, jopa pelkkiin 
rakuunan housuihin, mutta se oli kuitenkin melkein 
liikaa, että hän niin tyystin unhotti ruumiin, löydettyään 
mieleisensä sielun. Olihan Markuksella kauniit 
silmät, mutta nekin olivat niin huolimattomasti 
sijoitetut hänen suureen päähänsä, että ne näyttivät 
tuskin muulta kuin omituisilta. Tuon ruman kuoren 
alla piili kuitenkin hyvä sydän ja hehkuva sielu, harvinainen 
sielu. 

Sen lämpöönkö sitten lienee ihastunut tuo levoton, 
vähän omituiseksi ja yltiöpäiseksi tunnettu tyttö, vai 
olisiko ollut, kuten joku ainainen epäilijä arveli, että 
Aune aikoo kerran päästä käsiksi tukkukauppiaan varoihin, 
joitten ainoa perijä on Markus. Niin tai näin. 
Sehän ei lopuksi paljoakaan merkitse. 

6.

Saatuaan tietoonsa Johtokunnan päätöksen, olivat 
Piirustuskoulun oppilaat päättäneet järjestää viimeisen 
yhteisjuhlan niin suurenmoiseksi kuin mahdollista. 
Kaikki koulun salit olivat täynnä köynnöksiä ja koristeellisia 
maalauksia, pilakuvia ja juhlaa varten erikoisesti valmistettuja, 
mitä kummallisimpia lamppuja sekä paperilyhtyjä. 
Eräs sivuhuone oli sangen kätevästi muutettu 
katolista kirkkoa muistuttavaksi kappeliksi alttaritauluineen 
ja kattomaalauksineen, jumalankuvineen ja 
suitsutusastioineen, josta oikea pyhäsavu tihkui sinisenä 
ja huumaavana. Toinen nurkkaus oli sommiteltu 
turkkilaistyyliin, monin mataloin, levein sohvin, kymmenin 
pehmein pieluksin; seinät värikkäiden kangasten 
peittäminä, lamput aivan himmeinä. Kaikista muista 
lienee kuitenkin vienyt voiton se huone, joka oli koristeltu 
meren pohjaksi. Siinä oli yhteinen mielikuvitus 
saanut rajattoman liikkuma-alan. Sinivihreä valtaväri 
lattiasta kattoon, koralleja, kiviriuttoja kummallisine 
levineen, ihmeellisine metsineen, pahvista laitettu uponnut 
laivahylky, jonka ympärille köynnöstyivät merenpohjan 
kummalliset, puoleksi eläviä olentoja muistuttavat 
kasvit, pitäen saalistansa vankinaan mahtavin, 
monihaaraisin, kukkivin käsivarsin. Koko tämä outo 
maailma oli saatu Hiljallensa huojumaan lankojen avulla, 
joita tähän työhön palkatut pikku pojat vuorotellen 
hoitelivat. Valo, joka ylhäältä, koko katon ylitse täyttävän 
sinivihreän paperin lävitse loisti, kajasti kuin 
kuutamo tähän satumaailmaan. 

Tarjoiluhuoneen seinät oli koristeltu rokokotyylisin, 
suurin, idyllisin maisemin, joissa uljaat ritarit jahtihaukkoineen 
ja -koirineen samosivat tammipuistojen läpi 
ratsastaen, tai pysähtyivät jonkun vehmaan niittylehdon 
siimeksessä uneksivaa paimenetarta naurattelemaan. 

Tähän huoneeseen näyttivät kokoontuvan koulun entiset 
oppilaat, eräät lähes kolmenkymmenen ikäisiä, 
muutamat vieläkin vanhempia miehiä. — Sonninen, 
pohjoismaiden voimakkaimpia ja merkillisimpiä kykyjä; 
Juho Mäki, selviltä päin Suomen harvasanaisin mies; 
Yrjö Annerfelt, kirpeäkielinen polemiikko, varsinainen 
ala etsaus; Aapo Kangas, muotokuvamaalari, painija, 
leveähartiainen, paksuniskainen; Väiski, pieni ja tanakka, 
samalla liian lauhkea ja liian raaka; omituisia mietteitänsä 
hautova, puuskapäittäin naurahteleva Rosberg; 
Eero Markkanen, joka oli tullut maaseudulta vappua 
viettämään; Fredikan sakin kanssa yhtaikaa tulivat 
Soikka ja Punkari sekä heidän holhoukseensa uskotut 
Jallu ja Pummi, joilla oli ollut kenraaliharjoitus Harakanpesässä, 
sillä heidän piti tänä iltana esittää kaksi 
kuvaelmaa. 

Joukkoon oli myöskin liittynyt runoilijoita, kirjailijoita 
ja sanomalehtimiehiä: Runar Ekeblad, joka oli 
yhtä paljon sekä runoilija että maalari; Aappo Ylä-Koski, 
uhmaileva hirtehinen, geologian maisteri, joka 
matkasi kesät maita mantereita apostolin parilla ja 
tongiskellessaan kallioita, joen uomia ja maanvieremiä 
teki silloin tällöin runon pätkän ja pisti reppuunsa; 
Paavo Rastas, edellisen hyvä ystävä, joka kirjoitti runoa 
sekä proosaa, levoton sielu, kaikkeen tyytymätön 
ja seuraavassa hetkessä kaikesta ihastuva; maisteri Pekkola, 
filologi, sanomalehtimies, jonka erikoisalana oli 
tarpeen tullen sitovasti todistaa sukunsa ehdoton suomalaisuus, 
vaikka ulkomuoto oli mitä puhtaimman germaanin. 

Hiukan myöhästyneinä, mutta sitä iloisempina tulivat 
vielä varatuomari Jalavainen, lääketieteen kandidaatti 
Iivarinen, runoilija Gösta Hansson ja kirjailija 
Jukka Lehtinen. 

He sanoivat tulleensa vain Pummin ja Jallun esiintymisen 
takia ja ainoastaan sen takia, joten he vaativat 
ohjelmaa sikäli muutettavaksi, että kuvaelmat esitettäisiin 
heti. Tähän pyyntöön ei kuitenkaan voitu suostua, 
sillä esiintyjät eivät olleet vielä kunnossa eivätkä halukkaita: 
heidän piti saada ensin voileipiä ja kahvia, 
yleensä virvokkeita rasittavain harjoitusten jälkeen. 

— Eiköhän mennä ripille ... Otetaan vähän ehtoollista 
tuolla kirkossa, ehdotti silloin Gösta Hansson, jolla oli 
suuri eväspullo takataskussaan. 

Tämän ehdotuksen sattui kyllä kuulemaan Norsu, 
joka juuri, Hanssonin huomaamatta, oli tullut lähelle, 
mutta, luultavasti Hanssonin harmaita korvalliskiharoita 
ja hänen tunnettua runoilijamainettaan kunnioittaen, 
ukko vain hymyili — onnekseen — ja kutsuttiin 
mukaan. Sellainen pieni synninpäästö näyttikin olevan 
Norsulle sangen tarpeellinen, sillä hän palasi paljon 
reippaampana, rohkenipa jo etsiä naamioidun naisväen 
joukosta mieleisensä, joka kaikesta päättäen oli hänelle 
entuudestaan tuttu, eikä suinkaan ruumiillisen kehityksensä 
puolesta kitukasvuinen. Pojat kyllä tunsivat tämän 
puolisivistyneen hedelmän, joka tovereineen, ties 
millä keinolla, oli ilmestynyt juhlaan. Ja mitäs, ei sellainen 
ilmestys suinkaan tyyliä rikkonut. Päinvastoin. 
Sehän oli vallan tarpeellinen naamiaistyyppi. Kun hän 
lyhyin, punaisin hamein, kukkuraisin povin ja uhkein 
huulin istui siinä itseänsä Bacchusta muistuttavan Norsun 
vieressä, ammentaen ruusuisin sormin täysinäisestä 
hedelmämaljakosta rypäleitä ja appelsiineja, niin olipa 
kuin olisi katsellut juhlaansa aloittelevaa bacchanaliryhmää, 
ja tulipa siinä ajatelleeksi latinalaista sananpartta: 
Sine Baccho et Cerere friget Venus — viinittä 
ja leivättä palelee Venus. 

Tanssimusikanteiksi oli kutsuttu kolme italialaista hanurinsoittajaa, 
jotka pitkästyneinä suomalaiseen alkuhitauteen 
tekivät omin päinsä reippaan päätöksen ja 
antoivat vetopelinsä pauhata. Tanssijoita kuhahti kohta 
lattialle liiaksikin, pareja jos jonkinlaisia: krinoliinit ja
harsopuvut, frakit ja dominot sekaisin; monokkelisilmäiset 
herrasmiehet klownien ja cowboyien joukossa, ja 
kaiken keskellä Norsu lämpöisenä, iloisena, paksuna kuin 
valtava pajapölkky, lelluvan nymphinsä kanssa, jonka 
tukkaan oli kiinnittänyt rypäleitä ja kukkia. Oli kuin 
Rubensin »Silenus seuralaisineen», kyllästyneenä Lontoon 
National Galleryn hiljaisuuteen ja vakavain vahtimestarien 
tasaisiin askeleihin, olisi yht'äkkiä hyökännyt 
Piirustuskoulun vappunaamiaisiin tanssahtamaan valssia 
iloisten italialaisten sävelten humussa 

Se oli menoa! Se oli muhinata! Kaikki jäykkyys oli 
jo tipotiessään. Ja nyt, kun tempo oli vilkastunut, saattoi 
kyllä huomata, että yksi ja toinen oli rohkaissut itseänsä 
vähintään kohtuullisesti. — Mutta mitä olisi 
tämä joukko ollut ilman Norsua! Kompositionin kiintopiste 
olisi puuttunut, koko joukko olisi ollut löysänä 
mylleksenä ajelehtiva rykelmä. Nyt se oli mahtava kokonaisuus, 
jonka yksityiskohtain kirjavuutta ja keveyttä 
Norsun ja hänen daaminsa uhkuva täyteläisyys ja heidän 
liikuntonsa leveä rytmi täydellisesti hallitsi. 

Ei ollut liioin pelkoa, että Johtokunnan laatimat pykälät 
ja ponnet keskeyttäisivät juhlan. Sillä Norsu, 
joka oli opettajakunnan puolesta valvomassa menon 
viattomuutta, oli täten antanut merkin hyväksymisestään. 

Olipa sentään niitäkin, jotka eivät tanssineet, vaan istuivat 
nurkissa. Ne olivat niitä, jotka aina, kaikissa
tilanteissa ja olosuhteissa rakastavat tai rakastuvat, 
ovat rakastettuja tai toivovat tulevansa juuri sillä kertaa 
rakastetuiksi. Runoilija Rastas oli myöskin sellainen. 
Hän istui nyt hämärän turkkilaishuoneen sopukassa, 
poltellen savukettan ja ihmetellen miksi Maj-Lis keskusteli 
niin hajamielisesti ja innottomasti. Väliin hän antoikin 
tytön olla omissa mietteissään, muistellen itse vanhoja 
asioita, sitä, miten tämä juttu oli alkanut, miten 
häntä oli kiusannut tieto siitä, että tyttö on rikas ja 
kymmenien tavoittelema, ja miten hän oli vähitellen 
huomannut jäävänsä tappiolle. Hän muisti niin selvästi 
viime vuotisen vappujuhlan. Siitä asti hän oli 
tuntenut sen epävarmuuden, joka parastaikaa kiusasi 
häntä. Silloin hänen olisi pitänyt olla poissa. Kenties 
hän olisi voittanut juuri sillä. Mutta Maj-Lis oli kirjoittanut 
hänelle, vaatimalla vaatinut tulemaan. Ja hän, 
poika rukka, jonka housut olivat rikki, oli myynyt pari 
runoa eräälle viikkolehdelle ja ostanut torilta housut, 
lumppuhousut ... kolmen ja puolen markan housut siihen 
aikaan ... Oli ne rökäleet! Mutta mitäs, ehjät kuitenkin. 
Eikähän siinä oikeastaan mitä. Housut kuin housut. 
Vaan ollapas rakastunut sellaisissa. Se oli jo naurettavaa. 

Ja sitten minkäslainen kilpailija, ajatelkaas! Kuin
metso; tepastaa Studelta tilatussa kevätpuvussa, kukkasukissa ... 
sellainen mies! riikinkukko oikein. No mitäs, 
lähde nyt sitten sellaisen kanssa samaa naarasta ... 

Rastaan täytyi ihan naurahtaa muistellessaan niitä 
aikoja. Maj-Lis säpsähti, 

— Mitä sinä naurat? 

— Muistinpahan vain jotakin naurettavaa. 

— Sinulla on paha tapa, moitittava tapa naureskella 
ihmisiä. 

— En minä nytkään ihmisiä. Itseäni minä nauroin. 
Maj-Lis näytti epäluuloiselta. Hän ei koskaan saanut
täyttä selkoa tuosta runoilijasta, eihän sitä tiennyt, milloin 
se oli tosissaan, milloin leikkiä laski. Mitäpäs muuta, 
Maj-Lis kohautti siis somia olkapäitään, liikutti huuliaan 
ikäänkuin jotakin sanoakseen ja vaikeni. 

Rastas tarkkasi hänen eleitään, naurahti uudelleen ja 
kysyi: 

— Oletko sinä hermostunut? 

— Entäs sitte? 

Runoilija rypisti kulmiaan. Hän oli itse todellakin 
jonkunverran hermostunut ja luonteeltaan pikainen. Ja 
kun toinen nyt sanoi kärsimättömästi: Entäs sitte, loukkautui 
hän, suuttua töksähti ja tarjosi käsivartensa. 

— Minä saatan sinut hauskempaan seuraan. 

— Kiitos! 

Neiti Maj-Lis ei tosiaankaan sanonut yhtään mitään 
muuta, vaan nosti niskansa pystyyn ja seurasi. 

He astuivat ravintolahuoneeseen hymyilevinä, mutta 
salaisesti toisiinsa ja ympäristöönsä tyytymättöminä, liittyivät 
suureen, meluavaan seuraan, jossa herra Charles 
Hagen, tyhjäntoimittaja, runoilijan monokkelisilmäinen 
kilpailija, otti heidät vastaan mitä suurimmalla kohteliaisuudella 
ja esitti parille tuntemattomalle. 

Hetken perästä pyysi Rastas kohteliaasti anteeksi ja 
poistui. 

♦ 

Merenpohjaan olivat vetäytyneet Fredikan sakki, 
Gösta Hansson, joka otti Rastaan nuorempana virkaveljenään 
hyvin ystävällisesti vastaan, varatuomari 
Jalavainen ja tohtori Iivarinen sekä Jallu ja Pummi. 

He istuivat näyttämölle johtavan oven vieressä ja 
keskustelivat kuvaelmista, mutta Rastas huomasi kohta, 
että ne jäisivät esittämättä, jos keskustelua vielä vähän 
aikaa jatkettaisiin.,, Gösta Hansson, jonka vieressä hän 
istui, oli jo sillä asteella, jolloin hän saattoi olla hieman 
ikävä. Hän tahtoi kertoa tällä kertaa jostakin uudesta 
ideasta: henkisestä murhasta. 

Mutta henkisestä murhasta, hän sanoi, ei rangaista 
tuomarit henkisiä murhia joka
päivä raakoja toinen ajattelee toisen kuoliaaksi 
henkisesti surmaa henkisesti 

— Täytyy saada säätää laki Ajattele, että
inhottavaa Kamala kohtalo 

Kivi parka 

Varatuomari Jalavainen alkoi lausua Hanssonin runoa. 

Hansson käänsi laimeasti päätään, kuunteli hetken. 

— Mitäs niistä roskaa vaikka
ha-ha-ha! Kerran minä kirjoitin 

Jallu ja Pummi rähisivät, Järveläinen riiteli kaikessa 
ystävyydessä molempien kanssa, Ansson ja Forss kinailivat 
siitä, missä maassa on urheilu korkeimmalla, 
mutta Ambrosius Tanninen istui äänettömänä, vain toisinaan 
herttaisesti naurahdellen. 

Rastas ehdotti, että kuvaelmat vähitellen järjestettäisiin. 

— Herrassöötinki on hyvä ja järjestää vain, sanoi 
Jallu, ottaen samalla taskustaan kolme multaista, itävää 
perunaa ja yrittäen pitää niitä yhtaikaa ilmassa. 
Temppu onnistui kuitenkin tällä kertaa niin, että yksi 
perunoista kolisi pitkin lattiaa, toinen putosi suoraa päätä 
hänen omaan juomalasiinsa; vasta kolmannen hän sai 
kouraansa ja pisti taskuunsa. Sitten alkoi hän väittää, 
että niinpä hän oli ajatellutkin, että multainen peruna 
olisi juuri tarpeen vartioimaan ainetta sill'aikaa kuin 
isäntä itse on näyttelemässä. Tämän lisäksi hän vielä 
sylkäisi lasiinsa; mutta katsottuaan hetkisen tutkivasti 
pöytäseuraansa, alkoi hän nauraa, iski viekkaasti silmää 
ja joi juoman suuhunsa. 

— Piru menköön takaamaan tuollaista seuraa. Pummi! 
Oplaa! Nyt lähdetään! 

Pummi naurahti, yritti lähteä ja kaatoi vahingossa 
lasinsa. 

— Vörrrpannate vinska moukka saatans tupla-aasi ja 
faan-anamma! 

Hänelle oli vähitellen tullut tavaksi puhua milt'ei jokaisessa 
vähänkin erikoisemmassa tapauksessa tuota
kummallista kielisotkua, jota hän kutsui spirituoselliksi, 
selittäen tämän nimityksen johtavansa siitä, että spirituellit 
ihmiset saattavat spirituosan seurassa istuen käyttää 
tätä kieltä erinomaisella menestyksellä, korvata toisella 
kielellä toisen heikkoudet ja erittäinkin välttää kömpelöä 
tautologiaa sekä rytmin kompastelua samalla 
kuin on tilaisuus muodostaa vokaalisoinnultaan kauniimpia 
lauseita. 

Tässä liitteessä sattui joukkoon tunkeutumaan joku 
kaikille tuntematon keltanokka, joka taivasteli ja oli 
olevinaan kovasti hutikassa, suuntasi vihdoin askeleensa 
Gösta Hanssonin luo, eteen ihan, ja selitti tuntevansa 
runoilijan, ihailevansa ... 

— Hahaha! 

Poika nolostui vähän Hanssonin naurua, mutta penäsi 
vain itsepäisesti, että juu juu! 

— Minä olen lukenut kaikki mitä runoilija on julkaissut . 
ja erittäin minä pidin ... 

— Hahaha! 

— Erittäinkin minä pidin niistä ... 

Nyt Hansson kiusaantui. Hän rypisti otsaansa, hän 
murnisteli suutansa; sanoi: 

— Mitä te haluatte? Rahaako? Minulla on niin
vähän tässä on ja sitten täss' on tämä kello 

— tässä on kello ja lompakko no ottakaa pois
ja jättäkää ihmiset rauhaan Eikö se piisaa 

Ei ole silmälasit on vielä 

Ne putosivat lattialle, särkyivät. Ylioppilas raukka 
oli onneton. Hän nosti lasit, tarjosi ne ihailemalleen 
runoilijalle, pyyteli anteeksi, oli ihan liikuttavan naivi. 
Hansson otti lasit — tai eihän niissä enää laseja ollut — 
pisti ne jälleen taskuunsa ja sanoi: 

— Menkää nyt tiehenne! 

Näyttämö, jolla kuvaelmat piti esitettämän, oli äärettömän 
primitiivinen. Sen muodostivat kaksi suurta 
mallilavaa, joitten kolmelle sivulle oli pystytetty mustat 
taulut liidulla piirrettyine, lapsen harjoitelmia muistuttavine 
taloineen ja puineen. Taka-alalla olevalle taululle 
oli piirustettu useampia puita ja kirjoitettu suuresti 
ja kömpelösti: I Melperin sotaretki II Kullervon 
sotaanlähtö. Huom! Tuloista 
5% tukkukauppiasyhdistykselle! Pääsy 
vapaa! 

Ensiksi esitettiin Melperin sotaretki. 

Pummi — esiintyi sekä Melperinä että Kullervona — 
oli hankkinut itselleen irvikuvanaamion, pahvisen, punaiseksi 
ja vaaleanpunaiseksi maalatun, jonka sisästä 
ääni kuului kuin maan alta, kuin kummituksen ääni. Hätien 
pukunsa oli naurettava, fantastinen sotilaspuku, 
aseina saviruukku, reikäleipä ja suuri puukapusta. Jallun, 
hänen palvelijanaan, piti kitaralla säestäen laulaa 
tunnettu laulu: 

»Ja Melperi lähti sotaan » 

Jallu oli niin hutikassa, että sai tuskin minkäänlaista 
ääntä kurkustaan. Hän nauroi ja yritti laulaa kihistää, 
mutta kun hänen äänensä joskus kokonaan katkesi, 
ei hän voinut muuta kuin nostaa jalan niskaan^ kolauttaa 
Melperiä kitaralla päähän ja jatkaa laulua siitä, missä 
taas pääsi ääneen. 

Kuvaelma Kullervon sotaanlähdöstä oli kenties vieläkin 
vaikuttavampi. 

Pummi, Kullervo, ratsasti tuolilla, isot sakset kepin 
nenässä keihäänä ja lihamylly vyöhön ripustettuna. 
Jallu, turkki nurin päällä, nelin kontin, Blomin kaupasta 
ostettu, palvattu lampaankäpälä suussa, esitti 
Kullervon uskollista koiraa. Punaisen valon leimahtaessa 
kohosi koira äkkiä takajaloilleen, otti lampaankäpälän 
käteensä, ja pudistellen sitä Kullervon nenän 
alla sanoi: 

— Kun perille tullaan, niin muista huutaa sille Untamolle: 
Tärise keuhkotautinen! 

Norsu oli jo aikoja sitten lähtenyt, toivottaen hauskaa 
jatkoa. 

Kello kolmen tienoissa, tanssin väliajalla, tuli vahtimestari 
muistuttamaan, että olisi aika lopettaa. Jallu, 
joka ei tuntenut vahtimestaria — entinen oli vuosi sitten 
saanut virkavapauden sairastellakseen — kysyi, että 
mikäs mies tämä? — 

— Kaikki ne olisivat vahtimestareita. Ei meitä petetä. 
Vahtimestarillahan pitää olla näin pitkä parta. 

Tällä ei ole kuin tuollaiset kauppamatkustajan viikset. 
Virka mikä virka, ei se . ne pitää olla omat tuntomerkkinsä. 

Väliaikainen vahtimestari, rokonarpinen, isomahainen 
lurjus, jonkun oluttuvan entinen ulospotkija, yritti suuttua. 

— Kyllä teidät tunnetaan. Mekastatte joka paikassa. 
Kyllä sitä nyt on lähdettävä! 

— Älä, älä sinä vain koske kalakourinesi toisen pyhäpäiväisiin 
vaatteihin. Katsokaas pojat tuota pirulta 
riivattua, joka on saanut päähänsä, että hän on vahtimestari ... 

Silloin lisahti kuorittu appelsiini vahtimestarin otsaan.. 
Jallu nauramaan. 

— Ahaa! Alas tyranni! 

Vahtimestari kuivaili naamaansa ja huusi vihasta tukehtumaisillaan, 
kellertävät silmät ihan kiehuvina: 

— Ulos joka sorkka! Ja heti paikalla! Tahi minä. 
haen poliisin! Ulos! Ulos! 

Joku oli silloin antanut soittajille määräyksen ja kohta 
hukkui hirmustuneen vahtimestarin huuto hanurien älinään, 
tanssin jyskeeseen ja kaikenlaiseen rallatukseen ja 
ilonpitoon. 

Tytöistä oli suurin osa jo lähtenyt saattajineen ja nekin, 
jotka olivat jääneet, alkoivat pelätä, ehdotellen 
tanssittajilleen, että lähdettäisiin ennenkuin tosiaankin 
saadaan poliisi tänne. Ja kun tytöt eivät ottaneet rauhoittuakseen, 
täytyi heidät saattaa pois. 

Jallu ja Pummi, Fredikan sakki, Soikka, Aapo Kangas, 
Rastas ja eräs tuntematon lysti herra, vanha, matala, 
sorakielinen ylenannettu, jäivät nyt keskenään. He istuutuivat 
isoon pöytään, kokosivat eteensä kaikki juomantähteet 
ja odottivat vahtimestaria, joka oli välillä 
poistunut. Jokaisen lasiin saatiin puserretuksi pieni 
tilkka, mutta kukaan ei vielä ollut sitä maistanut, kun 
varatuomari Jalavainen ilmestyi jostakin piilopaikastaan 
punaisena ja naureskelevana, pahasti rutistunut hattu 
päässä. Hän ilmoitti nyt esittävänsä viimeiseksi iloksi 
kuvaelman mehiläisen elämästä. Kaikki vaikenivat. 
Tuomari alkoi silloin käsittämättömän nopeasti liikkua 
pöydän ympärillä, sinne tänne, ylös, alas, ja koko ajan 
hän lauloi: tii-tii-tii-tii-tii-tii ... ja tyhjensi lasin toisensa 
jälkeen sekä poistui yhtä nopeasti hyvästiä sanomatta. 

Käsien pauke ja naurunrähinä kannusti silloin vahtimestarin 
esille. Ja koska hän taas yhtä innokkaasti 
vaati joukkoa lähtemään, tapahtui hänelle niinikään, 
että Soikka ja Aapo Kangas, seuran vahvimmat junkkarit, 
ottivat hänet lujin kourin väliinsä, ilmoittivat toisille, 
että yleisön pyynnöstä esitetään vielä yksi ylimääräinen 
numero: Virkamiehen vaivat, ja alkoivat hypittää 
mies-parkaa, rallattaen jotakin tolkutonta melodiaa 15 
joka lopulta muuttui Uuraan polkaksi. Siihen yhtyi nyt 
koko joukko. Valtavana pauhuna se kajahteli tyhjissä 
saleissa. 

Harvoin näyttänee mies niin nololta kuin vahtimestari 
.päästyään vihdoin irti. Hän läähätti kuin jänistä ajanut 
koira, hiki aivan virtasi pitkin rosoista naamaa ja 
älyttömänä seisoivat hänen silmänsä. 

— Koetapas, Soikka, äkäsuonta! ehdotti Jallu. 

Mutta Soikka, joka oli säästänyt taskumattiinsa aamutuikun, 
tarjosi ystävällisesti vahtimestarille, joka vapisevin 
käsin tarttui nöyrästi lasiin, nielaisi konjakin ja 
sanoi pakahtuvalla äänellä: 

— Kiitos ... 

— Kiitos vain seurasta, vastasi Soikka, tyrskähtäen 
nauruun katsoessaan ukon avutonta olemusta. 

— Se virkisti? kysyi Jallu. 

— Ole hänessä ... räpiskö ... 

Ja vahtimestari heilautti halveksivasti väsynyttä kättään. 
Hetken perästä hän pyysi kohteliaasti: 

— Lähtekää nyt ... herrat ... kotiin ... 

Eikä herroilla nyt ollut mitään lähtemistä vastaan. 
Viides tunti oli jo puolessa. 

Risteiltyään vähän aikaa pitkin katuja, oli heidän 
joukkoonsa liittynyt iloisia ylioppilaita sekä muita juhlista 
palaavia herrasmiehiä. 

Tuntematon sorakielinen herra ehdotti aamukahville 
lähtemistä, ja kaikki törmäsivät nyt Sofian kadulle, 
ukko Anderssonin pienen kahvilan eteen, joka avattiin 
aamuisin viideltä. 

Nyt oli kymmentä vaille ja kahvila siis vielä suljettu. 
Ensimäisinä tulivat perille tuntematon, lystikäs ukkeli 
ja Jallu. Nuo kaksi pätkää jäivät aivan litistyksiin 
muun joukon painautuessa ovea kohti. He nostivat epätoivoisina 
kätensä, jotka tuskin kohosivat muitten päiden 
tasalle. Heille jaeltiin kehoituksia: 

— Pirujako siekailette! — Lyökää rampkat sisääni 
— Työnnetään koko ovi nurin! 

Silloin kuuluu sisältä ukko Anderssonin jyskytys, jonka 
arvataan vaativan hiljaisuutta ja puhevuoroa. Joukko 
vaikenee hetkiseksi; sen ja ukko Anderssonin välillä syntyy 
nyt seuraava keskustelu, jonka aikana tuntematon, 
sorakielinen herra nauraa kihistää vain ja imee sammunutta 
sikaarin pätkää. 

Andersson: Oleks' te sivistysihminen? Te tule 
kuin petoja .. 

1.

ääni joukosta: Avaa ovi, äläkä rupea opettamaan 
meitä! 

2.

ääni: Kyllä sinä kohta petoja näet, jos ei nyt 
aukene. 

Andersson (tiukasti): Ei se sille auki! Minut 
ei pakota yks ihminen. 

3.

ääni: Mut meit' on monta ihmistä. (Naurua.) 
Andersson: Se on hepeä, sikahepeä, että tulla
piinata yks vanha mies. 

Jallu: Kuule nyt, sinä läpimätä nauris! Jos et heti 
avaa oveasi, niin sinun saattaa käydä hullusti. 

Andersson: Mine ei läpimätä nauris; ääni siellä, 
se käy ulos yks läpimätä nauris. (Naurua.) 

Soikka ja Kangas työntäytyvät ovelle. 

Jallu: Papan kello käy lehmänkellojen kanssa. 

Andersson: Mine ei avata ... ei myydä yks 
kahvikuppi koko teme päivä, ei yks bulla ... 

Soikka : Hais' itte! Sinut myydään koko äijä saaristolaiselle 
verkon kohoksi ... korkkipussi. Ovi auki! 
(Ryskytystä, iskuja oveen.) 

Andersson: Varo työntää lukkot rikki! Se on yks 
sisällemurto kun te vastata päälle. 

Pummi: Älä haaskaa, setä, tuota ääntäsi. Sitä pihisee 
niin kovin niukasti vetisistä keuhkoistasi. 

Andersson: Strunt ... 

Pummi: Tämä icke strunt, icke leikkiä heller. Eiks 
farbruuri ymmärrä: hungriga pojkar ... smörgäsar me' 
kananmuna ja kirnupiimä ... kaffe ja kakku ja liten 
snaps, va' 

(Ukko Andersson oli jo kyllästynyt riitelemiseen eikä 
virkkanut mitään.) 

Pummi: Ä' du dö'? Va'? Henki pois? Adjö ... 
Lykkyä tykö! Hälsa mamma! 

Alettiin jo keskustella toiseen kahvilaan menosta, 
kun ovi avattiin. Syntyipä nyt kolina ja rytinä. Ukko 
Andersson pakeni tiskinsä taa, katsellen sieltä kuin kesytetty 
leijona; eikä hän ääntä päästänyt, ennenkuin näki, 
että hänen pöytänsä oli vaarassa. Kahvilan toisessa 
nurkassa Järveläinen valitti paikan puutetta. Jallu 
tempasi silloin pöydän — ne olivat kaikki hyvin pieniä 
ja hyvin keveitä — heilautti sitä kerran päänsä yllä, 
Huusi hei, hop! ja heitti Järveläiselle, joka otti sen kylläkin 
niin sievästi vastaan, ettei edes se jalka, joka puhkaisi 
hänen otsansa ja nyrjäytti hänen peukalonsa, saanut 
pienintäkään vikaa, mutta ukko Andersson ei sietänyt 
yleensä vallattomuutta, vaikkei siitä olisikaan ollut 
vahinkoa. Hän ryntäsi tiskin takaa, puikahti sinne 
takaisin, touhusi hermostuneena ja kähisi ihan sekapäisenä: 

— Rosvot! Kuka heitti ... kuka . mööbeli, kallis ... 
maksettava. 

Ja kun kiukuissaan ei keksinyt tarpeellisia sanoja, 
läjäytti hän kämmenensä tiskiin ja sähisi kuin kissa. 

Nyt piti tuntematon, sorakielinen herrasmies tarpeellisena 
mennä Anderssonia rauhoittamaan. Hitaasti lähestyi 
hän tiskiä, leveästi hymyilevänä, pää niin pystyssä, 
että naama, joka — sivumennen sanoen — ei ollut erikoisella 
kauneudella tärvelty, oli melkein vaakasuorassa 
asennossa hänen lyhyen, monipoimuisen niskansa varassa. 
Hän nojasi oikean kyynärpäänsä tiskiin, otti mukavan, 
puoleksi makaavan asennon, alkaen tarkastella 
ukko Anderssonin eleitä. 

— Piru vie, hän alkoi hirveästi sorautellen, herra Anderssonissa 
on vielä nuorekasta riehakkuutta, hehehe! 
Jos minulla olisi noin paljon temperamenttia, niin minä 
kuolisin nyrkkeilijänä, hehehe, hehehe! Perhana, jos ruvettaisiin 
harrastamaan nyrkkeilyä; minä oppisin teiltä 
temperamentin, te minulta karkuunmenokonstin, hehehe! 

Andersson sanoi hänelle kerta toisensa jälkeen: 

— Mene pois! Mene pois! Ei makaa tiskin päällä! 
Kuuleeko te? 

Mutta toinen vain jatkoi yhtä iloisena. 
— Mitäs turhia, herra Andersson, vappu on kerran 
vuodessa. Minä vastaan vahingosta. Jos nyt joku tuolin 
jalka, pöydän jalka ... Ihmisen jalka on eri asia ... 
minulta, hehe, molemmat jalat, kerran, vai lieneekö 
toinen kahdestikin, näin, yöllisillä retkillä, raps vain, 
ja siinä makasi mies, hehehe! Nyt ne on korjattu, kas, 
herra Andersson, toiseen polvesta asti tällainen instrumentti, 
hehe! 

Hän oli kaikkien ihmeeksi nostanut toisen jalkansa 
tiskille näyttääkseen, että siinä oli tekosääri nikkelivipuineen. 
Ja sitten hän nauroi niin että vedet pienistä 
silmistä kihosivat, veti suuren lompakkonsa ja kysyi, 
saisiko jättää tällaisen satalappusen rauhanhäiritsemisestä 
herra Anderssonille. 

Andersson ei ottanut rahaa, hän katosi, mutta hetken 
perästä tuli palvelustyttö ja kysyi: 

— Kenen raha täällä on? 

— Sen unohti herra Andersson, ilmoitti sorakielinen 
herra, pankaa se vain laatikkoon; jos hän ei sitä tahdo, 
niin ostakaa sillä seppele hänen haudalleen. Hän ei 
elä kauan, sellainen pippurisäkki, läkähtyy jonakin päivänä ... 
onko sitten parempi ... miks' ei kuolla rauhallisesti, 
kauniisti. Jaa, pojat, kun minä kuolen, 

niin ... onko täällä kuvanveistäjää? Eikö? Saakeli! ... 
niin minun kuonostani on otettava kuolinnaamio ... 
siitä sen sitten saavat kaikki nähdä, miten mies osaa 
elää ja kuolla naurusuin. Hehe! . Minä heti, etukäteen 
jo maksaisin ... Enhän minäkään tiedä, vaikka 
tuossa paikassa kuolisin ... no hitto, tällainen rani ... 
puolenkymmentä liikaa reikää miehessä, tohtorin tekemiä, 
jalat sellaiset jo mitättömät ... pumppulaitos hataroitunut; 
jok'ikinen kimpi ja liitos horollaan, kaikki 
niin ja näin, saumat ja vuukaukset, jiirit ja kenkäykset 
ei, sellaista masiinaa on käytettävä varovaisesti ... 
varovaisesti, puolella höyryllä ... tasaisesti sen pitää 
antaa käydä remputella, niin sitten se käypi, minkä 
käypi, hehe! Vaan annappas olla, jos ... 

Hänen esitelmänsä katkesi äkkiä ja hänen ilmeensä 
muuttui varsin jokapäiväiseksi, ihan tavalliseksi avuttomuudessaan 
paljon naurettavammaksi kuin äskeisessä 
ylenannetussa virnistyksessään. Sillä luiseva, pitkänpuoleinen, 
vanhahko rouvasihminen oli ilmestynyt ovelle 
ja näytti kotkankatsein etsivän jotakin. 

Pian selvisi kaikille, että siinä seisoi lystin, sorakielisen 
herran ikävänlainen, kenties hieman ärtyisä ja ilkeämielinen 
rouva. Kun hän huomasi miehensä, suoristautui 
hän majesteetilliseen asentoon ja viittasi kädellään, 
joka näytti tottuneen hallitsemaan. Herra nousi, sai 
jälleen, ensi hämmästyksestä toinnuttuaan, entisen riivatun 
ilmeen, ja kumarrellessaan jäähyväisiksi pojille 
selitti hän lauhkeasti, ettei pidä luulla, että hän vaimoansa 
halveksisi elikkä vihaisi; eikä vaimokaan häntä 
vihaa; rakkaus, molemminpuolinen, vilpitön ja moitteeton, 
vallitsee heidän välillänsä, mutta täytyy ymmärtää, 
täytyy muistaa, mitä sanoo Syyrakki Apokryyf isissä
kirjoissa: »Kun vaimo kiukkuiseksi kääntyy, niin hänen 
hahmonsa vääntyy ja hän tulee häijyksi kuin säkki.» 
Jotakin sellaista se sanoo. Tämä on mielessä pidettävä, 
jos tahtoo, että avioelämä muodostuu onnelliseksi. Tosin 
se riippuu vähän vaimostakin. Sillä vilpillisyys ja 
salainen viha, se on sitä pahinta. Ei se mitään, että 
ihminen suuttuu ja rienautuu ja näyttää tuollaista 
rumaa naamaa kuin minunkin vaimoni; ei se mitään, 
kun se tapahtuu tarkoituksella kääntää kaikki asiat 
parhain päin; ei se mitään, se on sellainen vain kaunis 
tapa, joka on unohtunut huoneentauluista, mutta joudupas 
elämään pirun kanssa, joka tekeytyy enkeliksi, 
silloin on pian pääsi harmaana. — Hyvästi vain, hän 
sanoi, kyllä tavataan, kyllä tavataan, hehe! 

Niin lähtivät aviopuolisot, vaimo edellä, mies pari 
askelta perässä, ontuen hieman tekojalkaansa. Yli kadun 
he vain menivät, portista, ja hetken perästä avautui 
siellä pienen tupakkakaupan kaksipuolinen ovi ikäänkuin 
olisi hyvätuulinen ihminen sylinsä levittänyt, ikäänkuin 
äskeinen herra itse olisi siinä hymyilemässä, vastaanottamassa: 
Ka, pojat, tervetuloa! Kotona ollaan, 
kotona ollaan] Tervetuloa! 

7.

Ne, jotka nyt kesän tultua onnistuivat tavalla tai toisella 
saamaan muutamia satoja rahaa, ostivat kuumeisella 
kiireellä värejä, varustautuivat lähtemään maalle 
ja uskoivat tekevänsä ihmeitä syksyyn asti. Monet 
erokahvit oli juotu, monet ankkurit nostettu. Kahvilassa 
istui nyt vain pieni osa noita junkkareita, lurjuksia, 
laiskureita, jotka syksyisin palaavat laumana 
kuin heinäsirkat, meluten ja pöydistä riidellen. 

Fredikan sakki oli jo lähtenyt, paitsi Ambrosius, joka 
kuljeskeli nykyään erään tytön kanssa niin vakavana, 
että saattoipa luulla hänen päättäneen antautua perheen 
isäksi. Tyttö, joka sisarensa kanssa omisti jonkun 
liikkeen, oli varakas ja lisäksi pulskanpuoleinen. Ambrosius 
lienee siis todellakin, muutamia viisaita, oikean filosofin 
johtopäätöksiä vetäistyään, päättänyt rakastua 
ja hylätä tuon kevytmielisen Fredikan sakin, mennä 
kristilliseen avioliittoon ja saada puuroa kyllikseen. 

Toisin oli menetellyt Jallu, muutamia vuosia sitten, 
paljon tyhmemmin. Hän oli vain eräänä aamuna tullut 
atelieristaan, seisoskellut siinä pihalla ja katsellut 
nuorta italialaista tyttöä, ja kun Soikka ja Punkari olivat 
jo lähteneet maille, piti Jallu luonnollisena kutsua 
tytön luokseen. Hän alkoi jutella ja viittailla, ja kohta 
nousivat he noita kaitaisia keittiön rappuja katon rajaan. 
Samana kesänä oli hänen mentävä tytön
kanssa naimisiin. — No, mitäs siinä, sattuuhan sellaista, 
mutta parissa vuodessa oli tytöstä tullut paljon pitempi 
kuin Jallu ja väkevä kuin naarasleijona. Muutama perusteellinen 
ryyppyretki, muutama tappelu ja ero. Entäs 
Sonnisen naimiskauppa? — Hänkin oli erossa. 

Mutta Ambrosius oli, nämä kaksi esimerkkiä silmäinsä 
edessä, alkanut viisaammin ja luultavasti lopettaakin 
paremmin. Harvoin hän kuitenkin näyttäytyi. Brondalle 
hän ei enää eksynyt ja jos hänet kadulla tapasit, 
niin näyttipä herttainen Ambrosius melkein vierovan 
sinua, ja hetkenkin juteltuasi huomasit kyllä, että hänellä 
on muita ajattelemisia, että hän toivoisi pääsevänsä 
sinusta mitä pikimmin. Suokaamme rauhansa 
kullekin. Kyllä kai hänestä kuullaan vielä joskus. 
Ehkä päästään ristiäisiin. Eipä sentään; Ambrosius ei 
harrasta kutsuja eikä kemuja, kuten Jallu, joka nyt, 
uusiin naimisiin mentyään, on kutsunut pari kolme hyvää 
veikkoa pitoihinsa, jotka ovat samalla kertaa vihkiäiset 
ja ristiäiset. Hän on aina ollut ripeä, tavallisia 
ihmisiä sukkelampi kaikissa toimituksissa. 

Kun vieraiksi ja kummeiksi kutsutut — eräs kirjailija, 
eräs maalari rouvineen sekä sulhasen sisko — olivat 
saapuneet, ei Jallun atelieriin, vaan hänen isänsä, 
rehellisen ja kaikinpuolin kunniallisen suutarimestarin
kotiin, jossa toimitukset piti toimitettaman, ja kun he 
olivat onnitelleet ja istuutuneet, sanoi Jallu, hakien 
kaapista viinapullon: 

— Mamma! Pojat, saatte nähdä, minulla on maailman 
paras äitimuori. Mamma tois ne sellaiset pikku 
lasit. 

Ja kun mamma toi laseja, otti Jallu häntä kaulasta 
ja selitti, että siinä se on sitten kultainen muori; oikein 
totta; sellaista muoria ei ole joka pojalla. Se ymmärtää... 

— Kiitoksia mamma! 

— Ole hänessä nyt, esteli muori, naurusuin, saisit 
harjata tukkasi sileäksi ennenkuin pappi tulee. 

— Niin onkin, se voi muuten tukistaa. 
Suutarimestari itse oli istunut vaiteliaana tähän asti 

— hän oli herännyt ja koki hillitä itseään viimeiseen 
nikaraan — mutta nyt hän tähtäsi ankaran katseen 
sankalasiensa ylitse poikaansa ja murahti jotakin, että 
olisi nyt edes papin aikana ihmisiksi. 

— Pappa ei hermostu nyt, ottaa tuosta vain jumalanviljaa. 

— Enhän minä hänestä .. juuri pidä tapanani .. 
mutta kun tämä nyt on ... vähän sellainen päivä, niin
no, terveydeksi! 
Ja irvistettyään ja pyyhittyään suunsa ja leukansa, 
arveli pappa, että olisi se nyt saanut jäädä siksi, kun 
pappi olisi ollut ja mennyt ja ... eikä nyt ennen ... 

— Ka mikäs väli sillä olisi. Minun ainakin pitää 
.vahvistaa uskoani ... eikä se sillä yhdellä ryypyllä ... 

Pappa murahti, mutta ojensi jo lasinsa hänkin, ja 
maistettuaan sen puolilleen, nousi ja vei lopun toiseen 
kamariin, aukaisi sitten katuoven ja kurkisteli ja kelloaan 
katsoi. 

— Eipäs sitä jo näy, pastoria. 

— Jaa-a! Ei näy pastoria, innostui Jallu. Se on jo 
myöhästynyt. Täst'edes se on kymppi joka viideltä minuutilta 
sakkoa. 

Nyt tuli äitimuori harjoineen. 

— Älähän nyt hulluttele taas ... Tuoss' on harja. 

— No muori silittää poikansa pään ... pitää vain 
varoa, etteivät täit putoa pois ... ei saa häiritä niitä 
pahasti ... ja niille pitää laittaa nätti esplanaati, bulevaardi, 
tähän näin vasemmalle puolelle ... saavat promeneerata ... 

Muori läpsäytti nyt Jallua poskelle ja nauroi samalla, 
että sellainen on, villitty, tuo poika. 

— Ei saakeli! Halkaiseppas ne patit! Tuoppas nyt
peili Ai saateri! Jopas tuli nätti poika. Mutta
hei, tyttö, näytähän toki sitä miestä kummisedille ja 
-tädeille! 

Morsian, nuori ja sievä, tasatukkainen ja iloinen, 
kantoi pojan nähtäväksi. Se touhusi yhtä mittaa kuin 
isänsäkin, pureskeli ja möykähteli ja heilutteli pientä 
nyrkkiään. Tuo pikkumies ja hänen äitinsä saisivat 
kai kerran olla mallina jonkun kirkon alttaritauluun. 
Ryhmä näytti ihmeen kauniilta ja kokonaiselta, ja valkoisten 
uutimien ja kevätkukassaan olevain ruusujen
ylitse loistava aurinko kimalteli gloriana tytön ruskean 
tukan äärillä. 
Pappa pyörähti nopeasti ovelta sisään. 

— Pastori tulee. 

Ja hermostunein, vavahtelevin vanhuksen sormin kohenteli 
hän silmälasejaan, korjaili kaulusvärkkejänsä 
ja pyyhkieli takkinsa rintamuksia, napitti nuttunsa,, 
aukasi sen taas jälleen ja neuvoi poikaansa. 

— Auta sitten pastorilta paltto. 

— Se vielä puuttuisi! Myöhästyy ensin. Ei meitä 
petetä. 

Ukko katsahteli häneen kärsimättömästi ja paheksuvasti, 
mutta ei kerinnyt sanoa mitään. Pastori oli jo 
ovella. 

Jallu heti vastaan sangen kohteliaana. Auttoi palttoon 
naulaan ja pyysi istumaan. 

Viinakset ja ryyppylasit oli jo viety pois ja pöydälle 
oli rakennettu valtava pino kaikenlaisia kahvileipiä. 
Kupitkin olivat jo odottamassa. Juteltiin keväästä ja 
kauneista ilmoista, kunnes pastori ehdotti, että alettaisiin 
sitten ne toimitukset. 

Vihkiminen tapahtui sattumalta hyvin suuren peilin 
edessä, joka oli vinossa, papin takana, niin että hän 
peilistä katsoen näytti olevan yliluonnollisessa asemassa 
vihittävään, pienenläntään pariin nähden, ikäänkuin 
pilvissä leijaileva pyhimys. 

Ryypyt olivat ilmeisesti vaikuttaneet Jalluun. Hän 
kääntelehti levottomana, teki huomautuksia vaikka
millaisia ja asettui vihdoin väärälle puolelle. Pastori 
huomautti siitä ystävällisesti. Jallu vaihtoi kiireesti 
paikkaa. 

— Ahaa! Näin päin, sanoi Teivanen akalleen. 
Vieraita pyrki vähän naurattamaan, ja kun pastori
alkoi: Kaikkivaltiaan, iankaikkisen ... silloin näytti 
ihan siltä, kuin ei Jallu voisi kovin kauan suutansa 
hallita. Hän lipsutteli näppejään ja vaihtoi jalkaa, yskähti 
pari kertaa, mutta kaikki meni kuitenkin onnellisesti, 
kunnes sormus oli annettava. Jallu kaiveli taskujaan; 
ei löytynyt. Hänen kätensä penkoivat yhä 
kiireellisemmin, pari taskua jäi nurin, ja lopulta hän 
erehtyi sanomaan: 

— Mihin helvettiin se sormus ... onko kukaan nähnyt ... 
mamma ... tai isäukko? 

Hän pyörähti ympäri ja sai papalta nuhtelevan silmäyksen. 

Vihdoin hihkaisi Jallu: 

— Ai saakeli! Se on täällä vuorin välissä! Tässä on. 
Sitähän minä, että taskussa sen piti olla ... milläs hit — 

Silloin hän vasta huomasi kiroilleensa, katsoi nauraen 
pastoria ja hänen pahkurainen naamansa kiilui hikisenä 
ja hieman nolona. Vihdoin sai hän sormuksen esille, 
puristi sitä pastorin leuan alla ja sanoi puoliääneen: 

— Kyllä pysyt ... 

Pastori hymyili hiukan, luki edelleen luettavansa ja 
alkoi puhua nuorelle parille, miten ihmisellä on suuria 
unelmia, sankariunelmia, joiden toteuttaminen ei aina
niitä. Ja hän jatkoi, että on hetkiä, jolloin tunnemme 
sitä ja sitä ja jolloin mielessä, ajatuksissa ja rinnassa 
on intoa ja uskallusta. Hän puhui siintävistä metsistä 
ja kauneista maisemista. — Jallu, kädet selän takana, 
osoitti jo selviä hermostumisen merkkejä; hän lipsutteli 
näppejään ja polviaan notkutteli. Onneksi hänen kärsivällisyytensä 
kesti kauemmin kuin pastorin puhe. 

Sitten annettiin pojalle nimi, ja pastori siunasi häntä 
ja toivotti hänelle yhdeksän hyvää, kahdeksan kaunista. 
Vaan poikapa ei viitsinyt kuunnella niin kauan. Hän 
välitti viis papin sydämellisistä sanoista, vaan antoi äänettömän, 
mutta näkyväisen ja vaikuttavan merkin siitä, 
että hänet oli nyt vietävä pois. Ja nyt ruvettiin tarjoamaan 
kahvia, jota pastorikin joi kolme kupillista, 
mutta yhtään ryyppyä ei ottanut, vaikka kiittikin jokaisesta, 
jonka Jallu tarjosi. Isäukkokaan ei papin aikana 
ryypännyt, vaan jutteli jumalan valtakunnasta ja 
uskosta ja korjasi aina hänelle tarjotut ryypyt toisen 
kamarin puolelle, korttelin vetoiseen tuoppiin. 

— Panen sitä vähän tallelle. Sattuu vaikka mikä 
kipeys ... vaikka äitille sattuisi mikä ... poltto ... 

Pastori lähti. Jallu auttoi palttoota ja pisti samalla 
salaa, kuten häntä neuvottu oli, papin käteen satamarkkasen, 
joka oli kaikkien mielestä ihan liikaa, kuten he 
vähän myöhemmin selittivät. 

— Ei me napilla pelata, kivahti Jallu ja yritti jatkaa 
raamatunlauseella, mutta sotki niin että sanoi: 

Kuka härkänä on sen pitää elatuksensa saaman. 
Kaikki rähähtivät nauramaan, paitsi ukko, joka pari 
kertaa keskeytettynä sai vihdoin selittäneeksi, että raamatunlause, 
jota poika lienee tarkoittanut, kuuluu: 
Joka evankeliumia julistaa, hänen pitää evankeliumista 
elatuksensa saaman. 

— Tai sitten sinä sotkit yhteen toisen paikan: Riihtätappavan 
härjän suuta ei pidä sitoman. Edellinen kohta, 
sopii tietysti tähän, sillä ... 

— No olkoon nyt härkä tai evankeliumi, isäukko 
jättää nyt vain koko jutun ... ja ryyppää miesten mukana. 
Selitelkööt akat raamattua. 

Lopuksi kävi kuitenkin niin, ettei Jallun mielestä viinaa 
ollutkaan tarpeeksi, ja hän hankkiutui lähtemään, 
toisten mukaan. 

Ukko yritti narrata häntä. Sanoi: 

— Tuollahan on vielä kamarissa jos miten paljon. 

— Älä sinä, ukkeli! ryyppäile sinä vain omiasi ... 
Poika on meille syntynyt ja lapsi on meille annettu,, 
mutta viina loppui kesken, mistäs saadaan viinaa? No 
ei hätää, kyllä sitä löytyy, vaikka onkin sabatti ja kallis 
aika. 

Eikähän siinä mikään auttanut. Mukaanhan se lähti. 

Brondalle! Nyt piti koko joukon Brondalle, maalarin 
rouvineen ja kirjailijan kanss', ja kahvia ja paljon sämpylöitä 
ja vishyvesiä ja vaikka mitä. Entäs viinaa! 
Onkos viinaa? Ei. No ei sille mitä, onkos trokareita? 
Totta kai. Ainahan sellaisia on. Missäs kahvilassa niitä
ei olisi. Ja kohta on Jallun takataskussa limonaatipullollinen 
pirtua. Ja Iinekselle, tarjoilijattarelle, alkaa 
Jallu nyt kertoa, että heillä tehdään nykyään kahden 
miehen miesten töitä. Tietääks' Iines? Niin. Ja sellainen 
poika, että se tarttuu kohta säkään kiinni. Siitä 
se Iines tykkää, eikö niin? Hahaha! Iines, ei niin kiirettä. 
Se on yhtä sukkela poika kuin isänsäkin. Eilen 
aamulla se teki tällaisen tempun ... 

Jallu alkoi piirtää marmoripöytään jotakin sellaista, 
jota tuhma ei tunne, ja josta viisas ei virka mitään. 

tällaisen tempun ... näin se oli siinä, ja äiti oli 
tuossa ja pilikukku tuossa ... tuossa noin, ei, se on 
vähän tännempänä ... ja äiti tuossa ... no! Äiti sille 
lörpötteli siinä, tuossa noin ... eihän poika muuta kuin 
nauroi sellaisille lasten jutuille ja pst! Hahahaha! Suoraan! 
Noin tuollaisena kaarena pst! Hahaha! Kuin 
konekivääristä! Kuularuiskusta! Noin! Suoraan! Kaarena! 
Saakelin mukava epeli. Kunhan se alkaa kävellä, 
niin minulla on sellaiset koiranketjut ja kaularemelit ... 
minä talutan sen tänne Brondalle kuin foxterrin. 

Tämä esitelmä häiritsi erästä idealistia, mutta erittäinkin 
sitä näppylänaamaista neitiä, joka oli nähtävästi 
päättänyt valloittaa idealistin miehekseen, lukemalla 
hänelle kahvilassa viidenkymmenen äyrin naisromaania 
hyvin kuuluvalla, korvia vihlovalla äänellä. 

Nyt hän oli pysähdyttänyt lukemisensa, hänen pullakat 
poskensa punastuivat ja hänen huulensa, ulkonevain 
hampaitten peitoksi täyttämättömät, tekivät
liikkeitä, joitten oli kai määrä ilmaista halveksimista ja 
syvää paheksumista. Idealisti, joka oli saanut siinä niin 
mukavasti silmät auki torkkua, veti olemattoman leukansa 
korkeitten kaulustensa suojaan ja kääntyi varovaisesti 
katsomaan, mistä johtui lukemisen pysähtyminen. 

— Katsos saakeli, millainen nenäapina! innostui Jallu. 
— Voi viheliäinen! Minä piirustan siitä kuvan! 

Piirtäminen keskeytyi kuitenkin, sillä opettajakokelas 
Aatos Kaihorinta tuli kahvilaan ja kyseli Iikkaa. 

— Ei ole nähty nyt. Mutta koulumestari on hyvä 
ja istuu vain. 

Opettaja esiteltiin seuralle, ja istahti tilaten kahvia 
ilman leipää. 

— Tulee oikeastaan juotua liiaksi kahvia täällä Helsingissä ... 

— Taitaa tulla, myönsi Jallu, siksihän minä aina 
miedonnan tällaisella nesteellä, hän sanoi, näyttäen pulloaan. 

Neidiltä, joka toi kahvin, kysyi hän: 

— No, Elsa! Miten se kävi viime yönä? Onko sillä 
Elsan sulhasella ollenkaan ... 

— Ei saa puhua tuhmaa, kielsi opettaja hyvin totisena, 
punastuen. 

— Mitä tuhmaa? Eiks' herässöötinki ymmärrä leikkiä? 
Vai onko koulumestarilla niin vilkas mielikuvitus? 
Saakelin tärkeitä ihmisiä. Vaan otetaan tästä vähän ... 

— Ei, kiitoksia, ei ... minä en ... 

— Ai-ai! Hörloot! — Tahoko sinä? kysyi hän äkkiä 
Paavo Rastaalta, joka juuri nousi kahvilaan. 

Rastas tuli pöytään, tervehti välinpitämättömästi ja 
istuutui antaen Kaihorinnan seisoa ja odottaa esittelemistä. 
Hän oli taas sillä päällä, ettei välittänyt, mitä 
hänestä ajateltiin. Hän ei ollut edes näkevinään opettajaa, 
joka mokomiin miehiin tottumattomana näytti olevan 
kahden vaiheilla, jäisikö vai siirtyisikö toiseen pöytään. — 

Rastas tilasi kahvin, sekoitti mitään puhumatta ja 
murjotti. 

Kirjailija onnitteli häntä. 

— Sinähän pääsit valtion kantakirjoihin. Onneks' 
olkoon! 

— Niin. En ymmärrä mistä se armo nyt lankesi. 
Ei pitäisi oikeastaan kenenkään ottaa vastaan mokomia 
rahoja ... hävettää ... julkinen vastalause olisi kaunein 
kiitos sellaiselle lautakunnalle, joka on tehnyt niin 
monta tyhmyyttä .. 

Rastas oli niitä miehiä, jotka voivat tarrata hyvin vakavasti 
tuollaisiinkin vähäpätöisiin asioihin. Hän saattoi 
kyllä seuraavassa hetkessä nauraa jonkun toisen vakavuudelle, 
mutta nyt, kun ei ollut toista tosissaan puuskuttelevaa, 
erehtyi hän itse sellaiseksi; hän intoili aivan 
naurettavalla vimmalla, meni lopulta yli aisoista ja potkiskeli 
jo kuvaamataiteiden laitumilla: 

— Ja sellaista se on kaikkialla. Eipä ole sen siistimpi 
jako toisillakaan aloilla. Sama iänikuinen hapatus kaikkialla. 
Niin kauan kuin mies vielä jotakin saisi aikaan, 

niin kauan kuin hänen suonensa ovat kalkkiutumattomat 
ja päänsä selkeä, niin kauan kuin hän uskaltaa yritellä, 
niin kauan hänet pidetään pannassa. Yritelköön, rimpuilkoon, 
tottapa talttuukin, eihän nälkä halkaise. — 
Aina vain ja kaikkialla samat vaivaistaloperiaatteet ... 
köyhäinhoitohallituksia, jotka etsiskelevät ja holhoilevat 
henkisesti vaivaisia . Maalareista pidetään parhaina 
niitä, jotka ovat puolittain värisokeita, kuvanveistäjistä 
niitä, jotka muovailevat suurimpia eleitä, sellaisia 
haa!-monumentteja, joissa ei ole muuta kuin tuo haa! tuo 
tylsämielisten huudahdus, jonka ei suinkaan pitäisi olla 
ainakaan erikoisena tekijänä taideteoksessa ... 
Jallu naurahti. 

— Lopeta jo puhees! Saatanan läkkiseppä! Korvat 
ihan lukkoon menevät. 

Opettaja Kaihorinta, joka oli kuunnellut tarkkaavaisesti, 
vainusi jo kerettiläisten oppien läheisyyttä, ryähteli 
hermostuneesti ja tahtoi saada selvän tuosta jätkästä, 
joka tulee seuraan esittäytymättä ja röyhkeilee 
tuolla tavalla. 

— Anteeksi. Nimeni on Kaihorinta ... opettaja .. 
olen vähän lueskellut estetiikkaa . 

Rastas vilkaisi häneen. 

— Vai niin. 

— estetiikkaa ... ja yleensä harrastan kaunotaiteita ... 

— Onhan niitä lupa harrastaa. 

— Se on hyvin intresanttia ... 

— Saattaa olla. 

— Mutta mikä se on nykyään taiteilijain pyrkimyksenä .. 
ihanteena? Tarkoitan .. 

— Hahaha! Pysyä hengissä. Toistaiseksi. 

— Tarkoitan, — onko herra taiteilija? Anteeksi, tietysti 
herra on taiteilija. 

— Enkä ole. Olin viimeksi purkamassa jauholastia 
satamassa ja nyt olen hakemassa kavereita piikkilankalastin 
purkamista varten. 

Opettaja ei ymmärtänyt hymyilläkö vai olla hymyilemättä. 
Hän ei tietysti uskonut koko lorua lastin purkamisesta, 
mutta ei ollut myöskään perillä, mikä tämä mies 
oikein oli. 

— Herra harrastaa kuitenkin taiteita ja asioita niiden 
yhteydessä ... niiden yhteydessä olevia asioita. 

— Olen ottanut vapauden. 

Nyt alkoi opettajaa hiukan harmittaa tuo tapa, millä 
toinen vastaili. Hän alkoi hoksata jonkunlaista ylimielisyyttä. 
— Tuhman ylpeyttä, hän ajatteli, ja päätti antaa 
huomata, että hän tosiaankin tietää jotakin. 

— Minäkin tahtoisin hiukan perehtyä taiteeseen ja 
keskustelen aina sangen mielelläni taiteesta. 

— Niinhän me kaikki olemme hyvin kärkkäät keskustelemaan 
taiteesta, me, jotka emme ole taiteilijoita emmekä 
ymmärrä taiteesta paljon mitään. Ne, jotka luovat, 
ja ne, jotka tosiaankin ovat taiteenymmärtäjiä, eivät 
juuri keskustele taiteesta. He ovat, nähkääs, ollessaan 
alituisesti kosketuksissa taiteen kanssa, huomanneet, 
että siitä keskusteleminen on ensinnäkin vaikea 
asia ja toiseksi se ei juuri maksa vaivaa. 

— Miksei maksa vaivaa? 

— Siksi, että he tietävät toistensa kanssa keskustellessaan 
olevansa joko ehdottomasti yhtä mieltä tai auttamattomasti 
eri mieltä; meikäläisten kanssa he joutuvat 
vain selvittelemään sentapaisia kysymyksiä, joilla 
pikkulapset piinaavat vanhempiaan. Samoin taiteilijat 
märehtisivät vain enemmän tai vähemmän järjettömiä 
kulkupuheita, tahtoessaan keskustella tiedemiesten 
kanssa tieteen uusista saavutuksista. 

— No mutta tiede ja taide .. eri asiat . 

— Ka niin. Sitä minäkin. 

— Tieteestä keskusteleminen vaatii tietoa, pitkäaikaisia 
opintoja ... 

— Luullakseni, ja taiteesta keskusteleminen vaatii 
vielä lisäksi jotakin, mitä ei jokainen edes ahkerimmalla 
opiskelulla voi saada. 

— Niin, tietysti; minä vain ihmettelen, miksi ei enää 
maalata niinkuin ennen ... Uusinkin tiede nojaa vanhoihin 
saavutuksiin ... 

— Suokaa anteeksi, opettaja Kaihokannel . 

— Kaihorinta ... 

— Yhtä hullu nimi sekin ... 

Kaihorinta punastui, suoristautui ja sanoi hänkin: 

— Suokaa anteeksi .. 

— Ei mitään, Rastas naurahti, ei mitään . Minä 
vain pyydän anteeksi, että huomaan teidän olevan hiukan 

— Tyhmä tietysti ... 

— Kiitoksia, että autoitte. Minun on kovin vaikea 
sanoa niin katkeraa totuutta lähimäisestäni. 

— Suokaa anteeksi ... herra ... 

Kaihorinta oikein suutahti. Hän ei tiennyt edes tuon 
jätkän nimeä. 

— Ei mitään, herra opettaja, puuttui Jallu puheeseen, 
minua on aina sanottu tyhmäksi, ja minä suuttuisin, 
jos joku pitäisi minua viisaana, sellaisena koulumestarina, 
joka tietää kaikki. Eihän ihminen ole mikään 
tietosanakirja, jota kuka tahansa nulikka saa ruveta 
penkomaan saadakseen selville, montako karvaa on sitt'sontiaisen 
takimaisessa koivessa. 

Opettaja vain piti hirvittävän totisuutensa. Hän 
näytti siinä kiivastuksessaan oikein kauniilta tulipunaisine 
poskineen, kalpeine huulineen ja pystytukkineen. 
Eikä hän ymmärtänyt mitään tyhmää sanoneensa. 

— Minä sanoin: uusinkin tiede nojaa vanhoihin saavutuksiin, 
mutta nykyinen taide ei käy käsikädessä vanhan 
taiteen kanssa. 

Rastas nauroi, mutta enemmän puolikuppien sekä opettajakokelaan 
tärkeyden ja kiivauden vaikutuksesta kuin 
väitteen lapselliselle tietämättömyydelle. Opettaja kuitenkin 
pökertyi nyt ihan lopullisesti. Hän availi suutaan 
löytämättä sanoja, hän kaatoi kahvia housuilleen, 
uusille, vaaleanharmaille kesähousuilleen ja vilkuili sitten 
ympärilleen. Jallu ilveili: 

— Hyi, opettaja! Kuinka opettaja tuolla lailla? 
Opettaja koetti pelastautua jatkamalla. 

— Sellaista se on. Te turvaudutte nauruun silloin, 
kun teidän käy vaikeaksi puolustaa mielipiteitänne. 

— Samahan se on, millä selkenee, arveli Rasta, mutta 
teidän mieliksenne minä jankkaan edelleen. Meillä kahdella 
taitaa olla aikaa lörpötelläkin. Sikäli kuin minä 
olen kuullut — ja minä olen sentään toistakymmentä 
vuotta kiusannut taiteilijoita kaikenlaisilla tyhmillä 
kysymyksillä — ei ainakaan meillä halveksita vanhoja 
mestareita, oikeita mestareita, vaan nykyinen taide rakentuu 
juuri samoille perusteille, joille taide on aina pohjautunut 
ja tulee aina pohjautumaan. Se on kyllä totta, 
ettei Zornia ja monia muita hänen tapaisiaan jumaloida 
ja että esim. Böcklinin kummitusjutut eivät ole maalauksina 
mitään erikoisia neronleimauksia, mutta kysykää, 
millaisia miehiä olivat Velasquez, Veronese, Rembrandt 
ja muut sellaiset, niin saatte kuulla vain kiitosta 
ja ihailua. 

— Niin, mutta miksei maalata sillä tavalla ... 

— Miksi eivät tiedemiehet tyydy edeltäjiensä uskoon 
ja heidän saavutuksiinsa? Sitäpaitsi, jos teillä on silmät 
nähdä, niin te huomaatte sangen pikaisellakin tarkastelulla, 
että teidän ihailemanne maalarit eivät myöskään 
maalaa sillä tavalla. Onko esim. Zornin maalaukset samanlaisia 
kuin Veronesen? Tai Böcklinin samanlaisia 
kuin Velasquezin? 
Jallu nousi seisomaan. 

— Nyt minä alan hermostua. Tuollaisia raamatunselityksiä! 
Jutelkaa siitä, mistä ei tule riitaa. Tai istukaa 
pikemmin kuin muumiot ... ja ryypätkää. Mitäs' 
koulumestarikaan turhia! Otetaan pienet paukut. Tuossa 
on kuppi. Meissähän on yhtä vanha tauti kummassakin! 

Kaihorinta punastui ja katsoi ympärilleen. Olisihan 
tuo voitu kuulla ja uskoa hänestä mitä tahansa. 

— Tuo on sopimatonta puhetta, hän sanoi, minä en 
pidä sellaisesta leikistä. 

— Se on vain tekopyhyyttä, uskokaa pois> ilmoitti 
Rastas. — Ja tekopyhyys on luonteen alhaisuuden 
merkki. 

— Minussa ei ole koskaan ollut mitään tauteja ... 
sellaisia ... 

— Niitä on onneksi vielä montakin, joissa ei ole ollut, 
mutta ne viis veisaavat, mitä ihmiset ajattelevat jonkun 
tuollaisen leikkipuheen perustalla. Olla parempi kuin 
miksi luullaan, on minusta paljon sympaattisempaa kuin 
päinvastoin. Vaikk' eihän ihminen oikeastaan sillä pahene, 
että on sattunut sairastumaan. 

— Se tuo taiteellinen vapaamielisyys ja erikoisuus ei 
ole mielenkiintoista muista kuin koulupojista. 

— Eihän tässä kuka yritä erikoinen olla. Mutta jos 
erikoisuuden pelosta ei uskalleta omalla tavalla askelta 
ottaa, ei sanaa sanoa, silloin on hullusti.. Silloin tulee
kaikista sellaisia seminaristeja kuin te ja yleensä melkein 
kaikki nykyään kasvatetut opettajakokelaat, joille muutamat 
geometrian alkeet ja vieraitten kielien aakkoset 
kihoavat päähän. Te olette tuollaisia itserakkaita koulupoikia, 
mutta samalla jo fariseuksia. Herra varjelkoon 
sellaisista kasvattajista! Ne ovat juuri niitä, joille olisi 
ripustettava myllynkivi kaulaan ja meren syvyyteen! 
ennenkuin ehtivät pilata kokonaiset sukupolvet. 

— Suokaa anteeksi, yritti herra Kaihorinta; mutta 
Rastaan tarkoitus oli saada hänet lähtemään. Hän jatkoi 
siis pysähtymättä. 

— Tarvitaan rehellisyyttä, ei tuollaista valheellista 
hyveellisyyttä. Kaikkialla tässä maassa alkavat jo 
haista nuo valkeiksi sivutut haudat kuolleenluineen. Pikemmin 
rehellinen syntinen kuin lampaan nahkoissa piilevä 
susi. — — Hyvästi vain, herra Kaihokannel. 
Ei mitään muodollisuuksia meidän kesken. Yleensä en 
pidä kättelemisistä enkä esittelyistä. Anteeksipyynnöt 
ovat kyllä joskus paikallaan, nimittäin silloin, kun keskustelun 
tyyli sitä vaatii. 

Ja sitten Rastas käänsi selkänsä opettajalle, alkaen 
keskustella Jallun kanssa piikkilankalastista, jonka purkamisesta 
he huomasivat voivansa ansaita hyvin. Tarvittiin 
vain useampia miehiä, mutta kyllähän niitä kohta, 
ilmestyisi. 

Rastaan puhe piikkilankalastin purkamisesta ei ollutkaan 
leikkiä. Hän oli ennenkin — puutteen pakottamana 
— ollut lastuutöissä ja tullut tuntemaan tämän 
ammatin sekä miehet, jotka sitä vakituisesti harjoittivat. 

Nyt, eräänä iltana, kun ei ollut edes kahvirahoja, oli 
hän mennyt satamaan, tavannut siellä lastaajia, jotka 
juuri keskustelivat äsken saapuneen piikkilankalastin 
purkamisesta. Miehet eivät tuntuneet ollenkaan olevan 
halukkaita mokomaan työhön, käsiä ja vaatteita repimään, 
mutta Rastas sanoi, että kyllä hän. Ja loppujen 
lopuksi oli hän ottanut urakalla koko homman. 

Jallu oli luvannut tulla mukaan; — missä ei Jallu olisi 
ollut mukana! — lisäksi tulivat Iikka ja Väiski, joka 
asusti Hermannin perukoilla nuoren, kauniin lesken, 
Amanda Lindin morkussa; oli jo pari vuotta asunut ja 
alkanut kotiutua. Sillä Manta piti pojasta hyvää huolta, 
hellää huolta, parempaa kuin konsanaan vihitty vaimo 
miehestään. 

Kaksi päivää meni pojilta lastin purkamiseen. He olivat 
saaneet hyvän palkan työstänsä, mutta varhain olivatkin 
he aamuisin alkaneet, myöhään illalla lopettaneet, 
ja verinaarmuja olivat heidän turvottuneet, jäykistyneet, 
pakottavat kätensä täynnä, ja heidän ruumiinsa 
olivat kuin suuressa tappelussa lyödyt, jokainen jäsen 
jäykkänä, joka lihas kipeänä kuin paise. Työnsä he olivat 
kuitenkin tehneet, iloisesti olivatkin tehneet, laulellen 
ja viisastellen ja välillä hyväsydämisen Mantan laittamia 
voileipiä haukaten. 

Ja kun he nyt, päätettyään viettää hauskan illan 
Amanda Lindin luona, ajoivat autolla Hermannin kaupunginosaan 
mukanansa ruokatavaroita ja viinipulloja, 
sekä Jallun kitara, niin palautuipa heille väkisinkin mieleen 
ne pienet laulunpätkät, joitten sävelillä he olivat 
raskasta työtänsä säestäneet, helpottaneet. Iikka alkoi 
laulun iloisesta valssista, »missä harput ja viulut ne soi», 
ja kun se oli laulettu, muisti Jallu toisen laulun, laulun, 
jolla poika kutsuu rakastettuansa ulos, kesäiseen yöhön: 

»On yö niin ihmeen ihana ... 
Oi kuule, lintuni laulu soi, 
et vastustella voi!» 

Amanda Lind! Ken pojista ei olisi tuntenut Lintin Mantaa, 
joka oli osannut uhrautua Väiskille niin kauniisti, 
osannut olla tälle orvolle pirulle kaikkea, mitä hänen 
sielunsa kaipasi: äiti, sisar, vaimo; osannut yksinkertaisuudessaan 
ohjata Väiskin työhön, tehnyt hänestä aivankuin 
toisen miehen, tuosta ylenannetusta. Ken pojista 
siis ei olisi tuntenut Lintin Mantaa, ken heistä ei
heleä-äänisen naikkosen morkussa, siellä kalliolla, korkeammalla 
muita morkkuja, ajurien ja ulkotyöläisten 
viheliäisiä asuntoja ylempänä, siellä, minne näkyi maailmaa 
niin paljon kuin silmä kantoi; ken ei olisi ollut kamarissa, 
jonka valkeaverhoisia ikkunoita aurinko ensinnä 
tervehti ja joille se säästi viimeisen, raukean hymyilynsä. 

Lintin Manta oli poikien mielestä kaikkien Mantojen 
Manta. Menit sinne, ilkesit vain mennä, jo sait kahvit, 
saatoit saada voileivän. Sillä tiesihän Manta, etteivät 
poikien vatsat milloinkaan liiassa lastissa olleet. Juuri se, 
että hän Väiskin kautta oli oppinut tietämään ja tuntemaan 
poikien elämän, ilot ja surut, juuri se teki hänestä 
sen, mikä hän monet vuodet oli: kaikkien poikien hyväsydäminen, 
iloinen sisar, jonka luo mentiin silloin tällöin 
kuin kotiin, kuin tyyneen satamaan myrskystä ja sateesta. 
Kaikki pitivät hänestä, luottivat häneen. Hänelle 
uskottiin kaikki ne »meiningit», joita ei kenellekään 
»vierasseurakuntalaiselle». Mantahan kuului joukkoon, 
Manta oli yksi heistä. 

Ja kelpasi sitä katsella, millä ilolla, millä naurun helinällä 
hän otti poikansa vastaan, nuo villityt, jotka revittyään 
kätensä, riehuttuaan kipeäksi ruumiinsa jokaisen 
säikeen ja ansaittuaan siten muutamia kymppejä, 
olivat nyt valmiit uhraamaan jokaisen rovon yhteisen 
ilon alttarille. 

Kahvit keitti Manta ihan ensimäiseksi. Hyvät kahvit. 
Hän oli oikein kuuluisa siitä, että osasi keittää kahvin, 
jota joi juomasta päästyäkin. Mutta kun kupit, 
punakukkaiset ja kullankirjavaiset, oli pöytään tuotu, 
muisti Väiski, että Rosberg, joka asui aivan lähellä, suutarimestari 
Oviruusun luona, olisi kutsuttava mukaan. 

— Kutsu suutari myöskin, huudettiin Väiskille hänen 
painaessaan jo ovea kiinni. 

Pojat olivat ennenkin istuneet iltaa suutarin seurassa 
ja tiesivät että suutari oli viisas mies, ajattelija, paljon 
lukenut ja kokenut. Arvaahan sen: kolmekymmentä 
vuotta oli hän istunut suutarinpöntöllä, tehnyt uusia 
jalkineita, rakentanut vanhoja, joutunut kosketuksiin ylhäisten 
ja alhaisten kanssa, kuullut yhtä ja toista ja 
painanut mieleensä — hänellä olikin aivan ilmiömäinen 
muisti — tutkinut lisäksi »itse tykönänsä tämän maailman 
atmosvääriä» ja tehnyt omintakeisia päätelmiä, 
joissa oli sikseenkin huomattavia, erikoislaatuisia ajatuksia, 
että niistä kerran tultaisiin vielä kirjoja kehittelemään. 
Sen oli suutari monastikin sanonut. 

Suutari Oviruusu oli laiha ja lyhyt ja koukkupolvinen. 
Hänen mustat silmänsä katselivat suurina ja lempeinä, 
kainosti ja harhailevasti ympäri Mantan kamaria, kun 
hän Väiskin ja Rosbergin mukana astui sisään. Koko 
hänen olemuksensa näytti kovin vaatimattomalta, kuten 
usein henkeväin ja viisasten ihmisten. Ja kun hän 
siinä istui, pää niin paljon oikealle kallistuneena, että 
terävä leukaluu työnsi hieman ruskeahkoksi käyneen 
tärkkikauluksen reunan ulospäin, saattoi ken hyvänsä 
havaita, että hän oli ajatteluun taipuvainen sielu, että
hän todellakin oli »miettivä mies», niinkuin pojat olivat 
hänet ristineet silloin, kun hän ensimäisen kerran eksyi 
Brondalle Rosbergin mukana eikä kukaan tiennyt mikä 
mies hän oli. He olivat istuneet kahden kesken, hiljaisina 
kumpikin, ja suutari oli herättänyt huomiota paitsi 
ulkoasullaan myöskin sillä, että hän haki kolme kertaa 
täyden lautasen leivoksia ja söi ne pää kallellaan, kitukasvuisten, 
harvain partahaituvain herkästi värähdellessä 
ja lempeiden silmäin tuijotellessa haaveksuvaisina 
johonkin ... ei minnekään ... 

Nyt oli hän poikain tuttava, ystävä, jutteli heidän 
kanssansa avomielisesti ja ymmärsi heidän työnsä niinkuin 
hekin hänen työnsä, joka oli tavallaan taidetta 
sekin, suutarintyö nimittäin, senhän kuka hyvänsä käsittää. 
— Niin, nyt oli juotu kahvia ja otettu vähäiset 
napsut ruuan alle, jota Manta valmisteli kyökin puolella 
punakkana, pirteänä, hyräillen kirkkain äänin. Suutari 
ryähteli ja keskusteli vilkkaasti pienellä, painuneella 
äänellään, ja joka kerran, ottaessaan sokeria lakan ja 
pien mustuttamilla sormillaan, kallisti hän päätänsä entistä 
enemmän oikealle, kohotti raukeasti kulmakarvojaan 
ja kehenkään katsomatta sanoi: 

— Sormet niin mustana ... kyllä ne puhtaat on . 
mutta se on ammattinsa kullakin. 

— Niin, myönnettiin kuorossa, — ka, mitäpäs siitä, 
— niinhän se on, — ei siinä mitään ... 

— Juu, sanoi silloin suutari, — niin minäkin olen itse 
tykönäni räknännyt, että ne usein, jotka kovin ulkokuortansa 
putsaavat, ovat sisäisesti minkä mitäkin. 
Vaikka toisekseen, niin kyllähän ihmisen velvollisuus on 
puhtaudestansa huolehtia, sillä se tuo kaikki saattaa 
apperssipeerata sielun sisimpään asti ... vaikuttaa tunne-elämään. 

Yhtäkkiä kysyi Salo: 

— Mistä teille on tullut mieleen ottaa sellainen nimi: 
Oviruusu? Eihän se kai vanha sukunne nimi liene? 

— Ei se on se tavallaan se on suoranainen
käännös entisestä nimestäni: Törnroos. 

Poikia pyrki naurattamaan, mutta ei olisi tahdottu 
nauraa. Jallu sanoi: 

— Se on fiksu nimi. Toista se on kuin sen miehen, 
joka muutti nimensä Heivaimeiksi. 

Nyt oli kaikilla tilaisuus nauraa. Sanottiin, että Jallu 
oli keksinyt koko jutun, mutta Jallu kertoi ihan totena, 
että oli se sellainen mies — hullu tosin, koko lailla löylyn 
lyömä — joka muutti nimensä sellaiseksi. 

— Se oli maalla, kertoi Jallu, — se kävi postikonttorista 
kysymässä kirjeitä. Me nähtiinkin joku kirje, ja 
niin siinä oli: Herra Antti Heivaimei. 

Suutari nyt selittämään, miten hän oli tullut nimensä 
suoranaisena käännöksenä ottaneeksi: se oli vain hänen 
edesmenneitten vanhempiensa muiston kunnioittamista. 

Mestari Oviruusun ajatus myönnettiin kauniiksi ja 
oikeaksi, ja mestari yltyi nyt filosofoimaan ihmisen siittämisestä 
ja syntymisestä, elämästä ja kuolemasta, kunnes 
puhe kääntyi saappaisiin ja tanssikenkiin ja — tauluihin, 
siis yleensä taiteeseen. 

Rosberg oli istunut hiljaisena, totisena, syvämietteisen 
näköisenä, ikäänkuin ei olisi kuullutkaan toisten 
juttuja. Hänen otsansa oli syvissä poimuissa ja hänen 
runsasnenäinen päänsä oli nojattu käteen, jonka kynsien 
.alla ja reunoissa oli väriä, tummanharmaata, sellaista 
kaikkien mahdollisten värien sekotusta. 

Äkkiä hän purskahti nauramaan. Konjakki ja kahvi 
alkoi vaikuttaa. 

— Pirujako sinä taiteesta ... suutari pysyköön lestissään! 

Suutari ryähti, katsahti Rosbergia ikäänkuin ihmetellen 
vuokralaisensa sydämen häijyyttä ja kääntyi taas 
toisten puoleen jatkaakseen, mutta Rosberg ei tahtonut 
kuulla suutarin taidefilosofiaa. Hän löi nyrkkinsä pöytään 
ja mölähti laulamaan, silmät pyöreinä, otsa kurtussa: 

»Ei saa laulaa Rannanjärvestä, 
Rannanjärvi on kuollut!» 

Ja päästyään laulun puoleen hihkaisi hän: 

— Jumal' aut', pojat! Minun on vähän pirun lysti 
olla! Alas taide! Eläköön kauppa ja merenkulku! 

Sitten hän taas nauroi; toiset eivät kylläkään tienneet, 
mikä häntä nauratti, mutta he nauroivat mukana, nauroivat 
Rosbergin nauramista. 

Manta alkoi nyt kantaa ruokaa pöytään, ja jopa olivat 
siunautuneet poikain yksinkertaiset ostokset Mantan 
käsissä aivan ruhtinaalliseksi päivälliseksi. 

Syödessä viehättyi Rosberg lausumaan muutamia 
aforismejaan, joita hänellä oli vaikka miten paljon. 
Suutari alkoi vaatimattomalla tavallaan tehdä vastaväitteitä. 
Etenkin moitti hän Rosbergin ajatelmain 
aatesisällön epälojaalisuutta, tarkoittaen ehkä epäloogillisuutta. 
Ken hänen tarkoituksistaan selvän otti. 
Sanoihan hän myöskin, jos oli puhe hyvästä kengästä, 
että kengän pitää olla kaunis, mutta samalla lojaalinen 
elikkä käytännöllinen. 

— Tehtaan kengät ovat harvoin lojaalisia, alkoi suutari 
nyt selitellä, — niitä ei pitäisi kenenkään käyttää. 
Sanon sen ilman mitään ammattikateutta. Ne tulevat 
lopultakin kalliimmiksi, sillä ne eivät kestä paljon mitään, 
kun panevat kemiaa sinne pohjain väliin; sehän 
syö nahkan hauraaksi se on niitten konsti, enemmän 
saavat tuotteitansa kaupaksi. 

Rosberg intoutui. Hän sanoi: 

— Pidä sinä suusi kiinni! Sinä voit osata tehdä hyvän 
saappaan, mutta se on eri asia kuin ajattelu. 

Suutari ilmoitti nyt, että Rosbergille ei sovi väkijuomat; 
ei sellaisen ihmisen sovi niitä käyttää, joka tulee 
pahaksi ja häijyksi eikä salli toisen mitään sanoa eikä 
tietää ... eikä ajatella. 

Rosberg nauroi suurta, toisiinkin tarttuvaa naurua. 
Koko sakki nauroi. Suutarikin hymyili jo, ja se oli 
yleensä sangen harvinainen näky. 

Manta istui sattumalta Rosbergin vieressä. Hän oli 
iloinen ja viehkeä, ja Rosberg sai äkkiä halun likistää 

Mantaa. Hän kääntyi, katseli Mantan punaista suuta ja 
kirkkaita silmiä, katsoi täyteläisiä rintoja — ja yhtäkkiä 
koppasi hän Mantan syliinsä, hyökkäsi kuin tiikeri 
ja nauroi ja selitti: 

— Saakeli kun tää Manta on pulska likka! Mun tulee 
oikein paha olla. 

Mutta Manta läiskäytti häntä korvalle, läiskäytti ihan 
totisena, ja Rosberg kääntyi jälleen pöytään päin yhä 
nauraen, punaisena, lämpöisenä: 

— Perkele! Mun korvat soi kuin luostarin kellot. 
Hahhahhah! 

Iikka ja Rastas alkoivat laulaa: 

»Lumi se peitti maan avaran
ja luostarin kuorissa veisatahan ...> 

Jallu hyppäsi hakemaan kitaransa ja alkoi säestää. 

Keväinen aurinko painui kallioiden ja metsien taa. 
Sen punainen loimotus värjäsi Mantan siistin kamarin, 
ikkunaverhot, uunin, sängyn pään ... 

Ja pojat lauloivat Jallun säestämänä: 

»Kuule luostarin kellot ne soivat ... 
ne soivat ...» 

Heinäkuun puolivälissä, kun kaupungin pöly, hehkuva 
kuumuus, rikkinäisten kaasuputkien haju ja 
asfaltin käry oli alkanut tulla aivan ellottavaksi, päättivät 
Salo ja Ansson matkustaa maaseudulle, johonkin Helsingin 
läheisyydessä olevaan majataloon pariksi viikoksi, 
likkaa he eivät saaneet vietellyksi mukaansa. Iikka oli 
syntynyt ja kasvanut Sörkässä, tapellut aikoinansa pikkuisten 
katu jätkäin kanssa, ollut räätälinopissa, koulunsa 
käynyt, koko ikänsä hän oli ollut kaupungissa, tullut toimeen 
käymättä Fredriksbergin laitakyliä kauempana, 
jollemme ota lukuun muutamia kesäisiä soutu- ja purjehdusmatkoja 
Degeröhön ja Villinkiin. Hänkö siis lähtisi 
maalaisnavettain nurkille! Ei puhettakaan! Hän 
suorastaan nauraa hohotti toisten hulluudelle. 
Ville ja Ansson eli Sasu lähtivät siis kahden. 
Heidän yhteinen matkakassansa ei ollut kovinkaan 
suuri, mutta he tiesivät tulevansa hyvin vähällä toimeen. 

Kolmannen luokan piletit eivät sellaisella pienellä matkalla 
maksaneet siihen aikaan paljon mitään, mutta kun 
he vaunuun päästyään laskivat varansa, huomasivat he, 

että vain muutaman päivän ruokarahat olivat enää jäljellä. 
Entäs tupakka? Heillä eli paperossilaatikko kummallakin 
— Sasulla sitäpaitsi pari hyppysellistä piipputupakkaa 
— ja niin he päättelivät, että tupakkaa on 
käytettävä hyvin, hyvin varovaisesti. 

Olisi voinut luulla heidän köyhyytensä huolestuttavan 
heitä, ja heidän mielensä olisi voinut luulla painuvan 
alakuloiseksi, sillä kyllähän he olivat turvattomia 
kuin taivaan linnut lähdettyään Helsingistä, missä sentään 
silloin tällöin sattui heillekin joku ansiomahdollisuus. 
Vaan eivätpä he surreet; mitä se olisi hyödyttänyt; 
helpompi, kun löi leikiksi, otti köyhyyden tuomat 
vastukset ja kärsimykset erikoisina kokemuksina, joista 
rikkaat eivät koskaan tiedä mitään, otti ne ikäänkuin 
armolahjoina, jotka muuttivat ihmiselämän yksitoikkoisuuden 
vaihtelevaksi, yllätyksistä ja kaikenlaisista 
vastakohdista rikkaaksi, elämisen arvoiseksi, niin että 
on vielä vanhanakin mitä muistelee. — Niin; miksi pitäisi 
köyhyys ottaa niin vakavasti kuin sekin mies, joka 
sattui istumaan siinä vastapäätä ja piti ärtynein mielin 
ja äkäisin elein koko pitkän penkin huostassaan, loikoillen 
siinä toisten harmina. Jokaisen täytyi nähdä, 
että hän oli onneton, mustaverinen mies, jolle kaikki 
oli käynyt ja käy hullusti; jokaisen vaunusta toiseen 
kulkijan täytyi hypätä tai harpata hänen koipiensa 
ylitse tai saada vaatteensa yhtä savisiksi kuin hänen 
suuret kenkänsä. Hän näytti aivan ajattelevan niin, 

että koska hänen on täytynyt astua pitkä, kurainen 
taival työmaalta asemalle, täytyy niin monen kuin mahdollista 
saveutua, ja että koska hän ei voi olla iloinen, 
on muittenkin oltava harmissaan, jos ei muusta, niin 
hänen savisten saappaittensa takia. 

Oli siellä vaunussa sentään vastapainoksi joku iloinenkin 
nuorukainen, joku pitkätukkainen, epäonnistuneesti 
hienoa miestä näyttelevä piikatyttöjen hurmaaja, joka 
heidän keskuudessaan kävi kenties kuinka suuresta laulajasta. 
Hän lauloi kaiken matkaa, kaikenlaisia lauluja, 
kaikki yhtä äitelästi, epäpuhtaasti ja omituisella kurkkuäänellä, 
jota tietysti pidettiin hyvänä tenorina. — Ville 
ja Sasu olisivat kai piankin unohtaneet tämän taiteilijan, 
jollei se olisi jäänyt samalle asemalle kuin hekin, 
tullut samaan majataloon ja esitellyt itseänsä: Sulo Sinisalo. 
Sepä oli sievä nimi. Sasu sanoi hänelle: 

— Teilläpä on kaunis nimi. 

— Niin. Sattuuhan se olemaan. 

Myöhemmin saivat pojat tietää, että hänen entinen 
nimensä oli ollut Sikanen, että hän oli saman neiti 
Sikasen veli, joka paikkakunnan herrasväkiin kuuluvana 
neitinä tuli piankin heille esitellyksi ja jonka oli kohtalo 
määrännyt heidän yhteiseksi muusakseen. Niin. He 
tekivät eräänä päivänä runon, jonka ensimäinen ja kolmas 
säe oli Salon, toinen ja neljäs Anssonin. Se oli vain 
heidän keskustelunsa, joka aivan itsestään kiteytyi runon 
jaloon muotoon: 

— Kas, tuolla menee neiti Sikanen 

— Joll' ain' on niska hiukan likanen 

— Se onkin neidin pahin vikanen 

— Mut käyntinsä on kaunis, pikanen 

*

Siinä he alkoivat elää, majatalossa; pienen kamarin 
he saivat asunnokseen, mutta heille annettiin lupa oleskella 
myöskin matkustajapuolen suuressa salissa. Emäntä, 
vaikka olikin iso ja äreän näköinen, tuntui aluksi 
varsin ystävälliseltä. Näytti huomanneen, että herrojahan 
nämä olivat, näillähän on kaikenlaisia kojeita, sellaisia 
laatikoita ja tellinkijalkoja mitä lienevät, maanmittareita 
tai muita tutkijoita. Ja emäntä ajatteli, että 
on varovaisinta olla näille mieliksi; vaikka tosiaankin 
mitä olisivat, valtion herroja; mene tiedä vaikka vanhan 
maanjaon tarkastajia. 

Isäntää eivät pojat nähneet missään. Ehkei sitä ollutkaan, 
tai sitten se saattoi olla yksi noista kolmesta 
miehestä, jotka kaikki näyttivät rengeiltä. Vaan mitäpä 
hänestä. — Tämä talo näytti olevankin emännän 
huimenissa, emännän ja noin kahdeksan-yhdeksäntoistavuotiaan 
tyttären, jolla oli ilmeiset hienostelutaipumukset. 
Hänelle oli hankittu pianokin, jota hän kiusasi 
melkein yhtä mittaa, suloisen järjettömästi ja kevytmielisesti. 
Hän juoksenteli toimettomana sinne tänne, 
viserteli kuin sirkkunen ja hymyili ja hypähteli tanssiaskelin 
huoneesta toiseen. Pian oli poikain ja neidin 
kesken käynnissä silmäpeli sellainen, että emäntäkin sen
huomasi, vaikkei ollut huomaavinaan, hymyili vain ohi 
vyöryessään, hymyili herkutteluun luodulla suullaan, 
punaisina paistavilla poskillaan ja vaaleiden ripsien reunustamilla 
silmillään. 

Ja pojille kannettiin ruokaa ja juomaa. Piika passaili 
heitä' nöyränä, niijailevana, kunnes tuli viikkokausi 
täyteen ja maksamisen aika. He olivat kerrankin eläneet 
herroiksi. Kävelleet huvikseen ympäristöllä, tehneet 
pieniä luonnoksia ja piilottaneet ne, sillä he olivat 
tähänastisen elämänsä aikana oppineet, ettei ole terveellistä 
esiintyä taiteilijana, ei ainakaan silloin, kun tahtoo 
vuokrata huonetta tai saada luotolla syödäkseen. Se tietoisuus 
oli pinttynyt heihin vuosien kuluessa yhä lujemmin, 
se oli suorastaan liittynyt heidän itsesäilytysvaistoonsa. 

Mutta nyt oli tilinteon hetki tullut. Piika kantoi 
heille aamukahvin kuten ennenkin, mutta tarjottimella 
oli lisäksi pahaaennustava paperilappu, jota he piian 
mentyä alkoivat lähemmin tarkastella. Eivät olleet vielä 
tutkimustansa lopettaneet, kun emäntä koputti, astui 
sisälle yhtä hymyilevänä kuin ennenkin ja sanoi, että 
herrat on hyvät ja suovat anteeksi, mutta se on vain 
sellainen tapa heillä, että aina joka seitsemäs päivä 
tuodaan lasku; se on vain järjestyksen vuoksi, ymmärtäähän 
herrat. 

— Juu juu! Tietysti. 

— Niinpä niin ... 

He sekottivat kahvia huolettoman näköisinä ja haukottelivat, 
mutta kylminä olivat poikain sydämet Ja
emäntä näytti ikäänkuin hiukan epäluuloiselta painaessaan 
ovea kiinni. 

Pojat katsahtivat toisiinsa, hymyilivät, nauraa hissuttivat 
ja muuttuivat jälleen totisiksi. He olivat suunnitelleet 
niinikään, että kirjoittaisivat taidekauppias Stenbergille, 
pyytäisivät vähän rahaa ja lupaisivat hänen 
valita koko kesän maalauksista parhaat. Mutta tämä 
suunnitelma oli jäänyt toistaiseksi täyttämättä. He 
olivat luulleet, että saavat olla rauhassa; kun saavat 
sitten rahat, pyytävät laskun ja maksavat kuten herrat 
konsanaan. 

— Pirkale! 

— Mitä hittoja sille ämmälle sanotaan ... 

— Totuus. 

— Mikä on totuus? 

— Se, että meillä ei ole nyt millä maksaa, mutta 
olemme rehellisiä miehiä, jotka saamme pian rahaa ja 
maksamme. 

— Niin, se on totuus meidän mielestämme, mutta 
emäntä pitää sitä paljaana pötynä, ajattelee, kenties sanookin, 
että olemme hunsvotteja, veijareita, joitten 
majataloksi sopisi paremmin Katajanokan tyrmä tai Turun 
Kakola. 

— Kyllä se sen julkeaa sanoakin, tämä emäntä, se 
näyttää kyllä sellaiselta mummolta. 

Ainoa mahdollisuus oli ottaa asia leikkinä, huvinäytelmänä. 
Ja niin alkoivat he keskustella jonkunlaiseen, 
runomittaisen murhenäytelmän tyyliin. 

Ansson 
Siis mik' on neuvosi? 

Salo 

Sir älä kysy! 
Mun aatokseni sekoo, vaivoin enää 
voin tajuta ett' elän, hengitän 
ja että oomme syöstyt tähän kuiluun, 
jost' ei näy tietä. 

Ansson 

Kirous! Kuolema! 
Täm' on jo liikaa! Tätä ei voi kestää. 
Haa! Mik' on se haamu, joka lähestyy? 

Salo 

Maan tulen perkele! 

Ansson 

Se vielä puuttui! 
Salo 

(hypähtää pystyyn, tempaa housunsa, levittää ne ikkunaa 
kohti, niin että istuinpuolen harsomaisiksi kuluneet 
kohdat näkyvät valoa vasten). 

Oo tätä onnettuutta! Taivaan kautta
ja näitten hiiluvaisten housuin kautta
ma vannon kunnialla kuolevani
tai voittavani. 

Ansson 

Sua seuraan, veli! 
Yhdessä voitamme tai kaadumme! 

Yhdessä kilvoitukseen! Hautamyrtit 
tai laakerit nyt meitä odottaa. 

Salo 

Jo näen: taivaanranta kajastaa! 
Mut ennenkuin se jälleen hämärtyy, 
on ollut keskipäivä. Luota minuun! 

Ansson 

Niin. Keskipäivä. Mutta päivällinen? 

Salo 

Se on kuink' onnenpyörä pyörähtää. 
Mut yhden tiedän varmaan. 

Ansson 

Minkä? Sano! 

Salo 

Uus nälkä yllättää voi vasta sitten, 
kun välillä on kylläisinä oltu. 

Ansson 

Oi kiitos! Sanat rohkeat voi auttaa 
silloinkin, kun ei enää kalpa nouse, 
kun käsi hervonnut on, jalka rampa 
ja urhon aatos maahan putoaa 
kuin siipirikko lintu. 

Salo 

Luota minuun! 
Ma luotan sinuhun ja myöskin siihen, 
ettei voi käydä hullummin kuin käypi. 

Ansson 

Ei myöskään paremmin. Siis turha hätä
ja ahdistus on rinnassamme ollut. 

Kaikk' ain' on käynyt niinkuin se on käynyt, 
niin tulee edelleenkin käymään aina, 
ei yhtään pahemmin, ei paremminkaan, 
kuin miten käypi. Siksi huolet pois! 

Salo 

Pois pelko, ahdistus, te mustat korpit, 
pois pahanilman linnut harmajat! 

Ansson 

<hypähtää sängystä, tekee teatteri-eleitä ja -liikkeitä, 
lyö oikean kätensä rinnan yli sydämelleen, ojentaa vasemman 
ikkunaa kohti). 

Oo! Katso! Kirkas päivä paistaa taas, 

pois väistyi peikot. 

Salo 

Riemuitkaamme siis! 

Poikain kamarista kajahti nyt teeskennelty seuranäytelmänauru: 

— Hah-hah-hah-haa? 

— Hah-hah-hah-hah-hah-haa! 

Niinhän he luulivat, että kun eivät ole tietääksensäkään 
koko laskusta, niin se jää sillensä, kunnes he saavat 
rahaa. He tekivät tavanmukaisen kierroksensa riihen 
ohitse niittämistään odottavan ruispellon niskalle, 
siitä kivikkopolkua pihkalletuoksuvan metsän halki pienen 
lammen ohi suurille niityille, missä heinä oli jo niitetty 
ja laitettu seipäille tai haasioille. Mutta kun he 
tulivat takaisin, huomasivat he, etteipä ollutkaan alettu 
kattaa aamiaista heille. Odottivat. Ei ketään kuulunut. 
Aamiaisaika oli jo ohitse. Nälkä alkoi yltyä. 
Kuusi säännöllisinä aikoina tarjottua hyvää aamiaista 
olivat heidän vatsansa saaneet sulatella, ne olivat paraiksi 
ehtineet tottua kylläisyyteensä, ja siksi oli nyt 
aamiaisetta jääminen paljon kiusallisempaa kuin joskus 
ennen kokonaisen päivän, kahdenkin syömättä oleminen. 

Ei maistunut edes tupakka. Ja nälän kanssa kilvan 
kasvoi heidän levottomuutensa ja epävarmuutensa, kunnes 
he aivan pelolla odottivat hetkeä, jolloin asia olisi 
selvitettävä emännälle, sanottava totuus, jota tämä kuitenkin 
pitäisi huonosti tekaistuna valheena. 

Vihdoin rohkaisivat he itsensä ja vetivät pitkää tikkua, 
kumpi menisi huomauttamaan aamiaisesta. Ja kun 
Salo hetkeä myöhemmin, ainaisen huonon onnensa määräämänä, 
arasti koputti emännän kamarin ovelle ja astui 
sisään, oli hän niin peloissaan, että tunsi polviensa 
pettävän ja huuliensa omituisesti värähtelevän, hermostuneesti, 
vastoin hänen tahtiaan. 

Eikä suinkaan syyttä. Sillä emäntä ei ollutkaan enää 
se herttainen, hymyilevä emäntä, jonka he olivat oppineet 
tuntemaan, vaan totinen, ryppyotsainen, tuikeakatseinen 
syöjätär, joka vastasi, aamiaiskyselyyn, että hävetkää! 

— Olen odottanut maksua. Puhutaan sitten vasta 
aamiaisesta. 

Ville parka. Hän olisi pelastunut, jos olisi voinut suuttua, 
mutta suutuppas tässä. Tietysti toisella oli oikeus 
periä saatavansa, siinä ei ollut mitään aihetta suuttumiseen. 
Hän koetti selittää, että heillä ei nyt juuri sattunut 
olemaan, mutta he kyllä saavat. 

— Tä ... 

Emäntä nousi hitaasti. Hänen vaaleat kulmakarvansa 
kohosivat, hänen silmänsä tulivat aivan ympyriäisiksi. 

— Tätä laskua ei ole millä maksaa? Tällaista laskua! 

— Niin, ei nyt ... mutta me saamme ... miten lienee 
myöhästynyt rahalähetys. 

Emäntä mutisti suutansa, nosti päänsä entistä pystymmäksi 
ja käänsi selkänsä, meni. 

Ansson näki jo Salon naamasta, että sovitteluyritykset 
olivat rauenneet. Hän ei kysynyt mitään. He istuivat 
majatalon avarassa vierassalissa sanattomina, ehkä 
hieman hölmöinäkin. Koko talossa tuntui olevan painostava 
hiljaisuus. Neitikään ei hyppelehtinyt edestakaisin 
eikä soittanut eikä laulanut, sirkutellut. 

Sadekuuro tulla roiskahti ikkunaruutuja vasten, kohisi 
katoilla, sauhusi vainioilla ja viskasi tullessaan omituisen 
vieraan tämän ilkeän hiljaisuuden keskelle. Ihan 
tosiaankin näytti kuin olisi tuulenpyörteen ja sateen 
paino lennättänyt siihen kuljeksivan peltisepän, pienen, 
likaisen, karvoittuneen känttyrän, joka heitti työkalusäkkinsä 
suurella kolinalla nurkkaan, kirota kähähti, 
karisteli vettä avaran, kenties kuinka monien tuhansien 
tuulten ja sateiden ja päivänpaisteiden kauhduttaman
takkinsa hihoista ja liepeistä ja kuulutti sinkkiämpärin 
räminää muistuttavalla äänellään ovenraosta kurkistavalle 
emännälle: 

— Kahvia ja voitaleipää ja makkaraa ja minä
olen nälkäinen matkustavainen. 

Hokmannin löyhkä alkoi tuntua ympäri majatalon salia. 
Emäntä astui hitaasti saliin, haisteli ja sanoi peltiseppään 
katsoen: 

— Kaikellaisia renttuja! Ei täällä ole lupa juopotella. 
Mutta peltiseppä ei ollut kuullut yhtään sanaa, ja
katsoen punaisilla, pöhöttyneillä särjensilmillään, sanoi: 

— Juu! Ruokaa. Voileipää ja makkaraa. Ja kahvia. 

Emäntä paukahutti oven kiinni, ja peltiseppä, nähtävästi 
otaksuen, että kohtahan sitä ruokaa tulee, rauhoittui, 
istahti sohvalle ja alkoi latailla väärikästä piippuaan 
nurkantakaisilla, sytytti ja polttaa lupsutteli ja 
sylkeä roiskutteli pitkin lattiaa. 

Mutta kun piippu oli pohjillaan, eikä ruokaa kuulunut, 
kävellä kompuroi peltiseppä ovelle ja jyskytti hirveästi. 

Emäntä ilmestyi tulipunaiseksi suuttuneena, silmät 
pyörivinä, mutta saamatta puheenvuoroa, sillä peltiseppä 
pauhasi: 

— Juu! Pian sitä ruokaa kun minä olen pyytänyt! 
Voitaleipää ja kahvia ja makkaraa ja ... 

Hän ei kuullut, että emäntä yritti haukkua häntä, 
vaan otaksui emännän sanoneen jotakin sellaista kuin: 
Eihän sitä ajattaan voi tulla. Ja peltiseppä lopetti mahtavasti: 

— juu! Tietäkää se! 

Ville ja Sasu ihmettelivät. Peltiseppä oli oikea mies, 
sankari heidän mielestään, pelvoton ja karski. Tuolla 
tavoin heidänkin olisi pitänyt aamiaista tahtoa. Mutta 
sitten he päättelivät, että ero heidän ja peltisepän esiintymisessä 
on se, että peltisepällä on rahaa, millä vastata 
huutonsa. 

Iltapäivällä tuotiin pojillekin ruokaa. Emäntä ajatteli 
tietysti, että eihän niitä voi aivan syömättä pitää, 
sittehän ne kuitenkin lähtevät maksamatta. Mutta eipä 
ollut päivällinen entisten veroinen. No, mitäpä tuosta. 
Pojat söivät, saivat taas työhalunsa ja arvelivat nyt, 
ettei maksanut enää vaivaa peitellä töitään. He purkivat 
nyt pakettinsa, jossa kankaat olivat, ja alkoivat 
maalata täydellä höyryllä. Ajatelkoot mitä tahansa, ei 
tämä tästä somene. 

Emäntä katsoi mitään sanomatta heidän hommiaan; 
tytär tuli eräänä päivänä, ihaili ja arvosteli maisemia 
ja neuvoi, että niin ja niin ja tehkääpäs oikein luonnollinen 
kuutamo, niin minä ostan, sanoi, minä niin tykkään 
kuutamosta. Mutta lopuksi kysyi, paljonko sellainen 
maksaisi. 

— No ... kalliitahan ne oikeastaan ovat ... satoja 
markkoja, tuhansia ... mutta teille se ei maksa mitään, 
jos saamme jättää muistoksi. 

Neiti tuli kovin iloiseksi. Hän juoksi äitinsä kamariin 
käsiä taputellen, rallatellen ja huutaen: 

— Äiti! Äiti! Minä saan taiteilijoilta muistoksi kuutamomaiseman! 
' 

Hänen palattuaan kysymään, milloin hän saisi sen, sanoivat 
taiteilijat, että parin päivän perästä, jos he tänään 
ja huomenna saavat vaivata neitiä muotokuvamallina. 

— Ai ai kuin lystiä! Minä kysyn äidiltä; sanon, että 
istun mallina. 

Salo sanoi Anssonille: 

— Maalaa sinä muotokuvaa. Minä lähden mieluummin 
ulos. Menen tuonne suolle. Se on minusta kauniimpi 
kuin tuollainen letukka, joka ei ole piikatyttö 
eikä oikea neiti. — Minä en harrasta mitään mellansorttia. 

Ansson iski hänelle silmää. 

— Oikein, veli! Eihän kahden sovikaan samaa tyttöä. 
Sitähän sinä tietysti tarkoitat. 

Salo nauroi ja myönsi toisen olevan oikeassa. Ja sitten 
hän lähti suolle, mutta Ansson jäi maalaamaan neidin 
muotokuvaa. 

Ensimäiseksi kohteliaisuudeksi hän sanoi neidille: 

— Teillä on puhdas ja pehmyt hipiä. Sitä on ilo 
maalata. 

Ja neiti punastui. 

Viimeiseksi, ennenkuin he siksi päiväksi lopettivat, 
sanoi Ansson: 

— Illalla menemme kävelemään. Metsään. Siellä on 
suurenmoista yöllä, saattepa nähdä. 

Neiti vastusteli. Hän sanoi hymyillen, että ei, mutta 
Ansson ei ollut kuulevinaan. 

— Minä odotan teitä kymmenen aikana riihen tuolla 
puolen. Siinä, missä on se kummallinen kivi, se korkea, 
vähän tielle päin kallistunut kivi. Näkemiin asti, pikku 
neiti. Minä menen etsimään kaveriani. Katsomaan, 
mitä hän on saanut aikaan. 

Iltapostissa he saivat Stenbergiltä rahat, ja se teki 
heistä aivan eri miehet. He maksoivat velkansa, hakivat 
kaupasta tupakkaa, . ja vielä jäi heille muutaman 
päivän viipymistä varten. 

Puoli kymmenen vaiheilla alkoi Ansson tulla hiukan 
levottomaksi. Hän katsoi tämäntästä kelloa, käveli 
edestakaisin ja poltti jo kolmatta savuketta. 

— Mikäs sinua vaivaa? Kävelet kuin paarman pistämä 
härkä. 

— Ei mikään. Mikäs tässä nyt vaivaisi ... Menen 
vähän kävelemään. 

— Ahaa! Onneks' olkoon! 

Ansson käveli hitaasti. Hän tiesi saavansa odotella 
vielä kotvan aikaa, sillä talossa oltiin yhä kovin virkeinä. 
Tyttö huomasi hänen lähtönsä, ja Ansson oli varma, 
että se tulee kyllä niin pian kuin suinkin mahdollista. 

Hän kiipesi kivelle, josta oli tytölle maininnut, kokoili 
viimeiset piipputupakkansa ja sauhutteli hiljalleen ja 
katseli tyyntä metsää ja puiden välitse, peltojen takaa 
pilkistelevää lahden poukamaa. Siellä souteli veneitä; 
kuului laulua, hillittyä, alakuloista naisen laulua. Taivas
mätty pienoinen pilvi vaelsi kohti taivaanrantaa ... 
vaikkei se näyttänyt yhtään liikkuvan ... se oli niin 
äärettömän kaukana, että sitä katsoessa ihan alkoi 
ikävä sydäntä jäytää ... 

Kun tyttö vihdoin tuli, oli Anssonin mieli oikeassa vireessä 
sellaisen nuoren, viattoman tytön kohtaamista 
varten. He kävelivät kuin kaksi lasta, juoksivat kilpaa, 
nauroivat ja ihailivat puita ja pensaita ja kiviä ja pehmeitä 
sammalikkoja, kuivia, kauniisti punertavia sammalikkoja, 
joita oli siellä täällä kuin mitäkin leposohvia ... 

He palasivat onnellisina. Alkoi tuntua siltä, että he 
oikeastaan rakastavat toisiaan. 

He menivät puutarhan kautta, sillä tytön kamari oli 
sillä puolella. Hiljaa he kulkivat, ettei vain emäntä heräisi ... 
Jos herää, hukassa ollaan, he ajattelivat. 

— Kuinka sinä tulit, etteivät huomanneet? 

Tyttö painoi päänsä alas, pisti kätensä Anssonin kainaloon 
ja kuiskasi: 

— Ikkunasta ... ja sitä tietä minun on mentäväkin. 
Eivät olisi hennoneet erota. Monasti piti suudella
siinä ikkunan alla, sireenipensaan suojassa; monast' piti 
sanoa hyvää yötä ja syleillä ... Vaan täytyihän sitä 
viimeinkin erota. 

Ikkuna aukeni äänettömästi, kaikki kävi hyvin, kunnes 
ihan viimeisessä hetkessä, kun tyttö oli jo puoleksi 
sisäpuolella, sattui se onnettomuus, että Anssonin käsi, 
auttaessaan tyttöä, sattui siinä kiireessä luiskahtamaan
luvattomalle paikalle. No mitäs siitä, kun ei tyttöparka 
olisi niin kovasti vingaissut Ansson hätääntyi. 
Hän ei edes älynnyt pötkiä matkoihinsa, vaan jäi siihen 
yhä pitämään tyttöä, joka ei ollut enää ulkona, mutta 
ei vielä sisälläkään. 

Silloin se aukeni toinenkin ikkuna, aukeni äkillisellä 
rämähdyksellä, ja kuuluipa sieltä tiukka kysymys: 

— Mitäs se on? 

Ja sitten kuului topakkain askelten tömähtely sisäpuolella, 
ja Ansson näki vähän kauempaa, miten tyttö äkillisellä 
tempaisulla repäistiin kamariinsa ja ikkuna tärähti 
kiinni. 

Sen jälkeen oli taas hiljaisuus suuressa talossa, vaikka 
Ansson tiesikin, että siellä tehdään parhaillaan ankaraa 
tiliä. 

Nolona hän hiipi huoneeseensa, riisuutui hitaasti, vastahakoisesti, 
sillä hän ajatteli, että se on oikeastaan turha 
vaiva: aamulla heidät kuitenkin herätetään tavallista 
aikaisemmin, että ehtivät sulloa tavaransa ja kävellä 
asemalle ensimäisen junan tuloon asti. 

Aivan oikein. Niinhän siinä kävikin. Ja kävellä he 
todellakin saivat asemalle, pari kilometriä, laatikoineen 
ja tauluineen ja muineen. — Vai vielä hevonen! sanoi 
emäntä; haukuskeli vielä rapuilla; kulkukoirat, sanoi, 
ihmisiin työntäytyvät . kujeinensa .. ole muuta virkaa, 
hulttioilla, kuin maleksia talosta toiseen ja pahojansa 
tehdä ... siat! Häpeemättömät! 

Ja kun Salo ei ymmärtänyt tämän vihanpuuskan 
syytä, yritti hän ruveta ensin kyselemään, sitten hän 
suuttui, käski akan tukkimaan kurkkunsa, koetti saada 
puheenvuoron hänkin, mutta emäntä pauhasi kuin ukonilma, 
että suu kiinni ja ulos! Ja että jäljetkin sietäisi 
lakaista aina tuonne asemalle asti! Retkut, sanoi, huusi 
ihan niin että ääni alkoi jo kaatua, tietäkääkin, ettei 
huoli nokkaanne näyttää tahi teille toimitetaan toisenlainen . 
lähtö. 

Ansson nauroi Salon voimatonta vihastusta ja eukon 
rähinää, hän nauroi oikein sydämensä pohjasta, nauroi 
sitä enemmän, mitä pahemmasti muija haukuskeli. 
Eikä hän milloinkaan virkkanut Salolle tämän metelin 
oikeata syytä, mutta aina kun Salo sattui siitä juttelemaan, 
alkoi häntä naurattaa; hän muisti koko seikkailunsa, 
muisti oman noloutensa, ja kaikki sen yön ja 
seuraavan aamun tapaukset olivat yhtä hullutusta alusta 
loppuun. 

10.

Oli tuulinen ja sateinen sunnuntai-iltapäivä lokakuun
puolivaiheilla.

Iikka 
oli kuljeskellut koko päivän kaupungilla. Nälkäisenä 
ja äkäisenä oli hän seisoskellut milloin Brondan 
edustalla tai Espiksen kulmassa, milloin Katajanokan 
sillan luona tai Eteläsatamassa, Hän oli etsinyt uhria, 
jolta olisi voinut kiristää vaikkapa yhden vaivaisen 
puuroannoksen hinnan, mutta mistäpä sellainen ihminen 
olisi löytynyt. Olisi kai sitä jostakin tuollaisen pikkusumman 
saanut, mutta ei sitä hevillä keneltä tahansa 
mene pyytämään. 

Illan hämärtyessä hän oli jo valmis tyytymään siihenkin, 
että olisi tavannut jonkun yhtä nälkäisen ja yhtä 
pennittömän kuin itsekin oli. Mutta se sunnuntai oli 
yksi niitä päiviä, jolloin köyhyys oli sattunut yht' aikaa 
kaikille kaupungissa oleville kavereille. 

Viisi miestä oli vielä maalla, jossakin Länsi-Suomen 
kirkonkylässä, ja niitten tuloa Iikka oikeastaan vainusikin. 
Ne tulisivat ensi työkseen Brondalle, sen saattoi 
arvata, ja jollakulla niistä olisi varmaan rahaakin. Siksi 
hän pistäytyi aina vähän päästä kurkistamassa kahvilaan: 
Ei mitään. Ei ketään. Siellä istuskeli vain tuo 
vanhojen ukkelien seurakunta: rehevä lelukauppias, jonka 
nauru kuului toisinaan kuin kaukainen sirkkelin ääni, 
joku ruotsalainen sanomalehtimies, joku poliisikamarin 
kirjuri, jonka Iikka eilen illalla oli nähnyt katuojassa; 
sen sellaisia, outoja, vain ulkomuodolta tuttuja ihmisiä, 
jotka keskustelivat milloin Venäjän vallankumouksesta, 
milloin merimieselämästä, vakuutellen kukin vuorostaan, 
että kaikki merimiehet ovat tuiki rehellistä väkeä. Iikkaa 
harmitti. Hän käveli huoneuston läpi, katseli happamena 
ympärilleen ja höpisi itsekseen: — Se on vale 
se on sitten vale kaikki merimiehet rehellisiä 
sitä ei yksikään merimies usko 

Tuli ulos. Siellä satoi ja tuuli. Pimeäkin alkoi tulla. 
— Mitäs, murjuunsahan sitä täytyy — ajatteli hän, 
nosti taas takkinsa kauluksen pystyyn ja alkoi mennä 
köykkiä, tyhjä vatsa sisäänpäin imeytyneenä. 

Ratakadun kulmassa muisti hän Totin, erään omin 
neuvoinsa taiteilijaksi kehittyneen nuorukaisen, joka 
asusti Punavuorenkadulla vanhan, kaksikerroksisen puutalon 
vinnillä. Senhän Iikka kyllä tiesi, ettei Totilla 
rahaa ollut eikä ruokaa, mutta olihan sillä aina joku 
lysti juttu ja se osasi edes nauraa ja olla toivorikas pahimpinakin 
aikoina. 

Totin asuntoon mentiin ahtaita, likaisia ja haisevia 
keittiön rappuja myöten. Eikä se oikeastaan mikään 
asunto ollut; oli vain niinkuin mikäkin koirankoppi 
siellä pimeillä ylisillä, rikkinäisten huonekalujen, ikivanhain 
sanomalehtivuosikertojen ja muun roskan joukossa. 
Ei siellä ollut tuolia, ei pöytää, ei mitään, mikä olisi 
muistuttanut ihmisasunnosta. No olihan siellä tyhjiä 
olutpulloja, joita Totti maatessaan piti ultramoderneilla 
aatteilla täytetyn päänsä alla. Mutta hän näytti tyytyväiseltä. 
Eipä hän ollut kertaakaan valitellut. Päinvastoin. 
Hän sanoi viihtyvänsä hyvin: koko vinttihän 
oli hänen käytettävänään, ja piiat, jotka siellä kuivattelivat 
pyykkiä, olivat hyvin ystävällisiä hänelle. Eräs 
niistä oli sangen nätti ja viisas — sen kanssa voisi vaikka 
naimisiin mennä — se tuo yhtä ja toista. Totti naurahteli, 
katsahti likkaa ja lisäsi: 

— Tänä aamuna vippasin siltä rahaa! 

— Älä helvetissä! 

Nyt vasta Iikka heräsi. — Pääsemmekö siis syömään? 

— Ei niin ylpeästi, veikkonen. Minun täytyy saada 
väriä. Olen kyllä ollut tarkkana värin kanssa — sinähän 
tiedät, että kokoilen pojilta kaikki tyhjät pötkyt, 
jotka eivät kuitenkaan koskaan ole tyhjiä — olen aamutöikseni 
taaskin koonnut väriä. Katsohan! Halkaisen 
putket, ja sitten vasta, kun olen hetken kaapinut niitten 
sisuksia palettiveitsellä, voi niitä todellakin sanoa 
tyhjiksi. Ja kas, näin paljon olen saanut kadmiumia, 
näin paljon kobolttia; täss' on okraa näin paljon; ultramarinia, 
terraa, intianpunaista; entäs valkoista! Katsoppas 
millainen läjä sitä on! 

— Saat minulta väriä huomenna, mutta syömistä täytyy 
saada tänään. Koko päivänä en ole ... 

— En minäkään. Mutta älähän hätäile. Olen sopinut 
Hilman kanssa niin, että hän tulee tänne vähän myöhemmin 
ja laittaa ruokaa. Täällä on jo priimuskeittiö 
valmiina. Se on ... 

— Portaista kuuluu askeleita. 

— Se on Hilma. Niin, priimuskeittiö on minun omaisuuttani. 
Vaihdoin sen eräältä tolvanalta viidellä mitättömällä 
maalauksella, — selitteli Totti kiiruhtaessaan 
Hilmaa vastaan. 

Hilma oli tummaverinen ja hänen huulensa olivat hyvin 
punaiset. Ja kun hän katsoi ruskeilla silmillään ja hymyili, 
täytyi kenen tahansa myöntää, että tyttö oli hyvin kaunis. 

Hän alkoi nyt puuhailla pojille illallista. Kello olikin 
jo puoli yksitoista. Mutta Totti alkoi kertoa viime yönä 
näkemäänsä unta, ilkeää, mieltäkääntelevää, siivotonta; 
mutta eihän ollut pelkoa, että heistä kumpikaan kadottaisi 
ruokahalunsa. 

Viime yönä oli ollut tavallista kylmempi ullakolla; 
Totti oli värissyt koko yön vanhain säkinrepaleiden ja 
sanomalehtien seassa. Silloin tällöin hän oli mennyt 
horroksiin ja nähnyt ilkeitä unia, nälkähoureita. Viimeinen 
niistä oli paras, se oli tosiaankin uni, jollaista 
ei voinut nähdä kukaan muu kuin »Lentävien lehmien» 
ja »Itseloistavien sikojen» maalaaja. 

Ennenkuin alkoi kertoa, sanoi Totti, että hän ansaitsee 
tällä unellaan vielä monet kahvit, kun rupeaa sitä 
Brondalla kertoilemaan. 

— Oli olevinaan Sellainen kirkas syksyinen päivä — 
tuolla katuja kävellessäni ajattelin, että nenänpääni ja 
silmäluomeni ovat tietysti ihan punaisina — kävelin ja 
kävelin ja minulla oli olevinaan hyvin kiire. Olin menossa 
jonnekin epämääräiseen paikkaan ja naureskelin 
siinä mennessäni sitä, ettei minulla ollut vatsaa ollenkaan. 
Minä tiesin sen ja minua nauratti: Annas olla, ajattelin, 
mihin minä panen kahvit ja pullat, joita siellä tarjotaan. 
— Alkoi sataa märkää lumenräntää; oli olevinaan 
ilta, hämärsi jo; ja vaikka satoi, ruskotti päivänlaskun 
puoli niin punaisena, että kaikki talot ja kadut, koko 
maailma oli kuin veressä uitettu. — Minun jalkani olivat 
aivan märkinä, ja vaikka olikin kova kiire, piti 
koko aika varoa, etteivät kengänrisat tippuisi kadulle. 
Oikeassa kädessä minulla oli sianpotka, joka minun 
piti viedä lihakauppaan, jotta kauppias leikkaisi siitä 
leveällä kirveellään suuhun mahtuvia palasia. Siinä olikin 
jo lihakauppa, se sama kauppa, muistatko, missä 
on oven yläpuolella harmaanvihreä härän kuva, ja härällä 
sellainen ... veitikka ... kaikki pelit oikein ... 
muistatko, sitä naurettiin kerran ohi kulkiessa. — Ovi 
olikin auki, ja kauppias vaaleanpunaisine paitoineen, 
kourat veressä, seisoi tiskinsä takana ja nauroi minulle 
niin että leveät, keltaiset etuhampaat näkyivät karkeiden 
viiksien alta — odotteli minua — tiesin, että se 
ihan minua odotti. Minä nauroin myöskin ja leikilläni
heilautin sitä sianjalkaa noin, ympäri — ja lyödä
jytkäytin siihen pöydälle. — Vaan eipä se enää ollutkaan 
siansorkka. Se oli — miehen pää lihava, 

pöhöttynyt, punasänkinen, sellainen homehtunut ja 
mähehtynyt, niinkuin olisi monta kuukautta vedessä
kellunut saakelin inhottava nyt muistella
mutta me nauroimme vain lihakauppiaan kanssa, ja 
kauppias paineli paksulla, verisellä sormellaan turvottunutta, 
vihreänharmaan liman ja punaisen parransängen 
peittämää poskea, joka jäi aina vähäksi aikaa kuopalleen, 
tarkasteli raolleen irvistynyttä suuta keltaiset 
hampaat, samanlaiset kuin lihakauppiaallakin
silmät auki nurin, ylöspäin ja kurkusta riippui 
värittömiä lihankappaleita ja valkeita suonenpäitä. 
Kauppias otti suuren puukkonsa, jonka terään oli tarttunut 
tuoresta lihaa, viilsi ison viipaleen poskesta ja 
antoi minulle. Itselleen sivalsi toisen palasen. Minä 
söin lahonnutta, raakaa ihmisen poskilihaa. Lopuksi jäi 
näppieni väliin vain hauras, keltainen nahka, jonka vedin 
vielä hampaitteni välitse ja litsasin sitten päin teurastajan 
naamaa ja nauraa hohotin; teurastajakin nauroi 
nauroimme kilpaa ja siihen minä sitten
heräsin, ja oli niin saakelin kylmä. 
Sellainen se oli, Totin uni. 

Ruoka oli nyt valmis: voissa käristettyä makkaraa 
kypsinä kuorittujen perunain joukossa, kovaa leipää ja 
pullo rapakaljaa. Hätäkös nyt! Pojat hyökkäsivät pannua 
tyhjentämään ja Hilma laittoi sill'aikaa kahvin kiehumaan. 

— Sinä Totti saisitkin mennä tämän Hilman kanssa 
naimisiin. Minä tulisin ruokamieheksi. 

— Joo. Mennäänks', Hilma, naimisiin? 

— En minä sinun kanssasi naimisiin; Hilma nauroi 
— kuka tuollaisen köyhän rotan kanssa ... 

Totti naureskeli ja arveli, että älähän huoli, tässä kun 
vain ruvetaan maalailemaan ihmisten mieliksi ... kyllä 
Sitä rahaa tulee. 

Iikka ehdotti, että laitettais kerran oikea humpuukinäyttely. 

— Maalataan niin saaterin nätisti, että kaikki hoksaavat, 
jotta nyt ne pojat alkavat osata. 

— Helpompihan sellaisia valokuvia on maalata. Onhan 
meillä kaksi silmää, millä nähdä. Mikäs konsti on 
tehdä rikulleen sellaista kuin ihmiset tahtovat. Maailman 
yksinkertainen asia on valaa sellaisia Koli-maisemia, 
joita kehutaan ja joista maksetaan kymmenen, parikymmentä 
tuhatta ... 

— Ei makseta mitään taulusta, jonka kulmassa on 
Totin nimi. Ensin on saatava kuuluisa nimi. Täytyy 
olla kuuluisuus, ennenkuin on oikeus saada syödäksensä. 

— Sellaista pirua se on. Mutta minun kun piti maalata 
erään kauppiaan muotokuva ... Tietysti siitä täytyi 
tulla näköinen. No tulihan siitä näköinen heti, ja 
kauppias kehui niin pirusti; mutta kun minä seuraavalla 
kerralla sanoin, että nyt se olisi valmis, oli kauppias 
saada halvauksen. — Hyvä Jumala! se sanoi, — mitä 
te ajattelette? — Se on kyllä hyvä alku, mutta
onko tuo nyt esimerkiksi korva? Ja onkos tuo nenä? 
Minä koetin selittää, ettei kuvan tarvitse kuunnella eikä 
haistella, se on vain kuvaa — Ei! Siitä olisi pitänyt 
tehdä valmis. Se olisi pitänyt pilata. — Tässä se nyt 
on. Panen sen näyttelyyn. Hyvä niinkin: olin saanut 
hyvän mallin ja kahvit aina maalatessani. 

— Kyllähän sitä voi maalata miten valmiin tahansa 
ja melkein miten tarkasti hyvänsä, eihän se pilaa ... Se 
on se muu meininki, joka määrää maalauksen hyvyyden. 

— Niin. Mutta minä teen sellaisen kuin minua huvittaa; 
ja niinpä sinäkin tahdot tehdä — mieleisesi. 

Iikka heristi taas korviaan. Totti kysyi: 

— Mitä saakelia sinä kuulet? Sinua taitaa pelottaa 
täällä ... yöllä. 

Mutta portaista kuului tosiaankin askeleita. 
Hilma hätääntyi. 

— Jos ovat meidän herrasväet kuulleet, kun tulin ... 
jos ne nyt tulevat ... minne ihmeeseen minä nyt menisin? 

Hänet piilotettiin nopeasti. Se ei ollutkaan vaikea: 
olihan siellä kaikenlaista roinaa, minkä sekaan yksi 
ihminen katosi. Lisäksi melkein pimeä, sillä eihän Totilla 
ollut sähkövaloa; siellä oli vain sellainen pieni, vaivainen 
öljylamppu. 

Jo koputettiin ovelle: Soikka astui sisään. Hänellä 
näytti olevan jotakin tärkeää ja kiireellistä asiaa, koskei 
sanonut olevan aikaa istuakaan. Vaikka mihinpä siinä 
olisikaan istunut. 

— Mitäs hittoa sinä keskellä yötä kuleksit ... ihmisiä 
pelottelemassa ... 

Soikka oli varsin totinen. Sanoi että Puukari on nyt 
kuolemaisillaan ja tahtoo nähdä poikia ... Hittoakos 
siinä voit, täytyyhän kuolevan mieliksi ... Muuanne 
nyt on vaikea päästä tähän aikaan yöstä ... arvelin, 
että kunhan sinäkin tulet. 

Hilma oli jo uskaltanut tulla piilostaan. Kovasti hän 
kyllä kainosteli, mutta sanoi olleen sellaisessa puristuksessa, 
ettei siellä pakotta viitsi kyyhöttää. 

Totti nauramaan ja esitteli Hilman morsiamenaan 
Soikalle. Sitten lähdettiin Puukaria katsomaan, ja alas 
tullessa Hilma pujahti herrasväki Lindblomin keittiöön, 
missä hän palveli ja missä hänen vuoteensa oli. 

Suuren ja korkean atelierin lamppu oli peitetty paperilla, 
ettei valo kovin räikeänä kiusaisi sairaan silmiä. 
Jallu istui sängyn vieressä katsellen Puukarin kelmeitä 
kasvoja, jotka värähtelivät punertavan parransängen 
peittäminä ja vääntyivät toisinaan kärsimysten yltyessä. 
Jallun nuori vaimo lapsineen oli väliaikaisesti eristetyssä 
nurkassa, josta kuului pojan kitinää ja äidin hyssytystä. 

Totti ja Iikka menivät nyt sängyn luo. He näkivät 
heti, ettei miehestä enää ole monen hetken eläjäksi. Hän 
oli nyt tajuttomana, houraili nähtävästi, vaikkei hänen 
sanoistaan saanut mitään selvää, ja laihat, vapisevat 
kädet hypistelivät peittona olevaa, vanhaa päällysnuttua. 
Katsellessaan kuolevan luisevia, kärsimysten muuttamia 
kasvoja, tajusivat pojat, että tuollainen tulisi 
olemaan yhden ja toisen kohtalo ... kurjuutta, vilua, 
nälkää; ainainen epävarmuus, ainainen levottomuus sielua 
kalvamassa ... 

Jallu kertoi nyt kuiskaamalla, miten tämä syksy oli 
eletty, miten kylmä tässä helvetin luolassa on ollut jo 
nyt, näinä viikkoina; eikä kumpaisellakaan ole ollut rallaa, 
millä ostaa puita. Hän katsoi Soikkaan — Soikka 
oli juuri tullut kaupunkiin, iltajunalla, ja löytänyt surkeassa 
kunnossa atelierin, joka oli joskus ollut hyvinkin 
hauska, kodikas ja lämmin — siksi täällä on kaikki 
näin, Jallu sanoi, luoden surullisen silmäyksen ympärilleen, 
— Soikan perintösänkykin, sellainen hieno sänky; 

nyt tuollainen laatikko enää jäljellä eihän sitä
muuten, mutta kun mies tekee kuolemaa niin
minä ajattelin, että menkööt sängyt ja kaikki, kunhan
saadaan vähän lämmintä ja niin minä lainasin
talonmieheltä sahan ja siinä sen nyt näette: ei
ole enää sängyssä niitä korkeita, leikkauksilla koristeltuja 
pääpuita, ei jalkoja laatikko vain valmis 
arkku pojalle jostakin tuosta lattiasta
muutama lauta kanneksi. 

Toiset vilkaisivat lattiaa ja näkivät, että olipa siitä 
jo muutamia lautoja syrjäpuolilta otettukin; poltettu 
tietysti. 

Jallu huomasi toisten ajatukset. 
— Niin, hän sanoi, — kunpa olisinkin keksinyt nuo 
lattialaudat ennemmin, mutta eipäs tulleet mieleeni ennenkuin 
sängyn jälkeen. Talonmies katsoi kyllä epäilevästi, 
kun menin uudestaan sahaa — — eilen, nyt, 
illalla; sanoi: mitä siellä oikein sahataan? — kiilakehyksiä, 
minä sanoin ja viivana ulos ja tänne, ylös, lattiaa 
perkaamaan ja sahaamaan kamiinipuita. 
Soikka naurahti. 

— Siitä se tulee Jallulle tilinteko ... Minä etsin huomenna 
toisen asunnon. 

— Ei mitään. Minä isken munalukon ovelle, ja nätisti, 
tuolla tavalla avaimen ukolle kouraan ja sitten 
nostan hattuani ja sanon: Adjööö! Tack sä mykky! 
Hehe! 

Puukari käännähti, avasi silmänsä suuriksi, tuijotteli 
sängyn vieressä istuskelevia kavereitaan; ja sitten tulivat 
kyyneleet Hän koetti ojentaa luurangonkättään, 
keltaista, vapisevaa, yritti jotakin sanoa, mutta 
viimeinen kouristus katkaisi sanat. Loppu tuli verrattain 
rauhallisesti ja tuskattomasti. Hänen sinertävät 
huulensa jäivät hymyyn; Jallu sulki hänen silmänsä, etsi 
ainoan puhtaan nenäliinansa, jota oli kaksi päivää säästänyt 
tätä hetkeä varten, ja peitti sillä nuo ikuisesti 
jäykistyneet kasvot. 

Pojat viipyivät atelierissa aamuun asti. Montakos 
tuntia siinä enää olikaan. Jallun pikkurouva keitti heille 
kahvia, ja niin he siinä istuivat ja juttelivat, muistelivat 
yhteistä vaellustaan läpi monien koettelemusten ja 
vaivojen. Siinä he lopuksi huomasivat, että heidän
yhteinen suruttomuutensa on ollut heidän pelastuksensa. 
Harvoin oli sattunut useampi mies yhtaikaa myrtymään 
ja happameksi tulemaan. Eikä vielä kertaakaan ollut 
tapahtunut, ettei aina joku joukosta olisi jaksanut ymmärtää, 
miten turha vaiva oli ottaa asioita niin raskaina, 
että niitten alle litistyy, kuten Rastas oli joskus sanonut, 
hän joka muuten ehkä useammin kuin kukaan erehtyi 
litistymään murheittensa alle. — Ja niin sitä oli selvitty 
kutakuinkin kunnialla ja elettiin yhä vain siinä uskossa, 
että kyllä se kerran valkenee, ainakin sitten, kun ei olisi 
väliä valkenemisesta. Vaan parempi myöhään kuin ei 
milloinkaan. 

— Annahan olla, innostui Totti, — kunhan me vain 
täytetään viisikymmentä vuotta ... 

— Kuka meistä elää niin vanhaksi? 

— Minä ainakin, nauroi Totti, — niin, silloin ... ja 
jos ei niin vanhaksi eletä, niin meistä tulee ennemmin 
ukkoja, ja silloin on kaikki hyvin. Kunhan vain joutuu 
uusi polvi taas meidän jälkeemme, silloin on meidän 
vuoro sano,a: — Eeei! Ei tule mitään näistä pojista; 
.nämä eivät kykene mihinkään; tuhrustajia, ilmanpieksäjiä, 
sellaisia tuulennus . tai sanotaan se latinalainen
nimi, ettei naisväki loukkaannu ja onhan se fiinimpääkin 
no, mikäs se on ... Falco tinnunculus 

Joo, me lyömme rintoihimme ja teemme tauluja 
ystäviemme ja kylänmiestemme mieliksi — en tarkoita 
ehdottomasti sitä, että me alkaisimme maalata sellaista, 
mikä .niille nyt kelpaa, mutta sellaista, mikä niille kelpaa 
silloin. Ne oppivat pitämään juuri meidän maalauksiamme 
ainoina oikeina maalauksina — ja silloin me 
nauramme poikain hommille ja ideoille ja sanomme 
heille suoraan, että te olette laiskureita ja kerjäläisiä; 
huudamme meidän kunniaksemme järjestetyissä juhlissa: 
alas kerjäläiset! Me muodostamme osto- ja palkintolautakunnat 
ja kaikki helvetin komiteat, me kuulumme 
asiantuntijalautakuntiin, kaikenlaisiin toimikuntiin, 
valtuuskuntiin ja johtokuntiin ja hallintoihin ja 
jaostoihin ja tiedämme kaikki, tunnemme kaikki, ymmärrämme 
kaikki. Me perustamme uusia seuroja, saamme 
rintoihimme ristit ja ruusut ja vaikka mitkä hiton 
ripellokset ja meistä tulee tohtoreita ja kunniatohtoreja 
ja professoreita ja — ritareita. Astumme arvokkaina, 
toiset, — kuten tämä Iikka, jolla olisi selvät 
lihomislahjat — ihraisina kölhinä, totisina ja tärkeinä 
astumme ja tervehdimme vain niitä, joita arvomme antaa 
tervehtiä; meillä on omat erikoistapamme — olemme 
originelleja — yhden suu vääntyy käsittämättömistä 
syistä ylimieliseen ja hieman happameen hymyyn; toisen 
pää kohoaa luonnottoman pystyksi, kulmakarvain 
asento — toinen alempana toinen ylempänä — on 
merkkinä siitä, että hän on tottunut monokkeliin, mutta 
hänen äkäisesti taivutetut viiksensä ja hänen suupieliensä 
ja koko olentonsa tarmokkaat piirteet muistuttavat 
leijonankesyttäjää; kolmas tullaan tuntemaan siitä, 
ettei hän naura, ei edes hymyile koskaan, että hän on 
aina kuin kärsivä Kristus; neljäs tiedetään niin hajamieliseksi, 
että hän menee kolmansiin naimisiin väärän 
ihmisen kanssa eikä huomaa koskaan erehdystänsä. — 
Niin, ajatelkaas pojat sitä seurakuntaa. Koettakaapas, 
kuvitella. Kun me satumme, sanotaan nyt me kolme, 
tahi mitä meitä on, neljä, johonkin, niin saattepa nähdä, 
kuinka ihmisillä riittää kuiskuttelemista ... 

Iikan raakamainen haukottelu katkaisi Totin kuvitelmat. 

Päivä valkeni, talonmies pihalla availi porttia ja kolisi 
pihalla joittenkin astioiden kanssa. Hetkistä myöhemmin 
kolkutettiin ovelle. Talonmies. Tuli sahaansa. Jallu 
antoi sen kiireesti ja kiitteli. Mutta mies ei pitänyt kiirettä. 
Hän katseli miettiväisenä lattiaa. 

— Hm ... Täältäkin revitty ja sahailtu ... 

Sitten hän kohotti harmaat silmänsä, tuuheitten kulmakarvain 
alla piileskelleet, ja kysyi, että mitäs helvettiä 
tämä oikein on ja mitä ne meinaavat, ja katseli 
taas hävityksen jälkiä. 

Jallu sotkemaan, ettei ne ole koskaan mitään meinanneet 
sellaiset joutavat laudanpäät. 

— Eivätkä kannatusparrut eteisessä? kysyi talonmies. 4 

— Niin, ei nekään, virattomina törröttäneet parrunpätkät 
vastuksina siellä olivat ja synnin aiheena
vain sai niitä monastikin pimeässä kirota
ja nyt ne ovat ainakin lakanneet mitään meinaamasta, 
sillä ne on poltettu. Tässä. Tässä näin kamiinissa. 

Ja Jallu nauroi ja taputteli kamiinin lämmintä kylkeä. 

Tähän selitykseen ei talonmies kuitenkaan tyytynyt. 
Hän heilutteli hiljaa sahaansa ja itsepäisesti katseli tärveltyä 
lattiaa. Lopulta puhkesi hän haukkumaan ja 
uhkasi kyllä pitää huolen siitä, että sellaiset herrat saavat 
oitis muuttaa. 

— Täält' on jo yksi herra muuttanut, — ilmoitti 
nyt Jallu, nostaen liinan kulmaa, niin että Puukarin 
elottomasti hymyilevät kasvot näkyivät kalvaassa aamun 
Sarasteessa. 

Syntyi hiljaisuus. Vaistomaisesti otti talonmies hatun 
päästään, seisoi hetkisen kuolleen kasvoihin tuijotellen, 
ryähti sitten ja alkoi hiljaisella äänellä kysellä, milloin 
Puukari oli kuollut ja mikä sitä oli vaivannut. Ja lähtiessään, 
seistessään vielä eteisessäkin hatuttomin päin, 
sanoi, että eihän se muuta, mutta ettei isännöitsijä vain 
huomaisi noita lattioita ja muita — siitä olisi vain sellaisia 
selkkauksia ja rettelöltä — se on nähkääs niin 
joutavan tarkka tuollaisesta — vaan kyllä kai herrat 
taas laittavat kuntoon. 

11.

Stenbergin ja Lennartsonin taidesalongit olivat tähän 
asti olleet pääkaupungin ainoat taidekaupat. Nyt 
kesän aikana oli ilmestynyt kaksi uutta, pääasiassa 
keskenänsä kilpailevaa taidekauppaa. 

Toisen näistä uusista salongeista perusti puutarhuri 
Engholm, puolikuuro, Michelangelon näköinen mies. 
Hänen nenänsä oli kerran maailmassa erään rantajätkän 
nokinen nyrkki asettanut kerta kaikkiaan toiselle 
poskelle ja litistänyt niin moneen solmuun, ettei siitä 
ilma tihahtanutkaan. Siksi olikin suuri vaiva saada selvää 
hänen lauseistaan, jotka rakenteeltaankin olivat 
sangen omituisia. Hänen salonkinsa oli entinen maitopuoti. 
Siellä hän osti, ja olisi mielellään myynytkin, jos 
olisi vain käynyt ostajia. Siellä hän myöskin itse maalaili. 
Kuultuaan kerran pojilta, että eräät maailmankuulut 
taiteilijat ovat alottaneet vasta keski-ikäisinä, innostui 
Engholm hönöttämään: 

— Saamari! Minäkin rupean maalaamaan. Kyllä 
minä tiedän millainen maalauksen pitää olla: vahfa työ 
ja puhdas tekniikki. 

Ja eikös tuo hullu alkanutkin maalata! Kun Salo ja 
Väiski kerran menivät hänen kauppaansa, seisoi Engholm
siellä suurentamassa värillistä postikorttia. Hän laski 
nyt palettinsa lattialle, alkoi jutella ja näytellä ostamiaan 
maalauksia — enimmäkseen poikain pilallemenneitä 
töitä — ja selitteli kenestä tulee hyvä »taidelia», kenestä 
ei. Siinä sitten pois lähtiessä sattui vielä niinkin hullusti, 
että Salo astui Engholmin paletille. Jos ei Engholmin 
mieltä olisi sillä kertaa painanut suurempi suru, 
olisi hän tullut kovin pahoilleen ja moittinut Saloa valituin 
sanoin, mutta nyt hän nostaessaan palettia vain 
pari kertaa sanoi puoliääneen ja tuskaisesti: ai-ai! Ei 
sen enempää. Sillä hän oli juuri aikonut ruveta purkamaan 
sydäntänsä pojille. 
— Mitäs minun pitikään, hän alkoi — niin, että nyt
se ympärileikattu, se juutalaisäijä Lönnkammer — 

— aikoo lyödä minut laudalta. Se on perustanut galerian 
sekin. Kuuluu myyvän melkein vaikka mitä; vanhoja 
maalaisämmien rasvaisia silkkiliinoja, hikisiä hevosloimia 
ja ludesaumaisia kirstuja; tauluja, tuoleja, pöytiä, 
teetä ja piru ties mitä. Se on minusta yhdentekevää; 
mutta harmittaa, kun se ihmisille juttelee, etten 
minä ymmärrä taiteesta mitään. Jos niikseen tulee, 
niin minä voin kyllä ymmärtää, että kaikki ne taideliat 
on hyviä, jotka on kuuluisia. Ei ne muuten ole kuuluisia 
luulee, ettei kenellä hyvänsä ole siksi paljon
tietoja — sivistystä. Kun esimerkin vuoksi menemme 
vuosisatoja taaksepäin, niin nykyään maalataan
toisin kyllä se pitää olla puhdas tekniikki. Se on
järjellisyyden kannalta sanottuna oikeutettu, että vaatimusta 
pitää olla kaikessa. Eikös niin? Juu. Ja järjestelmällisyyttä ... 

Pojat myöntelivät, ja Engholm innostui yhä enemmän, 
kunnes kuulijat eivät ymmärtäneet yhtään mitään 
ja sanoivat kesken kaiken hyvästi. 

Israel Lönnkammer, raihnainen mies, jonka juutalaisnaama 
jonkunlaisen alasaksalaisen sekoituksen saaneena 
muistutti ketun naamaa, oli Engholmin vaarallinen kilpailija. 
Heti alussa saattoi huomata, että hän tosiaankin 
löisi toisen laudalta. Hän oli nyt, poikain palattua kesälaitumilta, 
järjestänyt pienen juhlan, ja niille, jotka sinne 
menivät, oli hän hyvin ystävällinen, alkoi heti kauppoja 
hieroa ja kontrahteja tehdä. Ja moni poika sai sinä 
iltana käsirahat ja piirusti nimensä sopimuksen alle, jossa 
sitoutui myymään niin ja niin monta maalausta viidelläkymmenellä 
tai viidelläkymmenelläviidellä markalla kappaleen. 
Pojat arvelivat, että mitäs, joutaahan sille jotain 
rojua työntää vaikka sellaisillakin hinnoilla. Mutta 
siinäpä he erehtyivät. Israel tahtoi valita. Ja vielä 
erehtyivät pojat uudestaan, kun kantoivat hänelle lähipäivinä 
melkein kaikki valmiit maalauksensa — rahaa 
oli tarvis — ja jättivät valikoitaviksi siinä uskossa, 
ettei Israel kuitenkaan parhaita hoksaisi valita. Israel 
nauroi nyt sydämessänsä. Nyt oli hän tehnyt hyvät kaupat. 
Kaikki oli tähän asti käynyt hänen suunnitelmainsa 
mukaan. Nyt kannatti hänen maksaa kohtalainen palkkio 
jollekin taiteilijalle, joka valitsisi parhaat maalaukset. 

Hän aivan virkistyi. Hänen alituisesti löysä vatsansa 
asettui, ja hänen läkähtyvä sydämensä tasaantui. Hän 
meni taiteilija Yllilän luo, kutsui luokseen, kestitsi hyvin 
ja antoi tämän yksinkertaisen sielun valita. Eikä kulunut 
täyttä kuukauttakaan, kun Israel Lönnkammerista 
tuli koppava herra ja kohta oli hän poikien kanssa vihoissa. 
Hänellä oli nyt aika pino poikain töitä, ja jo 
syysnäyttelyn aikana nähtiin, mihin Israel pystyi. Kun 
pojat toivoivat myyvänsä näyttelystä jotakin, niin Israel 
pani lehtiin ilmoitukset, joissa arvoisalle yleisölle kuulutettiin, 
että hän, Israel Lönnkammer, myy »suuren määrän 
samojen taiteilijain teoksia halvemmilla hinnoilla, 
eli 16 m. 50 p. alkaen 100 ja 175 mk.» Kun arvoisa yleisö 
kiiruhti ostamaan näitä halpoja maalauksia, ei Israelilla 
ollut yhtään taulua alle parin sadan markan. 

— Ne on myyty, hän sanoi, mutta niitä tulla kohta uusia. 

Toisessa ilmoituksessa hän tiedoitti myyvänsä myöskin 
kuuluisain taiteilijain teoksia, kuten Jalo Nikolai 
Rautenfeltin, Yrjö Penttilän, Aleksanteri Yllilän ja 
Eric-Fellmanin maalauksia, sekä Bylundin y. m. s. mestarien 
kuvanveistoksia. Pojat ihmettelivät, että Rautenfelt 
ja Bylundkin olivat joutuneet Israelin kauppalangoiksi. 
Bylundkin, jonka tapana oli sanoa huonosti 
puetuille pojille: Alas kerjäläiset! Myöhemmin tämä asia 
selkeni: nämä herrat olivat osakkaina Israelin kaupassa, 
jota oli nyt laajennettu ja siistitty. 

Tämä ei vielä mitään, mutta se oli jo pojista liikaa, 
että seuraavassa Taiteilijaseuran kokouksessa tahdottiin, 

Yllilän aikaisemmin tekemän ehdotuksen perustalla, valita 
Israel Lönnkammer Taiteilijaseuran jäseneksi. Pojat 
olivat päättäneet, että siitä ei tule mitään. Kun nyt 
alettiin uusien jäsenten vaali, ja Israelin vuoro oli tullut, 
alkoivat toiset nauraa hohottaa ja toiset sanoivat, että 
se se vielä puuttuisi. Mutta Yllilä veti taskustaan paperin 
ja alkoi lukea värisevin äänin, polvien vavahdellessa ja 
käsien täristessä, huudahdusten ja naurun tämän tästä 
keskeyttäessä: »Katsoen niihin ainoalaatuisiin ansioihin, 
joita taidekauppias Israel Lönnkammerilla on taiteemme, 
etenkin nousevan taiteemme ystävänä sekä nuorten taiteilijain 
tukijana, kuin myöskin siihen, että hän tästälähtien 
aikoo kokonaan antautua taiteen palvelukseen ja siten 
joutuu välittömään yhteyteen taide-elämän ja taiteilijain 
kanssa, pitävät allekirjoittaneet aivan luonnollisena, että 
herra Lönnkammer valitaan Taiteilijaseuraan. — Tämä 
valitseminen on oleva Taiteilijaseuran jäsenille kunniaksi, 
jota paitsi se on heidän suoranainen velvollisuutenakin. 

Jalo Nikolai Rautenfelt. 

Anton Bylund. 

Eric-Fellman. 

A. Yllilä. 

Yrjö Penttilä.» 

Annerfelt pyysi puheenvuoron. 

— Ei me tänne juutalaisia tahdota. Meillä on jo tatareista 
tarpeeksi vastusta. 

Kaikki tiesivät hänen tarkoittavan Schituroffia, joka 
kerran oli pitänyt ikimuistoisen puheensa siitä, ettei
kannata ostaa syysnäyttelystä tauluja seuran arpajaisiin, 
kun Saksasta saadaan monta kertaa halvemmalla 
yhtä suuria maalauksia. 

Pojat nauroivat; puheenjohtaja koputti hiljaisuutta ja 
ehdotti, että äänestystä jatkettaisiin. Sonninen huusi 
puheenvuoroa pyytämättä: 

— Kaikkea hittoa täällä keksitään. Mutta minä sanon, 
että siit'ei tule mitään! Repikää koko ehdotuslista. 
Sitä miestä ei valita; ja jos se nyt valitaan, niin se potkitaan 
ulos myöskin! Täällä tiedetään ... 

Jallu oli vähän hutikassa. Hän keskeytti: 

— Ei tipu Joonalle viinaa! 
Sonninen huusi Jallulle: 

— Turpa kiinni! 

Mutta Jallu oli sillä päällä, ettei, hän totellut. 

— Kaikkia perkeleen sionilaisia tänne pitäisi saada. 
Ei kävele! Hautukoon helvittiin! 

Naisväki oli kauhuissaan. Pojat nauraa hirnuivat, 
Sonninen uudisti: 

— Turpa kiinni! Tai pääset pellolle! Täällä tiedetään, 
millaisia palveluksia herra Lönnkammer on tehnyt 
erityisesti juuri nuoremmille taiteilijoille. Ja siksi 
minä sanon: valitkaa! Se mies potkitaan täältä ulos 
kanss'! No! Ei minulla muuta ole. 

Mutta Jallu oli kenenkään tietämättä varustautunut 
tätä kokousta varten erikoisella tavalla. Kun äänestys 
oli toimitettu ja herra Lönnkammer hyljätty kahdellakymmenelläviidellä 
äänellä kahtatoista vastaan — kaikki 
eivät halunneet ollenkaan äänestää — silloin kiiruhti 
Jallu eteiseen, palasi pieni posetiivi remmillä kaulaan 
ripustettuna ja alkoi veivata ja itse leveästi hymyilevin 
suin mukana rallattaa. 

Syntyi yleinen hämminki ja nauru. Kokous lopetettiin 
ja suuri joukko poikia tulvahti kohta Sonnisen ja 
Annerfeltin ehdotuksesta Hultin kellariin, missä he ottivat 
haltuunsa erään syrjäisen huoneen. 

Sinne tilattiin nyt ruokaa sekä juomaa ja Jallu pantiin 
soittamaan posetiivia, kosk'ei hän sanonut syömistä 
tahtovansa. 

Hetkistä myöhemmin ilmestyivät Pummi ja Ponkki, 
tukeva ja punakka, miellyttävän originellisti pukeutuva 
aatelispoika, joka oli tervetullut mihin tahansa iloiseen 
joukkoon. Hän oli nyt ollut kateissa toista vuotta, 
maalla, ukkojen ja akkojen parissa, kylätansseissa ja 
talkoissa, pelloilla ja kujilla ja tyttöjen aitoissa. 

Kolmaskin mies oli heidän mukanaan: mustatukkainen, 
kaunis nuorukainen, totinen, vanhojen roomalaisten tyyppi. 
Hän oli nuori kuvanveistäjä, jota sakki ei vielä ollenkaan 
tuntenut, sillä hän oli käynyt erään maaseutukaupungin
^ taidekoulun ja aikoi vasta ensimäistä kertaa asettaa 
töitänsä näytteille pääkaupungissa. Annerfelt tunsi 
hänet ennestään ja selitti toisille, että se on etevä poika. 
Hänet sijoitettiin Markus Herttuan viereen; kuvanveistäjiä 
molemmat, paremmin juttu sujuu, ajateltiin. 
.Pummilta kysyttiin, missä hän oli viipynyt. Hän
tekeytyi matkustavaksi maalaisherraksi ja kuvitteli toisten 
huviksi seuraavan kertomuksen: 

— No kun me tämän Ponkin ja tuon kuvanveistäjän 
eli kolportöörin kanssa jouduimme tuonne vesien takaisiin 
kyliin, niin siellähän sitä viivyttiin. Yövyttiin siinä 
Hyytiäis-vainaan sisarenpojan talossa, jos muistatte sen 
punaiseksi maalaamattoman keltasen kartanon, täältä 
mennessä oikealla, sieltä tullessa vasemmalla puolella 
sitä maantietä, joka kulkee siitä Kokkosen Juhan pellon 
peritse. Siitä lähtee, sen talon rannasta, ves' massina 
aina aamuvarhaisella — tahi ohitse kulkiessaan siinä 
poikkeaa — ja silläpä sitä jo piti tulla, mutta ne olivatkin, 
talon ihmiset, menneet aamulla ahdosta puimaan 
ja vaikka sitä oli illalla penätty, että meidät on 
aamulaivalle herätettävä, niin eihän mitä. Kovettiinhan 
niille sitte, vaan mitäpäs ne, nauraa muhottelivat ja 
sanoivat, ettei myö roahittu herroja herättää, kun näytti
niin makkeesti nukuttavan. Vaan kyllä se olikin
olemisen arvoinen se kesäinen aamu siellä Vasikkalahen 
rannoilla: siinä kun aamukasteista nurmikkoa paljain 
jaloin astelit ja lintuin laulua kuuntelit ... ja sitte kun 
tallasit sellaiseen vetelään, lehmän laittamaan pannukakkuun, 
niin että se varpaitten välistä vain pursuili 
, .. niin jo se oli viihtyisä tunnelma, oikea maalaistunnelma 
tällaisille kaupunkilaisherroille 

— Millaisia herroja täällä sitten on? kuului matala 
ääni oven raosta ja turpea naama sikaareineen pistäytyi 
huoneeseen. 

Jallu hihkaisi: 

— Ahaa! Setä Kivelä! Tuleppas nyt miesten sakkiin. 
Tämä on minun vanha biljardikamuni. 

Hän veti Kivelän papan esille, löi olkapäälle ja kehui: 

— Tällainen vain jullikka, mutta saakelin jempti setä 
biljardia hakkaamaan. Ja taiteen ystävä. Sillä on, pojat, 
kuulkaapas, sillä on Edelfeltiäkin. Pirunmoinen kokoelma 
tällä samalla Taavetilla. 

Ja sitten painoi hän liikemies David Kivelän istumaan, 

kaatoi hänelle lasillisen konjakkia, veisaten: 

»Housut jalkaan, Taavetinpoika, 
ku-in tuu-u-lee-ee Herran nimeen: 
Housut jaa-a-aa-alkaan, 
housut jaa-a-aa-alkaan, 
housut jaa-a-aa-alkaan, 
housut jaa-alkaan!» 

— No, setä, miten se on meidän mökkikauppojen 
kanssa? 

— Mitäs, aletaan rakentaa vaikka huomenna. 

— Mutta tuo jätkä, tuo laihanaamainen räätälin sälli 
tuolla pöydän takana, se tarvitsisi myöskin mökin. Sen 
nimi on Sonninen. 

Kivelä nousi, antoi paksun kätensä Sonniselle ja kumarsi: 

— Olen kuullut ... olen kuullut ... jassoo ... vai 
niin! Jaha! Sonninen. Minun nimeni on Kivelä. Yks' 
tavallinen krekkula vain .. papinkirja puhdas ... tuntomerkit: 
mielenvikainen, pelkää junaa. Tehdään vain 
mökit molemmille. Ne on kahden viikon perästä valmiit. 
— Atelieri ja keittiö ja yläkertaan kamari. Selvä! 

Selvä on! Kättä päälle todistajain kuullen. Maksetaan 
kun jaksetaan. Eiks' juu? 

Ja niin saivat Vuorikoski ja Sonninen Helsingin lähistölle 
mökit, joille he antoivat nimet: Humala ja Krapula. 

Pitkistä ajoista otti Ponkki sen verran liikaa, että 
kadulle tultua eksyi muusta sakista. Hän oli kävellyt 
ajatuksissaan, ja yht'äkkiä huomasi hän olevansa ypöyksin 
keskellä tyhjää katua, Kolmannella linjalla. Ilma 
oli lauha. Sataa tihuutteli. 

Eräässä kulmassa seisoi ikävystynyt poliisi. Mitäs, 
Ponkki sen luo. 

— Nyt sitä saisi olla viinaa. 

— Jaa, poliisi naurahti, — ei ole minulla viinaa. 
Mutta Ponkki selitti itsepäisesti, että kyllä sitä vain
pitäisi saada. Pitäisi sitä nyt löytyä mistä tahansa; 

juuri nyt, kun on taasen juhannus ja aurinko missä
lienee ja kuu paistaa jaa, eipä näy paistavan
kuukaan. 

Yhdestä ja toisesta syystä vähän särkyneellä äänellään 
alkoi hän nyt lauleskella: 

»Mä tiedän virran, miss' ei vesi jäädy, 
ei paista aurinko, ei loista kuu ...» 

Hyväntahtoinen poliisi oli kovin huvitettu. Hän 
kysyi ajurilta, joka hiljalleen ajeli siitä ohitse: 

— Kuulkaas, ajuri, sanoi, totta kai te tiedätte paikan, 
mistä tämä herra saisi viinaa? 

— Ei tot nyt arvaa sanoo, mut eiköhän sitä löytyis' 

Ponkki toivotteli poliisille onnellista uutta vuotta, ja 
niin lähdettiin. 

Ajuri pysähdytti jonnekin pimeälle takapihalle, kuljetti 
monen sokkelon kautta ja koputti vihdoin: kolme 
pitkää, kaksi lyhyttä. — Hetkistä myöhemmin oli heidät 
viety puoleksi maan alla olevaan, entiseen leipomoon, 
joka nyt, viinakauppojen äsken tultua suljetuiksi, 
palveli viinakeittiönä. Päästyään lämpöiseen, alkoi 
Ponkki tuntea suloisen raukeuden jäsenissään ja nukahti. 

Keskellä yötä hän heräsi; mietti ja mietti; muisteli
eilisen illan menoa poliisiin ja ajuriin asti muisti
katkonaisesti muuta ei enää; kotiin kai hän ajurilla 
ajoi siksi hän ei mitenkään käsittänyt, kuinka
oli joutunut tähän outoon paikkaan, josta ei vielä 
pimeän tähden saanut mitään selvää. Hän alkoi kuvitella 
jos jonkinlaisia mahdollisuuksia. Pää oli yhä aivan 
sekaisin ja silmissä kipinöi. Vähitellen hän alkoi hiukan 
erottaa ympärilleen: joku pakkalaatikko oli siinä ihan 
lähellä. Muista esineistä hän ei saanut selvää, mutta ne 
saivat hyvin kummallisia muotoja hänen sameissa ajatuksissaan. 
Rapinaa ... ikäänkuin pienten sorkkain 
kapsutusta lattialla ... Hän sai ihan täyden varmuuden 
siitä, että pienen pienet sorkat siellä kapisivat ... Nyt 
ne kiipesivät laatikon reunaa pitkin ... luiskahtelivat 
taas kiipesivät ... ja siinä se oli ... pikkuinen, pikkuinen 
piru-parka laatikon reunalta kurkistamassa ... 
punaiset sarvet ... vihreät silmät ... ja tulenkarvaista
kieltänsä se pisteli yhtämittaa ulos ja nauroi äänetöntä 
naurua ... Ponkki kohottautui istumaan — piru 
katosi. 

Oli kai aamu tulossa. Päivä alkoi juuri sen verran 
vihertää, että saattoi erottaa yhtä ja toista ympärillään: 
pulloja, pari tuolin rania — yhdessä nurkassa muuripata, 
jonka päällä lautoja ja viinankeittovehkeet
sieltähän kuului hiljaista, säännöllistä tipahtelua. 

Jostakin hämärästä nurkasta siellä uunin luona kuului 
outo ääni: 

— Hei kaveri! Jo täällä olisi himpun verran. Eiks' 
tekisi hyvää pieni kupponen. 

— Koskas se on pahaa tehnyt! vastasi Ponkki, vääntäytyen 
istumaan vuoteensa reunalle ja huomaten samalla,, 
että oikeinhan siinä olikin jonkunlainen vuode. 

Uunin nurkasta ilmestyi nyt pitkä miehen huikale, 
metsärosvon näköinen; kuppi kädessä tulla heilui, makuulavan 
reunalle istahti ja sanoi: 

— Siinähän sitä olisi, aluksi, maistiaisiksi. Pitäisi sen 
kelvata. 

Ponkki piti viisaimpana tunnustaa, että kyllä se hyvää 
on ja vielä parempaa se tekee. Sitten hän alkoi ajatella 
lähtöä, osti limonaatipullollisen viinaa evääksi, jätti 
myöskin yösijasta kympin, vaikka mies sanoi: 

— Mitäs turhia! Vierailemaan te illalla tulitte, hehheh, 
sanoitte sukua olevanne ... No kiitoksia paljoni 
Käykää vastakin. 

Soikka oli muuttanut Mutta hän oli joutunut ojasta 
allikkoon. 

Kun Ponkki viinapulloineen tuli hänen luokseen, oli 
hän vielä sängyssä. Matami Pettersson avasi oven ja 
sanoi, että herra Soikka taitaa nukkua vielä. 

Soikka huusi: 

— Piruko täällä unta saisi. Kylmä kuin hangella. 
Matami saisi lämmittää enemmän. 

Matami, laiha, itkeneen näköinen akka, tuli nyt niijaillen 
selittämään, että se on nyt sellaista, että kun se 
Pettersson itse on maannut taas pari viikkoa sairaana
se on sellainen terveydeltään heikko; ja sitte
se on aina niin kärtyisä, ja kun rahat on sillä, niin ei ole 
millä ostaa halkoja. 

Soikka antoi eukolle viisikymppisen halkorahoiksi ja 
ihmetteli: 

— Sairaana? Onhan sen kiroilu kuulunut joka päivä 
aamusta iltaan. 

— Sitähän se on juuri äitynyt kiroilemaan, kun se on 
niin sairas. 

Ja toinen käsi oven rivassa kertoili vesikatseinen 
vaimo, miten sillä Petterssonilla kolmattakymmentä 
vuotta sitten oli kovasti paljon niitä tuperkeleitä, ja sitte 
lääkäri sanoi, että ne koteloituivat. Nyt oli eilen tohtori 
täällä ja selitti, että se on sitä samaa tautia, sitä — 
— ja sellaiseen vauhtiinsa on nyt päässyt, ettei siinä enää 
mikään auta. Niin sanoi tohtori, kun Pettersson kovasti 
kiroili ja äkäili, että piruako siinä kuolevalle miehelle
valhettelet. Kyllä minä tiedän, sanoi, että kuolen tähän, 
ja antaa vain kuulua, montako päivää on jäljellä. No 
tohtori sanoi ettei niitä enää montakaan ole, päiviä, 
Petterssonilla. Niin Pettersson yltyi siitä kauheasti kiroilemaan 
ja solvaamaan tohtoria, että sika ja roisto ja 
vaikka mikä, että valhetta vai vielä olisit yrittänyt, puoskari; 
ihan sai näet kohtauksen, sellaisen tukehtumispuuskan 
ihan, kun ne on nähkääs kurkussa ne mitä ne on 
... — perkuleita. Niin siitä kun saatiin selkenemään, niin 
tohtori kun oli siinä ja minä olin, — Petterssonska kertoi 
silmiään kuivaillen, — niin kun älysi meidät, niin kirosi 
kuin peto, jumalaton, ja menkää helvettiin töllistämästä, 
sanoi, niinkuin ei muuta tekemistä olisi sinullakin, 
lutkalla, sanoi; ja sitte kun vielä tohtorille, että 
korjaa, tölhö, raatosi pihalle; peri tuolta akalta maksu, 
sanoi; sille saatanallehan ne jäävät kaikki rahat ja muut. 

Petterssonskan näivettynyt vartalo vetäytyi yhä enemmän 
käppyrään, ja katkerasti itki vaimo-parka, kertoessaan 
miten oli varoittanut miestään siitä kiroilusta ja 
jumalattomuudesta, että helvettiin vielä joudut, ja miten 
mies vain huusi itsensä ihan siniseksi ja tukehtua oli, solvasi 
kaikellaiseksi ja sanoi, että kun on tällaisessa helvetissä 
ollut yli kolmekymmentä vuotta, niin olkoon iankaikkisesti. 

Petterssonska-raukka. Hän piteli seteliä vasemmassa 
kädessään, kuivaili alituiseen silmiään oikealla, ja 
uikutti kuin raadeltu lintu, että mitä hän, poloinen, 
lienee tehnyt; parastansa on koettanut eikä ole toiselle
muuta kuin helvetin valmistanut. — Pyydeltyään vielä, 
ettei vain herra tykkäisi pahaa tällaisesta — vaan kun 
sitä on niin sydän täysi — niijaili Petterssonska. ja hiipi 
kuin varjo eteiseen ja miehensä luo, jonka kiroilu alkoi 
kuulua jälleen. 

— - Sepä on karski äijä. Sitähän pitäisi mennä katsomaan, 
ehdotti Ponkki, jota erikoiset tyypit aina huvittivat. 

— Liekö tuossa paljon katsomista ... Kuulemista 
enemmän ... vaan mitähän tuo arvelisi, jos veisimme 
sille pienet naukut tuosta sinun pullostasi. 

— Tietysti! Enhän minä pullotta aikonutkaan. 

Vähäisen pelon vallassa koputtivat he ovelle ja astuivat 
Petterssonin luo, joka läähätti hikisenä ja karvoittuneena 
ja rypisti hirveästi tuuheain pensaitten saartamia 
kulmiaan. 

Soikka kysyi: 

— Kuinka Pettersson tänään jaksaa? 

Pettersson availi kuivaa suutansa kuin veneeseen nostettu 
ahven, loi kysyjään lyhyitä, halveksivia silmäyksiä, 
ja hänen huulensa näyttivät muodostavan kaksi 
sanaa: »Haista p . e!» mutta hän ei sanonut niitä 
ääneen, vaan liikautti torjuvasti suurta kättänsä ja 
vaikeni. 

Soikka purskahti nauramaan, mutta Ponkki sanoi: 

— Etkös sitä näe kysymättäkin, moukka! Pettersson 
on hyvin sairas ja kuolee kohta kuin itikka. 

— Kuolee kuin mies! kajahti nyt sängystä. 

— Merkillisen luja ääni Petterssonilla, jatkoi Ponkki. 
— Minä olen tohtori ja luulen totisesti, että se virkaveli 
erehtyi, joka sanoi teidän kohta kuolevan. Hitto soikoon! 
Jos minä saan hoitaa Petterssonia, niin huomenna 
nousee pian jalkeille. Te olette vain vilustunut ja sen lisäksi 
teitä vaivaa eräs vika, joka ei kuitenkaan ole niin vaarallinen. 
Sen latinalainen nimi on äkäpussianus ja se paranee 
tavallisesti sillä aineella, jota minulla on mukanani. 

Pettersson oli pari kertaa yrittänyt keskeyttää, mutta 
Ponkki jatkoi niin nopeasti, ettei auttanut muu kuin 
kuunteleminen. Ja lopuksi näytti Pettersson arvelevan, 
että jospa tosiaankin jäisi eloon. Hän sanoi: 

— Mitä helvetin roppia se sellainen on? 

— Se on vain sellaista se olisi otettava kahvin
kanssa. Jos pyydätte matamin tuomaan kahvia. 

Petterssonin sänky oli oven kohdalla, ja hänen vieressään 
sängyssä oli pitkä merenruokoinen vapa, jonka paksummalla 
päällä hän alkoi nyt hakata ovea; ja kun 
matami ilmestyi huoneeseen, komensi Pettersson: 

— Tule tänne! Lähemmäksi! Tuohon! 

Matami totteli ja sai ensin vavasta hyvän sivalluksen,, 
sitten äkäisen määräyksen: 

— Kahvia! Tuo vieraille myöskin minä tarvitsen 
sitä rohdon kanssa .. vieraille leipää. 

— Leipää ei ole. 

— Se on sitten perkelettä! Ne syövät kaikki. Vielä 
ne syövät minut itsenikin ... elävältä. Sitä on haettava! 
Heti! Etkö sinä jo pääse siitä! Helvetin huora! 

Ja ennenkuin pojat ennättivät estää, oli matami saanut 
uuden iskun ja kiiruhtanut pois. 

Kun he sitten saivat kahvin, ja kun Pettersson oli 
päässyt viinan makuun, alkoi hän myhäillä, hyvin säästeliäästi 
tosin, ja kiroilla. • 

— Jo saatana! Tuo oli tosiaankin roppia! Voi helvetti, 
kun se tekee hyvää. Ääh! 

Hänestä tuli hetken perästä kuin toinen mies. Hän 
muisteli jo niitä aikoja, jolloin oli seilannut ulkomeriä 
suuren parkin kipparina ja myöhemmin oman kaljaasin 
omistajana. Ja runsaasti kiroillen kertoili hän myrskyistä, 
sellaisista tuulen sivalluksista, että miesten partakarvatkin 
vihelsivät kuin pyypillit; kertoi sitten naimisiin 
menonsakin ja yltyi vihdoin poikain ihmeeksi muijaansakin 
kehumaan ja tytärtään kiittelemään. 

Yht'äkkiä alkoi hän taas koputtaa oveen. Hän tahtoi, 
että matami ja tytär tulisivat vähäsen juttelemaan. 
Ja kun matami kuusi-seitsentoistavuotiaan, sinisilmäisen, 
surullisen ja hentoisen tyttärensä kanssa lähestyi 
sairasta, sanoi tämä: 

— Minä vain tässä ajattelin, jotta ... pyytää anteeksi 
teiltä molemmilta Helvetin häijy minä olen 
ollut mutta minkäs voit luonnollesi, jok' on niin 
paha. Menkää nyt tiehenne. 

Matami ja tytär lähtivät, ja kumpikin he itkivät. 

— Ja tämän taiteilijan pitää maalata kuva minusta .. 
muistoksi noille ... Se pitää olla sellainen, kun minä olin 
muinoin maailmassa ... minulla on kyllä valokuva siltä
ajalta kun omistin sen kaljaasin ... ja siitäkin on kuva. 
Sen pitää tulla myös siihen tauluun ... Pitää maalata 
niin, että minä olen siinä kaljaasin kannella ja 
myrsky on ja minä annan käskyjä miehille ja katson 
kompassia siinä. Kyllähän taiteilija sitten lopun ymmärtää. 

— Kyllä vain, myönteli Soikka, kyllä ymmärretään 
ja tehdään sellainen kuin puhe oli. 

— Selvä! sanoi Pettersson, — nyt minä olen vasta 
asiani selvittänyt ja nyt tämä purjehduskausi joutaa 
kyllä päättyäkin ... Hei siellä! Trossit irti! Hyvästi 
nyt, pojat! Reiluja poikia! Sellaisista minä tykkään. 

Pojat jäivät eteiseen kuulostamaan, mitä seuraisi. 

Ja mitäs! Pettersson, joka voimansa päivinä oli kerran, 
omaisistansa erottuaan, myrskyistä merta seilatessaan, 
muovaillut laulun, alkoi nyt loilottaa: 

»Tytär ja äiti 
rannalle jäiti 
kuivaamaan kaihonkyyneliä nenäliinalla ...» 

Pummi sanoi kerran, ettei kukaan ole niin viisas kuin 
ihminen. Ja se on totta. 

Tämä viisaus saattaa kuitenkin monesta syystä tylsistyä, 
ja tylsistymisen ensimäisenä oireena — mainitaksemme 
tärkeimmän kenties kuinka monista, tohtorin 
väitöskirjan juuriksi kelpaavista symptoomeista — on se, 
että ihminen tulee liian totiseksi, luulee elämistänsä ja 
vaikutustansa liian tärkeäksi, ei ymmärrä leikkiä, eikä 
tule toimeen niitten kanssa, jotka — omista intresseistään 
kuten hänkin — ajattelevat ja toimivat toisin. 

Sinä syksynä, josta tässä on juuri ollut puhe, oli tämän 
ikävän taudin merkkejä kovin runsaasti etenkin vanhempien 
taiteilijain joukossa. Eikä se ollut ihmekään: selityksen 
voi löytää jo virsikirjastakin, jossa sanotaan, 
että 

»Se pian itsens turmelee, 
Ken vatsaansa vain palvelee 
Näin meitä ylönsyöminen 
Ja ylöllinen juominen 
Saa petoin vertaiseksi; 
Se ruumiin voiman murtaapi 
Ja sieluraukan sortaapi 
Ijäti vaivaiseksi; 
Se turmeleepi tuntomme 
Ja sokaiseepi järkemme, 
Kuljetteleepi meitä 
Synkeitä synnin teitä.» 

Mutta ihmeempi oli, että pojatkin silloin töröttivät 
totisempina kuin tavallisesti, ja niin sitä jonkun aikaa
katsottiin kieroon puolin ja toisin, kunnes riideltiin. Voi 
olla, että pojat olivat sinä syksynä tavallista hoikempia; 
sekin saattaa tylsistyttää. 

Vahinko, ettei niitä riitoja, sinä aikana kokouksissa 
käytettyjä puhevuoroja, eleitä ja äänenpainoja ole voitu 
säilyttää tuleville sukupolville opiksi, nuhteeksi ja ojennukseksi, 
ennenkaikkea huvitukseksi. Täytyisi olla hevosen 
muisti ihmisellä, ken osaisi kertoa kaikista niistä. 

Suurista suurin, originelleista omituisin, kaikkialla jumaloitu 
mestari Halin-Hallila oli juuri palannut Indian 
viidakoista, missä hän oli "ollut norsuja, tiikereitä ja tiikerikissoja, 
vuorikauriita ja jättiläiskäärmeitä metsästämässä 
sekä erikoisia maalausaiheita etsiskelemässä. 
Hän oli nyt palannut, ja hänen ympärilleen kertyivät 
hänen ystävänsä ihailemaan kertomuksia ihmeellisistä 
seikkailuista ja luonnoksia oudoista maisemista ja eriskummaisista 
elukoista. Kaikkien ihastus oli vilpitön ja 
suuri, ja mestari huomasi ajan tulleen, jolloin oli uudistettava 
koko taide-elämä. 

Fennian suuressa salissa istuivat nyt nuo suuruudet ja 
heidän ihailijansa, ja notkuipa pöytä hyvien ruokien ja 
jalojen juomien painosta. Pojat olisivat sanoneet sellaista 
pöytää könkeliköksi. Sen ääressä istui nyt maan 
suola. Kunniapaikalla Halin-Hallila, hänen oikealla puolellaan 
Jalo Nikolai Rautenfelt ja vasemmalla herra 
Säfström, joka yhä oli epävarma siitä, mitä yleisö ajatteli 
hänen neroudestaan, oliko hän sen mielestä suuri
maalari. Kuvanveistäjät Bylund ja Munstermann sekä 
maalari Säfström näyttivät kaikki tukku kauppiasyhdistyksen 
edustajilta tai — teurastajilta. Joukossa oli 
myöskin muutamia nuorempia, kuten Eric-Fellman ja 
Yllilä, jotka tiesivät, että ainoa varma keino nopeasti 
edistyä oli istua mestarin jalkain juuressa. 
Halin-Hallila puhui: 

— On vihdoinkin aika järjestää Taiteilijaseuran asiat 
uudelleen. Minä olen tehnyt laajakantoisia suunnitelmia, 
joitten merkitys tulee olemaan arvaamattoman 
suurenmoinen: taiteilijain ammattikunta kohoaa jälleen 
kunnia-asemaansa, josta sen on alentanut noitten likaisten 
suomalaisten pojan junttien reuhtominen kaikissa 
asioissa. Tulee jälleen hienojen juhlien aika, ylevien 
aatteiden aika, aika, jolloin hengen aateluus pääsee yliherruuteen. 
Herra Fellman on muuten ystävällisesti 
tarjoutunut alustamaan tämän kysymyksen Taiteilijaseurassa, 
jossa sen varmasti hyväksyvät kaikki 
sivistyneet jäsenet ja jokainen tositaiteilija. Ehkä herra 
Fellman tahtoisi olla ystävällinen ja tehdä mainitun ajatuksen 
tälle suljetulle seuralle pääpiirteissään tunnetuksi. 

Eric-Fellman veti taskustaan suuren pinkan virallista 
paperia, jolle oli laatinut valmiin, yksityiskohtaisen esityksen 
asiasta: Lyhyesti sanoen oli tarkoituksena saada 
seuran asiat muutamain edustavien miesten käsiin, oli 
asetettava useammiksi vuosiksi kerrallaan valtuuskunta r 
jolla olisi vapaat kädet järjestää seuran asiat mielensä 
mukaan, niin ettei tuo nuorten nenäkäs lauma pääsisi, 
kuten tähän asti, pilaamaan hyviä alotteita. Seura 
huudahteli: 

— Se on oikein! — Se on hyvä ajatus! — On tosiaankin 
aika päästä noista Sonnisista ja muista räätäleistä. 

Bylund huusi: 

— Aba me' tiggareynglingar! — Alas kerjäläisnuorukaiset! 

Kaikkien hämmästykseksi kuului silloin jostakin 
läheisestä pöydästä: 

— Aba me' humbuk! 

Käännyttiin katsomaan, mutta siellä ei näyttänyt 
olevan ketään epäiltävää. Pöydässä oli vain herrasmiehiä, 
sanomalehtimiehiä ja näyttelijöitä sekä muita tuntemattomia, 
vakavia kansalaisia, jotka söivät kaikessa 
rauhassa ja keskustelivat hillityin äänin. 

Kohtaus teki hyvin kiusallisen vaikutuksen, vei jonkunverran 
ruokahalua ja sai aikaan sen, että alettiin 
keskustella varovaisemmin. 

Eikä vieläkään tiedetä, mistä levisi poikien keskuuteen 
tieto tästä suunnitelmasta. He suuttuivat, pitivät 
kokouksen samana iltana, jolloin Taiteilijaseurassa 
piti asia ajettaman läpi, ja vannoivat nostavansa vietävänmoisen 
metelin, jos diktatuuria yritetään saada 
voimaan. 

Seuran kokoukseen lähdettäessä piti Sonninen repäisevän 
puheen. 

— Kiesus Kreis! hän sanoi — koko pisnes nyt Taiteilijaseuran 
kokoukseen! Eipä siksi, että noista äijistä 
pelkoa olisi. Mitä me välittäisimme heidän huhtomisestaan. 
Mutta pirujamme täynnä näytetään niille, ettei 
se kävele sellainen kieroilu. Minä syön mittani vaikka 
mitä, jos se menee läpi! — Meihin nähden saisivat 
homehtua rauhassa ja kuolla rauhassa, mutta älkööt 
ruvetko silmille hyppimään! Ju pet! Meidän sisu pitää 
vielä kutinsa, mutta ukkojen on jo lakannut seisomasta. 

Ja silloin se on kaput. Ponimaajes ei muuta kuin
työtä vain, pojat, perkeleesti työtä sisua ja
lisätään reikiä suolivyöhön. Ju pet! Ali right! Pitäkööt 
omansa! Me tulemme toimeen ominemme! Hyysätkööt 
nerojansa, arvostelijat, puhukoot paskaa niin paljon 
kuin kerkiävät! Se ei meitä nykäise. Ei yhtään! 
Me maalaamme miten tahdomme, emmekä jonkun hidasjärkisen 
lauman mieliksi. Mutta koska tässä halutaan 
yhteenottoa, niin otetaan yhteen! Ne ovatkin kieroilleet, 
luoneet nahkansa kuin käärmeet, olleet niin 
saatanan kieroja selän takana — — niin kieroja, 
moni, ettei siihen paikkaan laske, mihin kykistyy. 
Se on fakt! Ja nyt tehdään selvä. Jes poks! All 
right! 

Sinä iltana oli Taitelijaseuran kokouksessa paljon jäseniä 
ja ilmassa tuntui omituinen, kiihtymistään kiihtyvä 
jännitys, joka laukesi heti, kun diktatuuriasia 
otettiin käsiteltäväksi. 

Halin-Hallila oli jollakin tekosyyllä poistunut erääseen 
sivuhuoneeseen. Hän oli otaksunut, että asia menee 
kyllä lävitse ja jättänyt sen kokonaan Fellmanin, 
Bylundin ja muitten ystäväinsä huostaan. Mutta ennen 
pitkää katsottiin tarpeelliseksi kutsua hänet »hillitsemään» 
Sonnista, joka käyttäytyi sopimattomasti, raakamaisesti. 

Sonninen oli juuri käyttämässä verrattain paksuja sanoja, 
kun mestari arvokkain elein ilmestyi ovelle, suuntasi 
askeleensa lähemmä Sonnista, asetti hitaasti, tyynesti, 
mutta mahtavasti monokkelin silmäänsä ja suuntasi 
tiukan katseensa tuohon laihaan, kellertävään, huolimattomasti 
pukeutuneeseen entiseen räätäliin. Tämä keskeytti 
silmänräpäykseksi haukkumisensa, sitten hän sanoi: 

— Luuleks' sinä perkele olevasi tiikeriä kesyttämässä! 
Mulkoile vain! Kyllä täällä vastataan. 

Mestari säikähti. Hän kääntyi ystäviinsä. 

— Herra Jumala! hän sanoi — en minä mokomaa 
käyttäytymistä ole tavannut 

— Nyt tapaat! Ja nyt suut puhtaiksi, hyvät herrat! 
Olkaa nyt kerrankin rehellisiä. Meillä on puhtaat keinot 
ja me kyllä rohkenemme sanoa asiamme suoraan. 

Mestari suuttui. Hän pyysi anteeksi, että oli pakotettu 
poistumaan Taitelilijaseurasta, jos siihen kuuluu 
sellainen raakalainen kuin herra Sonninen. 

— Minä annan sinulle kunnian, jota haluat. Saat 
jäädä kukoksi tälle tunkiolle. Minä lähden kyllä, mutta 
pojat, pitäkää puolenne. Tahtokaa vain heti äänestystä. 

Äänestyksen tulos oli diktatuurin tahtojille musertava. 
Vaikka he olivat koettaneet haalia kokoukseen 
kaikki kannattajansa, oli poikia sittenkin enemmän. Ja 
poikien puolella oli vanha professori Boström, joka valkeine 
partoineen ja punaisiksi kuumentuneine poskineen 
oli kuin vanhan testamentin aikuinen patriarkka. 
Hänen puheensa käänsi monta diktatuurin puoltajaa 
sen vastustajaksi, ja noloina poistuivat kokouksesta 
Bylund ja Fellman, jotka olivat epätoivon vimmalla 
asiaa ajaneet. 

Seuraavana päivänä oli suuri joukko poikia kertynyt 
Markuksen atelieriin; siellä majaili kiinalaisena äskettäin 
sakkiin tullut Väinö Lampinen, kuvanveistäjä, jonka 
Ponkki oli tuonut Hultiin sinä iltana, jolloin hän joutui 
viinaakeittävien sällien yövieraaksi. Siellä oli myöskin 
toinen kiinalainen, Kalle Fahlstedt, joka oli ollut maalla 
monet vuodet ja ilmestynyt äsken kaupunkiin ihmeellisiä 
pirunkuvia suuret pinot mukanaan. 

He olivat Lampisen kanssa laittaneet vuoteensa yläpuolelle 
kummalliset vaakunat ja alle tekstin: »Friboren 
är jag och jag bor fritt.» 

Joukko oli jo paljon rauhallisempi kuin edellisinä 
päivinä. Diktatuuririidasta kyllä keskusteltiin, mutta 
siitä keskusteltiin leikkisästi ja unohdettiin se taas toistaiseksi. 
Ja pian kääntyi puhe muihin asioihin, etupäässä 
siihen, miten olisi voitu päästä herraspäivälliselle. 
Fahlstedtin vanhaan lursahattuun koottiin nyt
yhteinen omaisuus, mutta se havaittiin riittämättömäksi. 
Silloin sanoi Markus: 

— Mutta katsokaas! Minullahan on päälläni jaketti, 
josta tulee sievä paketti, — ja se kun viedään panttiin, 
saadaan rahaa, millä täytetään montakin mahaa. 

Kohta oli hän alusvaatteisillaan kylmässä atelierissa, 
mutta ennenkuin oli käyty kanissa, ostettu pihvitarpeet 
ja saatu ne pannulle, oli Markus aivan sinisen punaisen 
kierennäisenä ja varisi. 

— Esitäppäs, Markus, lämpimiksesi soolotanssia sillaikaa 
kuin pihvi paistuu, — neuvoi Fahlstedt, ja Markus 
sanoi: 

— Niinpä onkin! Minä osaankin saakelin hienon
soolotanssin. Täytyisi vain olla huntu tuo lakana
että voi tehdä plastillisempia liikkeitä. 

Ja suuren pihvin tiristessä ja tuoksuessa alkoi Markus 
laulaa ja tanssia heilutellen lakanaa puoleen ja toiseen 
ja koettaen parhaansa mukaan keinutella särmikkäitä 
lanteitaan. Hän näytti nyt alusvaatteisillaan entistänsä 
kummallisemmalta, kun hän siinä pitkine käsineen ja 
korkeine kyttyröineen, pitkänpuoleinen, musta tukka 
silmille pudonneena koikkelehti mallilavan ympäri ja 
lauloi, tehden tanssin jatkuessa kymmenvärssyisen laulun, 
jota sittemmin nimitettiin Markuksen ballaadiksi: 

Vanhassa linnassa häät olivat niin komiat .. 

Tira-littan soi viulut ja tanssittiin ... 
tii-tintara-tit-tiralittan
tira-littan-tii-ittan, 
tintara-tit-tiralittan, 
tii-ittan-tii ... 

Mut miks' oli niin murheinen morsian? 
Hän lempihän toista, jonk' elämän tie
niin kauaksi vie ... 

Tira-littan soi viulut ja tanssittiin ... 
tii-tintara-tit-tiralittan
tiralittan-tii-ittan, 
tintara-tit-tiralittan
tii-ittan-tii ... 

